Kurunba Fen: Miee Hashigandah Varah Faidhaahuri Buimeh\nކުރުނބާ ފެން: މިއީ ހަށިގަނޑަށް ވަރަށް ފައިދާހުރި ބުއިމެއް\nފޭޑި | ސިއްހަތު | 1 ސެޕްޓެމްބަރ 2017 |0ކޮމެންޓް\nކުރުނބާ ފެނަކީ، ހަށިގަނޑަށް ވަރަށް ގިނަ ފައިދާތަކެއް ކުރާ އެއްޗެކެވެ.\nމޮޑެލް ކުރާ މީހުންނާއި މަޝްހޫރު އެތުލީޓުންވެސް ކުރުނބާ ފެން ބޭނުންކުރެއެވެ.\nމި ލިޔުމުގައި މި ބަލާލަނީ ކުރުނބާ ފެނުން ލިބޭ ކުރުނބާ ފެނުން ލިބޭ ބައެއް ފައިދާތަކަށެވެ.\nކުރުނބާ ފެން ބުއިމުގެ ސަބަބުން ހަށިގަނޑުގައި ހަކަތަ އިތުރުކޮށްދެއެވެ. ބައެއް އެތުލީޓުން ވަނީ ވޯކްއައުޓްގެ ކުރިންނާއި ވޯކްއައުޓްގެ ތެރެއިން އަދި ވޯކްއައުޓަށްފަހުވެސް ކުރުނބާ ފެން ބުއިމަށް ލަފާ ދީފައެވެ.\nކުރުނބާ ފެނަކީ ބަރުދަން ލުއިކުރަން ބޭނުންވާ ފަރާތްތަކަށް ވަރަށް ރަނގަޅު ބުއިމެކެވެ. ސިއްހީ މާހިރުން ބުނާ ގޮތުގައި ކުރުނބާ ފެނަކީ "ލޯ-ކެލޮރީ" ބުއިމެކެވެ.\nހަމަޖު ކުރުމުގެ ނިޒާމަށް ރަނގަޅު ބުއިމެއް\nކުރުނބާ ފެނަކީ ހަމަޖު ކުރުމުގެ ނިޒާމަށްވެސް ރަނގަޅު ބުއިމެކެވެ. ވޯލްޑް ހެލްތު އޮގަނައިޒޭޝަން އިން ވަނީ ކުރުނބާ ފެނުގެ ސަބަބުން ކުޑަކުދިންގެ ޑައިރިއާއަށް ފަރުވާ ލިބިފައިވާ ކަން ހާމަކޮށްފައެވެ.\nލޭގެ ޕްރެޝަރު ދަށްކޮށްދޭ\nކުރުނބާ ފެނަކީ ލޭ މައްޗަށް ދާ ފަރާތްތަކަށްވެސް ފަރުވާއެކެވެ. ދިރާސާތަކުން ވަނީ އެކަން ކަށަވަރުކޮށްދީފައެވެ.\nކުރުނބާ ފެނަކީ ހަންގަނޑަށްވެސް ރަނގަޅު އެއްޗެކެވެ. ކުރުނބާ ފެނުގެ ސަބަބުން ހަންގަނޑު އޮމާންކޮށްދެއެވެ. ކޮންމެ ދުވަހުވެސް މޫނުގައި ކުރުނބާ ފެން އުނގުޅާނަމަ އޭގެ ނަތީޖާ ފެންނާނެއެވެ.\nސްޓްރެސްގެ މައްސަލަ ކުރިމަތިވެފައިވާ ފަރާތްތަކަށް ކުރުނބާ ފެނަކީ ވަރަށް ރަނގަޅު ބުއިމެކެވެ. އޭގައި ހިމެނޭ ވިޓަމިންތަކުގެ ސަބަބުން މީހާގެ މޫޑު ރަނގަޅު ކޮށްދީ މީހާގެ ޕްރޮޑަކްޝަން އިތުރުކޮށްދެއެވެ.\nޕްރިޔަންކާގެ އެންގޭޖްމެންޓް އަނގޮއްޓި އެންމެ ފަހުން ފެނިއްޖެ\nކަރަން އާއި ކްރިސްޓަލް މިހާރު ސޯޝަލް މީޑިއާގައި އެކަކު އަނެކަކު ފޮލޯ ވެސް ނުކުރޭ\nކެއްސާ ނަމަ މާމުއި ވަރެއް ނެތް


ޕީޕީއެމް ފުނާޑުން ހަވީރު ސަޔެއް ބާއްވަނީ – Mikal News\nޕީޕީއެމް ފުނާޑުން ހަވީރު ސަޔެއް ބާއްވަނީ\nޕީޕިއެމުން އެންމެފަހުން ފުވައްމުލަކުގައި ބޭއްވި ސައިކަލު ބުރުގެ ބައިވެރިން\nޕްރޮގްރެސިވް ޕާޓީ އޮފް މޯލްޑިވްސް، (ޕީޕީއެމް) ފުވައްމުލަކު ފުނާޑުގެ ފަރާތުން ހަވީރު ސަޔެއް ބޭއްވުމަށް އެޕާޓީގެ މެންބަރުންނަށް ދައުވަތު ދީފިއެވެ.\nމި ސައި ބޭއްވުމަށް ހަމަޖެހިފައިވަނީ މި ނޮވެމްބަރު މަހު 26 ވާ ބުރާސްފަތި ދުވަހުގެ ހަވީރު 4.30 ގައި ފުނާޑު ”ފުރޮންޓް” ގޭގައެވެ. މިއީ ޕީޕީއެމް ފުވައްމުލަކު ފުނާޑު ސްޓިއަރިން ކޮމެޓީގެ ފަރާތުން ކުރިޔަށް ގެންދާ ހަރަކާތެކެވެ.\nމިހިނގާ ނޮވެމްބަރު މަހު 14 ގައި ޕީޕީއެމް ފުނާޑު ސްޓިއަރިން ކޮމެޓީ ހޮވުމުގެ ވޯޓު ނެގުން ފުވައްމުލަކުގައި ހުންނަ ބިލަބޮންގ ސްކޫލްގައި ބާއްވާފައި ވެއެވެ. ނަމަވެސް ޕީޕީއެމްގެ ޚަބަރުތައް ގެނެސްދޭ ޕީޕީއެމް ފުވައްމުލައް ފޭސްބުކް ޕޭޖުން އެ ވޯޓުގެ ނަތީޖާތައް އިއުލާންކޮށްފައެއް ނުވެއެވެ.\nޕީޕީއެމް-ފުނާޑު ހަވީރު ސައި\nޕީޕީއެމް ފުނާޑު އަވަށުގެ ސްޓިއަރިން ކޮމެޓީގެ އާއްމު މެމްބަރުކަމަށް3މީހަކު ކުރިތިލާފައި ވެއެއެވެ. އެއީ:\nމުހައްމަދު ރިޔާޒު ލަކަނޫގެ އާއި\nއިބްރާހިމް ހަސަން (ޖަރުމަނު)، އެކުމީ އާއި\nމުހައްމަަދު އަބްދުﷲ (ކުޑޭ)، ހުރާ އެވެ.\nއަންހެން މެމްބަރު ކަމަށް ކުރިމަތިލީ ފާތިމަތު ރަޝީދާ، ނެއިލް އެވެ.\nޒުވާން މެމްބަރު ކަމަށް ކުރިމަތިލީ ފާތިމަތު ރުޚުޝާ ފްރޮންޓް އެވެ.\nޕީޕިއެމް ފުނާޑް ސްޓިއަރިން ކޮމެޓީ\nފުވައްމުލަކު ފުނާޑު އަވަށުން ސްޓިއަރިންގ ކޮމިޓީއެއް ނެގިިއިރު ފުވައްމުލަކުގެ އަނެއް7އަވަށުން ސްޓިއަރިން ކޮމެޓީއެއް ނެގިކަމުގެ މައުލޫމާތު އާއްމުކޮށް ހާމަކޮށްފައެއް ނުވެއެވެ.\nފާއިތުވި އޮގަސްޓް މަހު ޕީޕީއެމް ފުވައްމުލަކުން ވަނީ ފުވައްމުލަކުގައި ސައިކަލް ބުރެއް ވެސް ބާއްވާފައެވެ. އެސައިކަލް ބުރު ކުރިޔަށް ގެންގޮސްފައިވަނީ ވަނީ “ރާއްޖެ ވިއްކުމާއި ދެކޮޅަށް” ހިންގާ އިދިކޮޅު ހަރަކާތެއްގެ ގޮތުގައެވެ.\nއެ ސައިކަލް ބުރުގައި ގިނަ އަދަދެއްގެ މީހުން ބައިވެރިވެފައި ވެއެވެ.\nޕީޕިއެމުން އަންނަނީ އެ ޕާޓީގެ ފަރާތުން ރައީސްކަން ކުރެއްވި ކުރީގެ ރައީސް ޔާމީނު މަނީ ލޯންޑަރިންގެ ކުށުގައި ޖަލަށް ލީތާ އަހަރެއް ހަމަވުމާއި ދިމާކޮށް ރައީސް ޔާމީނު މިނިވަންކުރަން ގޮވާލައި މުޅި ރާއްޖޭގައި މުޒާހަރާކުރަން ނިންމާފައެވެ. ނަމަވެސް މިހަރަކާތުގެ ބައެއް ފުވައްމުލަކުގައި ކުރިޔަށްގެންދާނެކަމަކަށް ޕީޕީއެމް ފުވައްމުލަކުން އަދި ހާމަކޮށްފައެއް ނުވެއެވެ.\nޕީޕީއެމް ފުވައްމުލައް އިން އޮގަސްޓް 28 ގައި ބޭއްވި ސައިކަލް ބުރު ބަނދަރު ސަރަހައްދަށް ނިންމުމަށްފަހު ފޮޓޯއަކަށް…\nޕީޕީއެމްގެ ‘ނަގައި ހާލި’ މާދަމާ ރޭ ބާއްވަނީ\nޕީޕީއެމް ޕްރަމަރީގެ ވޯޓުލުން މިއަދު ހަވީރު ބާއްވާނީ\nޕީޕީއެމް ޓިކެޓްގައި ކައުންސިލް އިންތިޚާބަށް ކުރިމަތިލުމުގެ ފުރުސަތު 13 ޖެނުއަރީއަށް\nޕީޕީއެމް ތިންފަށް ވިޔަ ނުދިނުމަށް ކުރީގެ ރައީސް ޔާމީނު އެދިއްޖެ


High Court Ge Bench Ah Ithuru Kuri2Fandiyaarunge Magaamah Hulhuvaalaifi - Vaguthu\nހައިކޯޓުގެ ބެންޗަށް އިތުރުކުރި ދެ ފަނޑިޔާރުންގެ މަގާމަށް ހުޅުވާލައިފި\nހައިކޯޓުގެ ފަނޑިޔާރުންގެ ބެންޗަށް އިތުރު ކުރި ދެ މަގާމަށް ކުރިމަތިލުމަށް ޖުޑީޝަލް ސާވިސް ކޮމިޝަން (ޖޭއެސްސީން) ހުޅުވާލައިފިއެވެ.\nޖޭއެސްސީން ކޮށްފައިވާ އިއުލާނެއްގައި ބުނެފައި ވަނީ، ފަނޑިޔާރުކަމުގެ އުމުރުން 25 އަހަރުން މަތީގެ ފަރާތްތަކަށް އެ މަގާމަށް ކުރިމަތި ލެވޭނެ ކަމަށާއި ނަމަވެސް އެ މަގާމަށް ކުރިމަތިލާ ފަރާތަކީ އިސްލާމީ ޝަރީއާގެ ރޮނގުން ނުވަތަ ގާނޫނުގެ ރޮނގުން ނުވަތަ ނުވަތަ އިސްލާމީ ޝަރީއާގެ ރޮނގުން ފުރަތަމަ ޑިގްރީ ހާސިލް ކޮށްފައިވާ ފަރާތަކަށް ވާންޖެހޭނެ ކަމަށެވެ.\nއަދި އެ މަގާމަށް ކުރިމަތިލާ ފަރާތްތައް ވާން ވާނީ ފަނޑިޔާރު ކަމުގައި ނުވަތަ ގާނޫނީ ވަކީލެއްގެ ގޮތުގައި ނުވަތަ އެ ދެކަމުން މަދުވެގެން ފަސް އަހަރު ދުވަހުގެ ތަޖުރިބާވެސް އެ މަގާމަށް ކުރިމަތިލާ މީހެއްގެ ކިބައިގައި ހުންނަންވާނެ ކަމަށް ޖޭއެސްސީން ބުނެއެވެ.\nއެ މަގާމަށް ކުރިމަތިލާ ފަރާތްތަކުން މި މަހުގެ 21ވަނަ ދުވަހުގެ މެންދުރު 14:00ގެ ކުރިން ޖޭއެސްސީއަށް އެމީހެއްގެ ވަނަވަރާއި އަދި ތައުލީމީ ސެޓްފިކެޓުތަކާއި އެކު ހުށަހަޅަންޖެހޭނެ ކަމަށް އިއުލާނުގައި ބުނެފައިވެއެވެ. އިއުލާނުގައި ބުނެފައިވަނީ މަހު މުސާރައެއްގެ ގޮތުގައި 36،000 ރުފިޔާ ލިބޭނެ ކަމަށާއި ލިވިން އެލަވަންސެއްގެ ގޮތުގައި 15،000 ރުފިޔާ ލިބޭނެ ކަމަށެވެ. ރިސްކު އެލަވަންސްގެ ގޮތުގައި 3300 ރުފިޔާ ލިބޭއިރު ފޯނު އެލަވަންސާއި މެޑިކަލް އިންޝުއަރެންސް މަޖިލީހުން ރައްޔިތުންގެ މަޖިލީހުން ކަނޑައަޅާފައިވާ ގޮތުގެ މަތިން ލިބިގެންދާނެއެވެ.\nހައިކޯޓު ބެންޗުގައި މިހާރު ތިއްބަވަނީ9ފަނޑިޔާރުންނެވެ.\nހައިކޯޓު ފަނޑިޔާރުންގެ ބެންޗަށް އިތުރު ދެ ފަނޑިޔާރުން އިތުރު ކުރީ ނިމިދިޔަ 18ވަނަ ރައްޔިތުންގެ މަޖިލީހުންނެވެ. ކޯޓުތަކުގެ ގާނޫނަށް ގެނައި އެ އިސްލާހު ކުރީގެ ރައީސް އަބްދުﷲ ޔާމީން ތަސްދީގު ކުރެއްވީ 2017ވަނަ އަހަރުގެ ޖޫން މަހުގެ ތެރޭގައެވެ. ގާނޫނަށް ގެނައި އިސްލާހުގައި ބުނެފައިވަނީ އެ އިސްލާހު ތަސްދީގު ކުރައްވާތާ ތިން މަސް ތެރޭގައި އެ މަގާމަށް ފަނޑިޔާރުން އައްޔަން ކުރަންވާނެ ކަމަށެވެ. ނަމަވެސް މިހާރު އޭގެ ފަހުން ވަނީ ދެއަހަރަށްވުރެ ގިނަ ދުވަސްވެފައެވެ. ފަނޑިޔާރުން އައްޔަން ނުކުރެވި ދިގުލައިގެން ދިޔަ ސަބަބެއް ނޭނގެއެވެ.


Covid baleega America in maruvi meehunge adhadhu 700,000 ah araifi - vNews.mv\nކޮވިޑްބަލީގައި އެމެރިކާއިން މަރުވި މީހުންގެ އަދަދު ހަތްލައްކައަށް އަރައިފި\nސައިފް އަޒްހަރު 02 October 2021, 20:08\nކޮވިޑްބަލީގައި އެމެރިކާއިން މަރުވި މީހުންގެ އަދަދު ހައްލައްކައިން މައްޗަށް އަރައިފިއެވެ.\nކޮވިޑްބަލީގައި އެމެރިކާއިން މަރުވި މީހުންގެ އަދަދު ހަތްލައްކައިން މައްޗަށް އެރިއިރު، ވޭތުވެދިޔަ ހަފްތާގައި އެމެރިކާއިން މިބަލީގައި ކޮންމެ ދުވަހަކު ދެހާސްމީހުން މަރުވެފައިވެއެވެ.\nމުޅި ދުނިޔެއަށް ބަލާއިރު، ކޮވިޑްބަލި ޖެހުނު މީހުންނާއި ބަލީގައި މަރުވި މީހުންގެ އަދަދު އެންމެ ކުރީގައި އުޅެނީ އެމެރިކާއެވެ.\nކޮވިޑްބަލި ހަލުވިކަމާއެކު މީހުންގެ މެދުގައި ފަތުރާ ޑެލްޓާ ވޭރިއެންޓުގެ ސަބަބުން އެމެރިކާގައި މިދިޔަ ސެޕްޓެމްބަރުމަހުގެ މެދުތެރޭގައި ބަލި ޖެހުނު މީހުންގެ އަދަދުތައް ވަރަށް މައްޗަށް އަރައިގެންދިޔައެވެ.\nއެހެން ނަމަވެސް، ދުވާލެއްގެ މައްޗަށް އަލަށް ޕޮޒިޓިވްވާ މީހުންގެ ރޭޓް މިހާރުވަނީ އެއްލައްކަ ސަރާތަ ހާހަށް ތިރިވެފައެވެ.\nބަލީގެ ސަބަބުން ހޮސްޕިޓަލްތަކުގައި އެޑްމިޓްކުރަންޖެހޭ މީހުންގެ އަދަދުތައްވެސް މިހާރުވަނީ ތިރިވާން ފަށާފައެވެ.\nއެމެރިކާގެ ސެންޓަރސް ފޮރ ޑިޒީޒް ކޮންޓްރޯލް އެންޑް ޕްރިވެންޝަންގެ ޑިރެކްޓަރ ވިދާޅުވީ، ހަފްތާއެއްގެ މައްޗަށް އަލަށް ޕޮޒިޓިވްވާ މީހުންގެ އަދަދުތަކާއި އަދި ހޮސްޕިޓަލްތަކުގައި އެޑްމިޓް ކުރަންޖެހޭ މީހުންގެ އަދަދުތައް މިހާރު 15 އިންސައްތަ ދަށަށް ގޮސްފައިވާ ކަމަށެވެ.\nއެމެރިކާ ސަރުކާރުން މިހާރުވަނީ، ކުރިއަށްއޮތް 60 ދުވަހުގެ ތެރޭގައި ކޮވިޑް ޓެސްޓްތައް ދެގުނަ އިތުރުކުރުމަށް ނިންމާފައެވެ.\nއެމެރިކާއިން މިހާރުވަނީ، އުމުރުން ދުވަސްވީ މީހުންނަށާއި، ހައިރިސްކް ގިންތިތަކުގައި މަސައްކަތްކުރާ މީހުންނަށް ކޮވިޑް ވެކްސިންގެ ތިންވަނަ ޑޯޒް ނުވަތަ ބޫސްޓަރ ޑޯޒްޖަހަން ފަށާފައެވެ.\nއެމެރިކާގެ ރައްޔިތުންނަށް ނަމޫނާ ދެއްކެވުމުގެ ގޮތުން އެމެރިކާގެ ރައީސް ޖޯ ބައިޑެން ހޯމަދުވަހުވަނީ ބޫސްޓަރ ޑޯޒް ޖައްސަވާފައެވެ.\nބޫސްޓަރ ޑޯޒްގެ ގޮތުގައި އަދި ހުއްދަ ދީފައިވަނީ ފައިޒަރ/ބަޔޯއެންޓެކްގެ ވެކްސިން ނަމަވެސް، މޮޑަނާ އަދި ޖޯންސަން އެންޑް ޖޯންސަންގެ ބޫސްޓަރ ޑޯޒް ޖަހަން ހުއްދަ ދިނުމާމެދު ގޮތެއް ނިންމަން އެމެރިކާގެ ފުޑް އެންޑް ޑްރަގް އެޑްމިނިސްޓްރޭޝަންގެ ތަޖުރިބާކާރުންގެ އެޑްވައިޒަރީ ޕެނަލް މިމަހުގެ ފަހުކޮޅު ބައްދަލުކުރުމަށް މިހާރުވަނީ ހަމަޖެހިފައެވެ.\nއެމެރިކާ އާއި ދުނިޔޭގެ ބައެއް ގައުމުތަކުން ކޮވިޑުން ދިފާއުވުމަށް ބޫސްޓަރ ޑޯޒް ޖަހަން ފެށިނަމަވެސް، ބޫސްޓަރ ޑޯޒް ޖެހުމުގެ ބޭނުމާމެދު އެމެރިކާގެ ސައިންސްވެރިންގެ ޚިޔާލުވަނީ ދެބައިވެފައެވެ.\nސަބަބަކަށްވަނީ، އެމެރިކާގެ ރައްޔިތުންގެ ތެރެއިން ގިނަބަޔަކު އަދިވެސް ވެކްސިން ޖަހާފައި ނުވުމާއި އަދި ވެކްސިން ނުލިބިގެން ދުނިޔޭގެ ގިނަ ގައުމުތަކުގައި ވެކްސިންގެ އެއްވެސް ޑޯޒެއް ޖަހާފައި ނެތް އެތައްބަޔަކު ތިބުމުންނެވެ.


ދިވެހި ބަސް – 1 | Mahaldheeb Encyclopedia\nMohamed Arushad · September 6, 2014\nބަހަކީ ގައުމުގެ އެއް ތަނބެވެ. ގައުމީ ވަންތަކަމުގެ އެއް ނިޝާނެވެ. ގައުމެއް ފުރިހަމަ އަމިއްލަވަންތަ ގައުމެއްގެ ގޮތުގައި ދެމި އޮތުމަށްޓަކައި ބަހުގެ ދައުރަށްވުރެ ވަކިންފުޅާ ދެވަނަ އެއްޗެއް ނޯންނާނެއޭ ބުންޔަސް ދޮގަކަށްނުވާނެއެވެ. ބަސް އުވި ވަޅުޖެހެމުންދާ ނިޝާންތަށް ފެންނަމުންދާ މިޒަމާނުގައި، ބަހަށް އެކަށީގެންވާ ކާނާ ދިނުމަކީ ބަހުގެ އަހުލުވެރިންގެ ޒިންމާއެއްކަމުގައި ދެކެމެވެ. މި މަޒުމޫނުގައި ކުރުގޮތަކަށް ބަލާލާނީ ދިވެހިބަސް އެފެދި ކުރިއަރަގެން އައިސްފައިވާ ގޮތުގެ މައްޗަށާއި، މިހާރު ދިވެހި ބަހަށް އަންނަ ބަދަލުތަކާއި، މި ބަދަލުތައް އަންނަން މެދުވެރިވާ ސަބަބުތަކަށް އަދި ދިވެހި ބަސް ނެތިދާނެ ކަމުގެ ބިރު ހީވަމުން ދާ ސަބަބުތަކަށެވެ.\nބަހަކީ އިންސާނުންނަށް ހާއްސަވެގެންވާ އެއްޗެކެވެ. ބަސް މިލަފްޒުގެ މާނައަކީ އެކެއްގެ ހިތުގައި އުފެދޭ ޝުއޫރުތަކާއި، އިހުސާސްތަށް، އަޑުތަކެއްގެ ނިޒާމެއް ބޭނުންކޮށްގެން އަނެކާއަށް އަންގާދިނުމަށް ބޭނުންކުރާ ވަސީލަތެކެވެ. ބަހާއި، ބަހުރުވަޔާ އޮތް ގުޅުމަށް ބަލާލަމާތޯއެވެ؟ ޒަމާނަށް އަންނަމުންދާ ކޮންމެ ބަދަލަކީ ތަރައްޤީއަކަށް ނުވިނަމަވެސް، ޒަމާން ބަދަލުވަމުން އައިއައިހެން ދުނިޔޭގެ ހުރިހާ ކަމަކަށްވެސް ބަދަލުއާދެއެވެ. ދުނިޔެއަށް އަންނަ ކޮންމެ ބަދަލަކާއެކު އައު ކަންތައްތަކެއް އިޖާދުވެ، ތައާރަފްވަމުން ދާނެއެވެ. އަދި ބައެއް ކަންކަން މާޒީގެ ގޮތުގައި ވަޅުޖެހެމުންވެސް ދާނެއެވެ. މިފަދަ ބަދަލުވުމެއްގެ އޮއިވަރާއެކު އެންމެ ބޮޑަށް ބަދަލެއް އަންނާނެ އެކައްޗެއް ކަމަށް ގަބޫލުކުރެވެނީ އެބަޔަކު މޮށެއުޅޭ ބަހެވެ.\nއާދޭހެވެ! ބަހަކީ ލަފްޒުތަކެއްގެ މައްޗަށް ބިނާވެފައިވާ އެއްޗެކެވެ. ލަފުޒު އުފެދިގެން އަންނަނީ މާހައުލާ ގުޅޭގޮތުންނެވެ. މާހައުލުން ފެންނަ ތަފާތު ކަންތައްތަކުގެ މައްޗަށް ލަފުޒު އުފެދި ބަސް ތަރައްގީވަމުން އާދެއެވެ. މިގޮތުން ލަފުޒު އުފެދެމުން ދާއިރު އެއްސަރަހައްދެއްގައި، އުޅޭ މީހުންނަށް އެހެން ސަރަހައްދެއްގައި އުޅޭ މީހުން ބޭނުންކުރާ ބައެއް ލަފުޒުތަށް ނޭނގުމަކީ އެކަށީގެންވާ ކަމެކެވެ. މިސާލަކަށް ދިވެހިރާއްޖޭގައި ދިވެހި ބަސް ބޭނުން ކުރާއިރު ރާއްޖޭގެ އެކި ހިސާބުތަކުގައި ވާހަކަ ދައްކާ އުޅޭގޮތް ތަފާތެވެ. ބޭނުން ކުރާ ލަފުޒުތައް ތަފާތެވެ. ވާހަކަ ދައްކާ ރާގު ވެސް ތަފާތެވެ.\nއިންސާނުން އެއްރަށުން އަނެއްރަށަށް، އެއްގައުމުން އަނެއްގައުމަށް، ދަތުރުފަތުރުކޮށް އުޅޭއިރު އެހެން ގައުމެއްގައި ބޭނުން ކުރާ ލަފުޒުތައް ތައާރަފްވެ، ބަހުގެތެރެއަށް ވަދެ މަސްހުނިވެ، ބޭނުންކުރާ ރާގު ތަފާތުވުމަކީ އެކަށީގެންވާ ކަމެކެވެ. ނޫންނަމަ ދަތުރުފަތުރުގެ ދަތިތަކާހެދި، އެއްބަޔަކު އަނެއްބަޔަކާ ބައްދަލުނުވެ، ޒަމާން ތަކެއް ވޭތުވާން ޖެހުމުން ބަހަށް ބަދަލުއާދެއެވެ. މިސާލަކަށް ކުރީގެ ލޯމާފާނުތަކުގައި، ބަޔާންކޮށްފައިވާ ބަހުރުވަ މިޒަމާނުގެ ބަހަށް ކިތަންމެ ވަރަކަށް ބެލިއަކަސް ނޭނގޭނެއެވެ. މިގޮތަށް ބަދަލުވުމުން ބަހުރުވައެއް އުފެދެން މެދުވެރިވެއެވެ. މިގޮތުން ރާއްޖޭގައި ވަކިން އޮންނަ އަތޮޅުތަކުގައި، ނުވަތަ ރަށްތަކުގައި ވާހަކަ ދައްކާ ބަހުރުވަ ތަފާތުވެއެވެ. މިގޮތަށް ބަލާއިރު އައްޑޫ އަތޮޅާއި، ހުވަދޫ އަތޮޅާއި، ނައިފަރާއި، އަދިވެސް އެހެން ރަށްރަށުގައި ވާހަކަ ދައްކުމުގެ ބަހުރުވަ މާލެ އަތޮޅާއި އަޅާ ކިޔާއިރު ވަރަށް ބޮޑުތަން ތަފާތެވެ.\nމިގޮތުން ދިވެހި ބަހުގެ ފާހަގަކޮށްވޭ ބަހުރުވަތަކަށް ބަލާއިރު ވާހަކަދައްކާ ރާގު ތަފާތުވީނަމަވެސް ދިވެހިރާއްޖޭގެ މެދުރާއްޖެތެރޭގައާއި އުތުރުގެ އަތޮޅުތަކުގައި ވަޒަންވެރިފައިވާ މީހުންގެ ބަހުރުވަ ހުރީ ދާދި އެއްގޮތަކަށްކަން ފާހަގަކުރެވެއެވެ. އެހެންނަމަވެސް މާލެއިން ދެކުނުގެ ބައެއް ހިސާބުތަކުގައި ބޭނުންކުރާ ބަހުރުވާގައި، ރާއްޖޭގެ އެހެން ހިސާބުތަކުގެ ބަހުރުވަޔާ ވަރަށް ބޮޑު ތަފާތުތަކެއް ހުރިކަން ފާހަގަކޮށްލެވެއެވެ. އަޅުގަނޑު ދެކޭ ގޮތުގައި ދިވެހި ބަހުގައި ތަފާތު ބަހުރުވަތައް ހުރުމީ ހަގީގަތުގައި ދިވެހި ބަހަށް ލިބޭ ކުރިއެރުމެކެވެ. މުއްސައްދިކަމެކެވެ.\nދިވެހިންނަށް ދިވެހިބަސް ބޭނުންކުރުމަށް ދަސްވެގެން އައީ ކިހިނެއް ބާއްވައެވެ؟ ދިވެހިބަހުގެ އަސްލަކީ ކޮބާބާއްވައެވެ؟ މިއީ މިހާތަނަށް ކަނޑައެޅިގެން ވަކި ޖަވާބެއް ދެވިފައިވާނުވާ އިހްތިލާފީ ސުވާލެކެވެ. ދިވެހި ބަހުގެ އަސްލާ ބެހޭގޮތުން އެކި އެކި އިލްމެވެރިން މެދުގައި ހިޔާލް ތަފާތުވެފައިވެއެވެ. ނަމަވެސް ބައެއް ބަސްތަކާ އަޅާކިޔާއިރު އެއްގޮތް ކަމެއް ހުރެއެވެ. އަރަބި ބަހުގައި ހިސާބު ލިޔާ އަކުރުތަކުގެ ބައްޓަމާއި ދިވެހި ބަހުގެ ބައެއް އަކުރު ތަކާ އެއްގޮތް ކަމެއް ހުރެއެވެ. އަދި މަލަޔާޅަމް، ސާންސްކުރިތް ފަދަ ބަސްތަކާއިވެސް ދިވެހި ބަސް އެއްގޮތް ވެފައި ހުރިކަމުގެ ބައެއް ނިޝާންތަށް ފެންނަން އެބަހުއްޓެވެ. އެހެންކަމުން ދިވެހި ބަސް އުފެދުނީ ކަނޑައެޅިގެން ވަކި ބަހަކުންނޭ ބުނެވޭނެ ހެއްކެއް ދެއްކޭވަރުގެ އެއްވެސް ހޯދުމެށް މިހާތަނަށް އައިއިރު ބަހަވީ އިލްވެރިޔަކަށް ހޯދިފައިނުވި ނަމަވެސް ގިނަ އިލްމުވެރިން ބުނާގޮތުން ދިވެހިބަސް އުފެދިގެން އައީ ސާންސްކުރިތް ބަހުންނެވެ.\nމިހާތަނަށް އައި އިރު ދިވެހި ލިޔުންތަކަށްވެސް ވަނީ ވަރަށް ބޮޑުތި ތަފާތު އެކިއެކި ބަދަލުތަކެއް އައިސްފައިވެއެވެ. މިގޮތަށް ބަލާއިރު، އާސާރީ ތަންތަނުން ތަފާތު ލިޔުންތަށް ފެނިފައިވެއެވެ. އޭގެތެރޭގައި، އެވޭލާ އަކުރު، ދިވެސް އަކުރު، ލޯމާފާނު ފަދަ ލިޔުންތަކުން ފެނިފައި އެބަހުއްޓެވެ. އަދި މިހާރު ލިޔުންތެރިކަންވެސް ތަރައްގީ ވަމުން އައިސް މިހާރުގެ ލިޔުންތަކަށް މިވަނީ ފަސޭހަ ބަދަލެއް ގެނެފައިވެއެވެ. ތަރައްގީވަމުން އައިސް ބަހުގެ އަކުރުތަކަށް ބަދަލު އައިސް، ދިވެހި ލިޔާ ފަރާތްވެސް ބަދަލުކުރެވިފައިވާކަން ފާހަގަކޮށްލެވެއެވެ. ކުރީގައި ލިޔެފައި ހުންނަ ލިޔުންތަށް ހުންނަނީ ވާތުން ކަނާއަތަށެވެ. މިހާރު މިވަނީ ކަނާއަތުން ވާއަތައް ލިޔެވޭ ތާނަ އަކުރަށް ބަދަލު ކުރެވިފައިވެއެވެ.\nދިވެހިބަސް މިހާތަނަށް ގިރާކޮށްފައިވާ މަރުޙަލާތަކަށް ބަލާލަމާ ހިނގާށެވެ. އެއީ ދިވެހި ބަހުގެ އަދަބިއްޔާތު ބަދަލުވެފައިވާ ދައުރުތައް ކަޑައްތުކުރި މާހައުލުތަކެވެ. އިލްމުވެރިން ދިވެހި އަދަބިއްޔާތު ތިން ދައުރަކަށް ބައްސަވާލައްވާފައިވެއެވެ. އެއީ ޅަފަތުގެ ދައުރާއި، ފިރުކެންފެށި ދައުރާއި، ހިނގައިގަނެވުނު ދައުރެވެ. ދިވެހި އަދަބިއްޔާތު އެއްދައުރުން އަނެއްދައުރަށް ބަދަލުވާން ދިމާވި ސަބަބަބުތަކަކީ ދިވެހިން އިލްމީގޮތުން ކުރިއަރަގެން ދިއުމާއި، ދިވެހިންގެ ވިސްނުމާއި ފިކުރަށް ބަދަލުއަންނަން ފެށުމާއި، ލިޔުމާއި، ޗާޕްގެ މަސައްކަތް ފަސޭހަވެގެން ދިއުމެވެ. ޅަފަތުގެ ދައުރާއި ފިރުކެންފެށި ދައުރުގެ ލިޔުންތަކަށް ބަލާއިރު މި ދެދައުރުގެ ލިޔުންތައް ހުންނަނީ ދާދި އެއްގޮތަކަށެވެ. އިބާރާތްތަށް ދޭހަކުރަން އުނދަގޫވެފައި، އަކުރުތަކުގެ ފައިކޮޅު ތިރިއަށް ދިގުވެފައި ހުންނަކަން ފާހަގަ ކުރެވެއެވެ. ޖުމްލަތަކާއި ލަފްޒްތަށް އަތުރާފައި ހުންނައިރު ލަފްޒު ވަކިކޮށް ލިޔެފައިނުހުރުމާއި، އާދަޔާ ހިލާފަށް ގިނައިން އަރަބިބަސް ބޭނުންކޮށްފައި ހުރުމާއި، ފުލުސްޓޮޕް ޖަހައިގެން ޖުމްލަތަށް ނުނިންމާ ހުންނަކަން ފާހަގަކުރެވެއެވެ.\nދިވެހިބަހާ މެދު ދިވެހިން ހޭލުންތެރިކުރުމަށްޓަކައި، ދިވެހި ބަހުގެ ތާރީހު ގިނަގިނައިން މުޠާލިއާކޮށް، ދިވެހި ތާރީހަށް އަސްފައިވާ ބަދަލު ތަކާއިމެދު ފުންކޮށް ވިސްނާ، އަމިއްލަ ބަހެއް އޮތުމަކީ ފަހުރުވެރިވާންޖެހޭ ކަމެއްކަމުގައި ދެކި، އަދި ހާއްސަކޮށް ދިވެހިބަހުގެ މުސްތަގުބަލު ދެން އަންނަންއޮތް ޖީލަށް އަންގާދިނުމަކީ ނުހަނު މަންފާކުރާނެކަމެކެވެ. ބަސް ވަޅުޖެހިގެން ހިނގައްޖެނަމަ، އަޅުގަނޑުމެންގެ ތެރޭގައި މިއޮތް ރީތި އާދަކާދަތަކަށާއި، ދީނާ ޘަގާފަތަށް އޭގެ ނޭދެވޭ އަސަރުކޮށް އެކަމުގެ ހިތި ރަހަ އަރުތެރޭގައި ލާންފަށާފާނެއެވެ.\nNext story އިހުގެ ފޮތްތަކުގައި ކީރިތި ރަސޫލާ އާއިމެދު އައިސްފައިވާ ވާހަކަތައް –3ވަނަ ބައި\nPrevious story އިހުގެ ފޮތްތަކުގައި ކީރިތި ރަސޫލާ އާއިމެދު އައިސްފައިވާ ވާހަކަތައް –2ވަނަ ބައި


Raees Solih Miadhu 4:30 Ga Noosverinnaa Bahdhal Kuravvanee - Vaguthu\nރައީސް އިބްރާހިމް މުހައްމަދު ސޯލިހް މިއަދު ނޫސްވެރިންނާ ބައްދަލު ކުރައްވާ ގޮތަށް ހަމަޖެހިއްޖެއެވެ.\nރައީސް އޮފީހުގެ ތަރުޖަމާނު މުހައްމަދު މަބްރޫކް އަޒީޒް ވިދާޅުވީ މި ނޫސްވެރިންގެ ބައްދަލުވުން އޮންނާނީ މިއަދު 4:30 ގައި ކަމަށެވެ. މި ނޫސްވެރިންގެ ބައްދަލުވުމުގައި ކޮވިޑް-19 އިން ރައްކާތެރިވާން އަޅާފައިވާ އެންމެ ފަހުގެ މައުލޫމާތު އެމަނިކުފާނު ހިއްސާ ކުރައްވާނެ ކަމަށް މަބްރޫކް ވިދާޅުވިއެވެ.\nރާއްޖެ އިން ކޮވިޑް ޖެހުނު މީހުންގެ އަދަދު 68،502 އަށް އަރާފައިވާ އިރު، މި ބަލިން ރަނގަޅުވެފައި ވަނީ 49،488 މީހުންނެވެ. މި ބަލީގައި ނިޔާވެފައިވާ މީހުންގެ އަދަދު ވަނީ 189 އަށް އަރައިފައެވެ. އަދި މިވަގުތު ބަލީގައި ފަރުވާ ހޯދަމުން އަންނަ މީހުންގެ އަދަދު 18،462 އަށް އަރާ އިރު، 164 މީހަކަށް ފަރުވާ ދެނީ އެޑްމިޓްކޮށްގެންނެވެ.\nމިވަގުތު ކޮވިޑް އެންމެ ބޮޑަށް ފެތުރިފައި އޮތީ ވެސް މާލެ ސަރަހައްދުގައެވެ. މާލެ ސަރަހައްދުގައި ކޮވިޑް ކޮންޓްރޯލް ކުރުމަށް ވަރަށް ހަރުކަށި ފިޔަވަޅުތަކެއް ވަނީ އަޅައިފައެވެ. އޭގެ ތެރެއިން އެންމެ މުހިންމު ފިޔަވަޅެއްގެ ގޮތުގައި އަޅާފައި ވަނީ ހަވީރު 4:00 އިން ހެނދުނު 8:00 އަށް ކާފިއު ހިންގުމެވެ. އަދި ކާފިއު ނޫން ވަގުތުތަކުގައި ވެސް ބޭރަށް ނުކުމެވޭނީ ހުއްދަ އޮވެގެން، ގިނަވެގެން ދެ މީހުންނަށެވެ.\nމީގެއިތުރުން ކެފޭ، ރެސްޓޯރަންޓުތަކާއި ސައި ހޮޓާ ފަދަ ތަންތަނުގައި ހިދުމަތް ދިނުން ވަނީ މަނާކޮށްފައެވެ. އަދި އެފަދަ ތަންތަނުން ހަމައެކަނި ދެވޭނީ ޑެލިވަރީ ހިދުމަތެވެ.\nދިރާސީ އާ އަހަރުގެ ކިޔެވުން ފަށަނީ ދަރިވަރުން ސްކޫލަތަކަށް ހާޒިރު ކޮށްގެން\nޖޫން 8, 2021 13:13\nކޮވިޑާ ގުޅޭ ގޮތުން ސޯލިހް ދައްކަން ޖެހޭ އިތުރު ވަހަކަ އެއް ނޯންނާނެ...އަހަރެމެންގެ ހާލަތު އެންމެނަށް ހާމަކޮށް ފެންނަން މިއޮތީ....ރީތި ގޮތަކީ ތިމާ އަށް ނުވިކަން ގަބޫލު ކޮށް އަމިއްލައަށް އެއްފަރާތްވުން....އަހަރެމެން އިތުރު އެއްވެސް ގޮތެއް ބޭނުމެއް ނޫން..\nޖޫން 8, 2021 16:03\nވަރަށް ރަނގަޅު ވަރަށް ބިނާކުރުވަނި ކޮމެންޓެއް، ރައްޔިތުންގެ ހައްގުގައިވެސް އިސްތިއުފާ ދެއްވާ#ސޯލިހުއިސްތިއުފާ\nޖޫން 8, 2021 13:29\nތަންދޮރު ނޭގޭ ގަމާރު ވެރިއެއްކަން މުޅި ރައީސް އޮފީސްގެ ހުރިހާ އެންމެންވެސް އޮބަ ގަބޫލު ކުރެއެވެ. މޮޔަ ވެރިއެއް ގަމާރު ވެރިއެއް ވާއެއް ނުވާއެއް ނޭގޭ މިހާރު ބަލަން ވެއްޖެ ނޫންތޯ ކޮވިޑުގައި މި މަރުވި މީހުންނަނީ ކޮންޕާޓީއެއްގެ ރައްޔިތުން ތޯ މީ ބަލަންވާރު ކަމެއް އެބޭ ފުޅުންގެ އާއިލާތަށް ސަޕޯޓު ކުރަނީ ކޮން ޕާޓީއަކަށް ތޯ ނޫންތޯ މީ ޒާތީވެގެންގޮސް މަރާ މީހުންތައް އަވަސް ބަލާ ހުރިހާ މީހުން ހޭލާ ނިދިން ހޭލާ މީހުން މިތިބެނީ ނިދާފައި ބަލިމީގެ އެންމެ ފުރަތަމަވެސް ބަލާނީ އައިޑީ ކާރޑް ކޮންޕާޓީއެއްތޯ އެހެންވެ އެމްބިއުލާސްވެސް ލަސްވަނީ\nޖޫން 8, 2021 13:35\nއަނެއްކާ އަނެއްގޮދުތައް ހަދަންދޯ؟ މިޝްކާގެ މައްސަލަ އޮއްބާލަން މިއަދު ވަރަށްދޮގުހަދާނެ. ރައްޔިތުން އަޑުއަހަން ބޭނުމިއްޔާ އަޑުއަހާ. މަށެއް އަޑެއްނާހާނަށް.\nޖޫން 8, 2021 14:02\nސޯލިހް އާއި އޭނާގެ އާއިލާ ތިބެނީ އަރާމުގަ ކައިގެންބޮއެގން ގެގަ ކެބިނެޓް މިނުސްޓރުންނާ ދެންތިބި ދައުލަތުގެ ވިޒާރާތަކުގަ ތިބ ި މިހުންވެސް ،ޕްރއިވެޓް ސެކްޓަރ ފުޑުފުޑުކޮށްލައި އާއިލާތަަަައް ބިކަކޮށްލާފި އުބޫއށާ ކޯލިޝަަަނައް ސަލާން ވަރައްވެސް\nޖޫން 8, 2021 14:03\nރޮއެރޮއެފަ ނަމަވެސް ކޮންމެވެސް ގަޑިއެއްގަ ބޭރައް ނިކުމެވޭ ގޮތެއް ވޭތޯ ބަލާދީބަލަ އަހަރެމެން ވިއަފާރި ކުރާ ތަންތަނައް ކުލި ބަރާބަރައް ދައްކަން ޖެހޭ...\nޖޫން 8, 2021 17:18\nތިބުރާންޗައް ވެރިކަންހޯދައިދެން މަސައްކަތްކުރި މީހުން މިގައުމުގަ މިހިނގާ ހުރިހާކަމަކައް ޒިއްމާވާންޖެހޭނެ ކުރީގަވެސް އިނގޭ އެއީބޮޑުގަމާރެއްކަން އެނގިހުރެ މިއަލިފާން ގަނޑައް ރައްޔަތުން ކޮއްޕާލީ މިހާރު ތިބޭނީ ރާކަނި މަސްކާހިއްފިލާފަ ބާރައް އަތްޖަހާ\nޖޫން 14, 2021 13:50\nމި ވެރިކަން ގެންނަށްޖެހުނީ ޔާމިނުގެ ވެރިކަމުގެ އަނިޔާ ވެރިކަށް ވެސް ބޮޑު ވެގެން ވެރިކަމާއި ޖާހާ ދެމެހެއްޓުމަށް ހުރިހާ ލީޑަރުން އުޅެނީ ގައުމަށް ރަގަޅަށް ކަމެއްކޮށްދީ ރައްޔިތަކަށް ހެއުއެދިގެން އުޅޭނެ ހެއުލަފާ ވެރިއަކަށް ދި ވެހިން މި ވަނީ އަނެއްކާ ވެސް ބޭނުން ވެފައި. ކޯލީސަންގެ ވެރިން ކޯޅުމެއްގަ ތިބެގެން ޒިންމާ ނެގޭނެތޯ. ލީޑަރުންގެ ލީޑަޝިޕެއްނުފެނޭ ނޫންތޯ.


Vazeerunnah ruhun dhinumuge massala committee ah fonuvaifi | Mihaaru\nވަޒީރުންނަށް ރުހުން ދިނުމުގެ މައްސަލަ ކޮމިޓީ އަށް\nރައީސް އިބްރާހިމް މުހައްމަދު ސޯލިހްގެ ސަރުކާރުގެ ފުރަތަމަ ކެބިނެޓް ބައްދަލުވުން.---ފޮޓޯ: ރައީސް އޮފީސް\n26 ނޮވެމްބަރ 2018 - 10:11\nއެ މައްސަލަ މަޖިލީހުގެ މިއަދުގެ ޖަލްސާ އަށް ހުށަހެޅުމަށް ފަހު، އިތުރަށް ދިރާސާ ކުރުމަށްޓަކައި މަޖިލީހުގެ ރިޔާސަތުން އެ މައްސަލަ ފޮނުވީ އިދިކޮޅު ޕީޕީއެމާއި އެމްޑީއޭގެ އަޣުލަބިއްޔަތު އޮންނަ، ސަރުކާރުގެ މަސްއޫލިއްޔަތު އަދާކުރާ މިންވަރު ބަލާ ކޮމިޓީއަށެވެ. އަދި އެ ކޮމިޓީން މިއަދު ބާއްވާ ބައްދަލުވުމުގައި ވަޒީރުންނަށް ރުހުން ދިނުމާ މެދު އެ ކޮމިޓީ އަށް ފެންނަ ގޮތެއް ނިންމާނެ ކަމަށް ބެލެވެ އެވެ.\nކޮމިޓީން ނިންމި ގޮތުގެ ރިޕޯޓު މަޖިލީހުގެ ތަޅުމަށް މި ހަފުތާގައި ހުށަހަޅާނެ ކަމަށް ބެލެވޭ އިރު، ވަޒީރުންނަށް އެ މަގާމުގައި ދެމި ތިއްބެވޭނީ، އެއިން ކޮންމެ ބޭފުޅަކަށް މަޖިލީހުގެ ތަޅުމުގައި ވޯޓަށް އަހައި، އެ ވަގުތު ހާޒިރުވެ ތިއްބެވި މެމްބަރުންގެ އަޣުލަބިއްޔަތުން އެ ވަޒީރަކަށް ރުހުން ދޭން ފާސްވެއްޖެ ނަމަ އެވެ.\nކެބިނެޓަށް އައްޔަން ކުރެއްވި ބޭފުޅުންގެ ތެރޭގައި އަންހެން ހަތް ބޭފުޅަކު ހިމެނިވަޑައިގަނެ އެވެ. މިއީ ދިވެހި ތާރީހުގައި ކެބިނެޓެއްގައި އެންމެ ގިނަ އަންހެން ބޭފުޅުން ހިމެނޭ ފަހަރު ވެސް މެ އެވެ. ނަމަވެސް، ކެބިނެޓްގެ ބައެއް ބޭފުޅުންނަށް އާންމުންގެ ބޮޑެތި ފާޑުކިއުންތަކެއް ވަނީ އަމާޒުވެފަ އެވެ.\nސަރުކާރުގައި ހިމެނިވަޑައިގަންނަވާ ވަޒީރުންނަކީ ފޮރިން މިނިސްޓަރު އަބްދުﷲ ޝާހިދު، ޑިފެންސް މިނިސްޓަރު މާރިޔާ އަހުމަދު ދީދީ، ހޯމް މިނިސްޓަރު އިމްރާން އަބްދުﷲ، ފިނޭންސް މިނިސްޓަރު އިބްރާހިމް އަމީރު، ނޭޝަނަލް ޕްލޭނިން އެންޑް އިންފްރާސްޓްރަކްޗަރު މިނިސްޓަރު މުހައްމަދު އަސްލަމް، ހަޔާ އެޑިއުކޭޝަން މިނިސްޓަރު ޑރ. އިބްރާހިމް ހަސަން، ހެލްތު މިނިސްޓަރު އަބްދުﷲ އަމީން، ކޮމިއުނިކޭޝަން ސައިންސް އެންޑް ޓެކްނޮކޮލޮޖީ މިނިސްޓަރު މުހައްމަދު މަލީހް ޖަމާލެވެ.\nމީގެއިތުރުން އެޑިއުކޭޝަން މިނިސްޓަރު ޑރ. އައިޝަތު އަލީ، ޓްރާންސްޕޯޓް މިނިސްޓަރު އައިޝަތު ނަހުލާ، ހެރިޓޭޖް މިނިސްޓަރު ޔުމްނާ މައުމޫން، ޓޫރިޒަމް މިނިސްޓަރު އަލީ ވަހީދު، އިކޮނޮމިކް މިނިސްޓަރު ފައްޔާޒް އިސްމާއިލް، ފިޝަރީޒް މިނިސްޓަރު ޒަހާ ވަހީދު، އިސްލާމިކް އެފެއާޒް މިނިސްޓަރު ޑރ. އަހުމަދު ޒާހިރު، ހައުސިން މިނިސްޓަރު އައިމިނަތު އާތިފާ، ޔޫތު މިނިސްޓަރު އަހުމަދު މަހްލޫފް، ޖެންޑާ އެންޑް ފެމިލީ މިނިސްޓަރު ޝިދާތާ ޝަރީފް، އެންވަޔަރްމަންޓް މިނިސްޓަރު ޑރ. ހުސައިން ރަޝީދު ހަސަނެވެ. އަދި ބަންޑާރަ ނައިބު އިބްރާހިމް ރިފްއަތަށް ރުހުން ހޯދުމަށް ވެސް މަޖިލީހަށް ވަނީ ހުށަހަޅައިފަ އެވެ.\nއެމްޑީޕީ ކެބިނެޓް ރައްޔިތުންގެ މަޖިލިސް ވަޒީރުން މަޖިލީހުގެ މެމްބަރުން އަދާލަތު ޕާޓީ ޖުމްހޫރީ ޕާޓީ ރައީސް އިބްރާހިމް މުހައްމަދު ސޯލިހް ޕީޕީއެމް\nސާފު ފޭރާމުގަ ތިބި ބަޔަކަށްނޫނީ ރުހުމެއް ނުދޭށޭ! ހާފުކުޅުމަށް މިދަނޑުގައި އެކަކުވެސް ނުވިސްނާށޭ!\nރުހުން ނުދޭންވި ބަޔަކު މިތަނުން މަށަށްފެނޭ! ރުހުމަށް އިޖާބަ ނުދޭންވި ކަންކަން އިތުރަށްފެނޭ!\nކީއްވެގެންތަ ވަޒީރުންނަށް ރުހުން ދިނުން މައްސަލަ އަކަށް މިވަނީ? މަޖިލީހަކީ މައްސަލަ ބަލާ ތަނެއްތަ, ކީއްވެބާ ފުލުސް އޮފީހައް ނުފޮނުވީ އެމައްސަލަ?


Nepal athun balive, Raajjeyge unmeedhu thakah nimumeh - One Online\nސައުތު އޭޝިއަން ގޭމްސްގައި ރާއްޖެ އާއި ނޭޕާލް ބައްދަލުކުރި މެޗުގެ ތެރެއިން -- ފޮޓޯ: އެމްއޯސީ / ހުސައިން ވަހީދު\nސައުތު އޭޝިއަން ގޭމްސްގައި ނޭޕާލު އަތުން ބަލިވެ، ފުޓުބޯޅައިން ރަން މެޑަލް ހޯދުމަށް ރާއްޖެއިން ކުރަމުންދިޔަ އުންމީދަށް ނިމުމެއް އަތުވެއްޖެއެވެ.\nގޭމްސްގައި ރާއްޖެއަށް ފުޓުބޯޅަ އިން ހޯދުނު އެންމެ ބޮޑު ކާމިޔާބީއަކީ 1991 ވަނަ އަހަރު ރިހި މެޑަލް ހޯދުމެވެ. އެ ކާމިޔާބީގެ ކުރިން 1984ގައި ރާއްޖެއިން ލޯ މެޑަލް ހޯދި އިރު، 2010ގައި ވެސް ރާއްޖެއަށް ހޯދުނީ ލޯ މެޑަލްއެވެ.\nނޭޕާލާ ދެކޮޅަށް މިއަދު ކުޅުނު މެޗަކީ ރާއްޖޭގެ ފަހު މެޗެވެ. އެ މެޗުގައި ރާއްޖެ އިން ލީޑު ހޯދާފައިވަނިކޮށް، ނޭޕާލުން މޮޅުވީ ފަހަތުން އަރައި 2-1ގެ ނަތީޖާއަކުންނެވެ.\nއެ މެޗުގެ 18 ވަނަ މިނެޓުގައި އިބްރާހިމް މަހުދީ ހުސައިން (ފޭދޫ އިއްބެ) ލީޑު ހޯދައިދިން ނަމަވެސް، ފުރަތަމަ ހާފު ނިމެން ދެ މިނެޓަށް ވެފައިވަނިކޮށް އަބީޝެކް ރިޖާލް ވަނީ ނޭޕާލަށް ނަތީޖާ ހަމަހަމަކޮށްދީފައެވެ. އަދި ނޭޕާލުން ތިން ޕޮއިންޓް ކަށަވަރުކުރި ލަނޑު، މެޗުގެ 52 ވަނަ މިނެޓުގައި ކާމިޔާބުކޮށްދިނީ އަނަންތާ ތަމަންގެވެ.\nނޭޕާލުގައި މިހާރު ކުރިއަށްދާ ގޭމްސް ރާއްޖެއިން ނިންމާލީ ދެ ޕޮއިންޓާއެކު ލީގުގެ ފުލުގައި އޮވެގެންނެވެ. ފުރަތަމަ މެޗުގައި ލަންކާ އަތުން އެއްވަރުވީ 0-0ގެ ނަތީޖާއަކުންނެވެ. ރާއްޖެ އާއި ބަންގުލަދޭޝް ބައްދަލުކުރި މެޗު 1-1ގެ ނަތީޖާއަކުން އެއްވަރުވި އިރު، ނޭޕާލްއާ ދެކޮޅަށް މިއަދު ކުޅުނު މެޗުގެ ކުރިން ބޫޓާނާ ދެކޮޅަށް ކުޅުނު މެޗުން ބަލިވީ 2-1ގެ ނަތީޖާއަކުންނެވެ.\nރާއްޖެއިން ގޭމްސްގައި ކުޅެން ޖެހޭ ހުރިހާ މެޗެއް ނިމުނު ނަމަވެސް، ދެން ހިމެނޭ ހަތަރު ޓީމަށް އަދި އެއް މެޗު އޮންނާނެއެވެ. ތާވަލުގެ އެއްވަނައިގައި މިވަގުތު އޮތް ނޭޕާލަށް ތިން މެޗުން ލިބިފައިވަނީ ހަތް ޕޮއިންޓެވެ. ދެވަނައިގައި އޮތް ބޫޓާނަށް ތިން މެޗުން ހަ ޕޮއިންޓް ލިބިފައިވާ އިރު، ތިންވަނައިގައި އޮތް ބަންގުލަދޭޝްއަށް ތިން މެޗުން ލިބިފައިވަނީ ހަތަރު ޕޮއިންޓެވެ. ތާވަލުގެ ހަތަރުވަނައިގައި އޮތް ސްރީލަންކާ އާއި ފުލުގައި އޮތް ރާއްޖެ، އެއިން ކޮންމެ ޓީމަކަށް ވެސް ލިބިފައިވަނީ ހަތަރު ޕޮއިންޓެވެ. ލަންކާ ކުރީގައި އޮތީ ގޯލުގެ ތަފާތުންނެވެ.\nފުޓުބޯޅަ އިވެންޓުގެ ލޯ މެޑަލް ލިބޭނީ ތިންވަނަ ހޯދާ ޓީމަށެވެ. ރަން މެޑަލް އާއި ރިހި މެޑަލް ހޯދާ ޓީމު ކަށަވަރުވާނީ ލީގު ބުރުގެ އެއްވަނަ އަދި ދެވަނަ ހޯދާ ޓީމު ކުޅޭ ފައިނަލް މެޗަށްފަހުއެވެ.


Sih'hee nizaam: kuri'erunthakeh nuhoadhi, rayyithunge shakuvaathah...\nސިއްހީ ނިޒާމް: ކުރިއެރުންތަކެއް ނުހޯދި، ރައްޔިތުންގެ ޝަކުވާތައް ގިނަވަނީ!\nރަނގަޅު ސިއްހީ ހިދުމަތްތަކެއް ނުލިބުމުން ނިމިދިޔަ ހަފްތާގެ ތެރޭގައި ވެސް ދެ ރަށެއްގައި އިހުތިޖާޖްކޮށްފައިވޭ\nކ. މާލެ5މެއި 2019 | އާދީއްތަ 16:35 5,146\nއައްޑޫ ސިޓީގައި ކުރި އިހްތިޖާޖްގެ ތެރެއިން - އެމްއެންޑީއެފް\nސިއްހީ ދާއިރާގެ ދޯދިޔާކަމުގެ ވާހަކައަކީ އިއްޔެެއަކު އިހަށް ދުވަހަކު ދެކެވެން ފެށި ވާހަކައެއް ނޫނެވެ. އެންމެ އެކަށީގެންވާ ސިއްހީ ފަރުވާ ލިބެން ނެތުމާއި، ލިބެން ހުންނަ ހުރިހާ ހިދުމަތެއް ވެސް ހަމައެކަނި ވެރިރަށް މާލެއިން ލިބެން ހުރުމަކީ ޒަމާނުއްސުރެ ދިވެހިން ކޮށް އުޅޭ ޝަކުވާތަކެވެ. ކޮންމެ ވެރިކަމެއްގައި ވެސް ރައްޔިތުން އުފުލަންޖެހިފައި އޮންނަ ތަކުލީފުތަކެވެ.\nސެޕްޓެމްބަރު 2018 ގައި ރައްޔިތުން ނިކުމެ، ވެރިކަމެއް ނިމުމަކަށް ގެނައި، ސަބަބުތަކުގެ ތެރޭގައި ވެސް ސިއްހީ ނިޒާމަށް ގެންނަން ބޭނުންވި ބަދަލުތައް ހިމެނެއެވެ. ރައްޔިތުން އެ ދުވަހު ބަދަލުތައް ގެނައި، ސިއްހީ ނިޒާމް ހަރުދަނާކޮށް، ހިދުމަތުގެ ފެންވަރު ރަނގަޅުކުރުމަށެވެ. ސިއްހީ ހިދުމަތަށް އެދި ސަލާންޖަހަންޖެހޭ ޖެހުން ނިމުމަަކަށް ގެނައުމަށެވެ. އަމިއްލަ ރަށުން، ނުވަތަ ރަށް ކައިރިން ރަނގަޅު ސިއްހީ ފަރުވާ ލިބޭނެކަމުގެ އުއްމީދުގަ އެވެ.\nސަރުކާރަށް6މަސް ދުވަސް ވެގެންދާއިރު، ސުވާލަކީ ރައްޔިތުން އުއްމީދުކުރާ ފަދަ ސިއްހީ ނިޒާމަކަށް މިސްރާބު ޖެހިފައިވޭތޯ އެވެ. ސިއްހީ ހިދުމަތުގެ ފެންވަރު ރަނގަޅުވެއްޖެތޯ އެވެ. ބޭސްފަރުވާއަށް ސަލާންޖަހަން ޖެހުމުގެ ސަގާފަތް ނިމުމަކަށް ގެނެވިއްޖެތޯ އެވެ. އެކަންކަމަށް އެކަށީގެންވާ މަސައްކަތްތަކެއް ކުރެވިއްޖެ އެވެ.\nހެލްތު މިނިސްޓްރީގެ ފުރަތަމަ 100 ދުވަހުގެ ވައުދެއް ފުއްދުމަށް ބޭއްވި ހަރަކާތެއްގެ ތެރެއިން -- ފޮޓޯ: ރައީސް އޮފީސް\nސަރުކާރުގެ ފުރަތަމަ 100 ދުވަހުގެ ވައުދުތަކުގެ ތެރޭގައި އެންމެ ގިނަ ވައުދެއް އެދާއިރާއަކަށް ހާއްސަކުރެވިފައި ވަނީ ވެސް ސިއްހީ ދާއިރާއަށެވެ. އެކަމުންވެސް ސަރުކާރުން ސިއްހީ ދާއިރާއަށް އިސްކަންދޭ މިންވަރު ހާމަވެޔޭ ބުނެވިދާނެ އެވެ. އަދި އޭގެ ތެރެއިން ގިނަ ވައުދުތަކެއް ހާސިލްކުރެވިފައިވާ ކަމަށް ސަރުކާރުން ހާމަކޮށްފައި ވެއެވެ. ނަމަވެސް ސަރުކާރުގެ ފުރަތަމަ 100 ދުވަހުގެ ވައުދުތަކުގެ ތެރޭގައި ވެސް ގިނައީ ހޭލުންތެރިކުރުވުމުގެ ޕްރޮގްރާމްތަކެވެ. ދެންހުރި މަސައްކަތްތައް ފެށުނުކަން ހާމަކުރުމަށް ބޮޑު ރަސްމިއްޔާތެއް ބޭއްވުން ފިޔަވައި އިތުރު މަސައްކަތްތަކެއް ކުރެވިފައެއް ނުވެއެވެ.\nދެން ބޭއްވީ މަޝްވަރާ ބައްދަލުވުންތަކަކާއި، ކުރީގެ މިނިސްޓަރުންގެ މަހާސިންތާތަކެކެވެ. ސިއްހީ ދާއިރާގައި ހުރި ސީދާ މައްސަލަތަކަށް ހައްލުތަކެއް ހޯދުމަށް މާ ގިނަ މަސައްކަތްތަކެއް ކުރެވިފައެއް ނުވެޔޭ ބުނެވިދާނެ އެވެ.\nއައިޖީއެމްއެޗުގެ ހާލަތަށް ބަދަލެއް ނާދޭ އެވެ. އެންމެ ކުޑަމިނުން ޑެެންޓިސްޓަކަށް ދައްކަންޖެހުނަސް ދެ މަސް ދުވަސް ކުރިން ކިއޫގައި ޖެހެންޖެހެއެވެ. ހިދުމަތުގެ ފެންވަރު ގޯސްކަމުގެ ޝަކުވާ އާއި، އޭސީތައް މަސައްކަތް ނުކުރުމާއި، ދެން ވެސް ގޮސް އައިޖީއެމްއެޗު އޮތީ މައްސަލަތަކުން ފުނިޖެހިފަ އެވެ.\nބޭސްފަރުވާއަށް ސަލާންޖަހަން ޖެހުމުގެ ސަގާފަތަކަށް ވެސް ނިމުމެއް ނާދެއެވެ. އާސަންދައިން އެހީތައް ނުލިބުމުގެ ޝަކުވާއާ އެކު ވިޔަފާރިވެރިންގެ ގާތުން ސަލާންޖަންޖެހުމާއި، މަގުމަތީގައާއި، ސޯޝަލް މީޑިއާގައި ސަލާންޖެހަން އުޅޭ އާންމުނެއް މަދެއް ނޫނެވެ.\nސިއްހީ ހިދުމަތުގެ ފެންވަރު ދަށްވުމާއި ގުޅިގެން މާމިގިލީގައި ކުރި މުޒާހަރާގެ ތެރެއިން -- ފޮޓޯ: ރާއްޖެ.އެމްވީ\nއެ ހުރިހާކަމެއްގެ އިތުރުން އަތޮޅުތެރޭގެ ސިއްހީީ ހިދުމަތުގެ ފެންވަރުު އޮތީ ބޮއްސުންލާފަ އެވެ. މި ސަރުކާރާ އެކު، އެންމެ ގިނަ ރައްޔިތުންނެއް އެއްކަމެއްގައި އިހުތިޖާޖްކުރި އެއް މައްސަލައަކީ ރަނގަޅު ސިއްހީ ހުދުމަތެއް ނުލިބުމުގެ މައްސަލަ އެވެ. އިހަކަށް ދުވަހު އައްޑޫ ސިޓީގެ ރައްޔިތުން އިހުތިޖާޖްކުރިއިރު، މާމިގިލީ ރައްޔިތުން ވެސް ވަނީ އިހުތިޖާޖްކޮށްފަ އެވެ. ރަނގަޅު ސިއްހީ ހިދުމަތެއް ނުލިބޭތީ އެވެ.\nޑޮކްޓަރުން ނެތުމާއި، އެކަށީގެންވާ ވަސީލަތްތައް ވެސް ޤާއިމްކުރެވިފައި ނެތަތީވެ. ލިބޭ ހިދުމަތުގެ ފެންވަރު ދަށްކަމުންނެވެ. އެ ރައްޔިތުންނަށް މިއަދުވެސް މަޖުބޫރުވެފައި އޮތީ، ވެރިރަށް މާލެ އައިސް ސިއްހީ ހިދުމަތްތައް ހޯދުމަށެވެ. ކުރިން ވެސް އޮތް މައްސަލަ އޮތީ ހަމަ އެގޮތުގަ އެވެ.\nތެދެކެވެ. ސަރުކާރުން ވެސް ސިއްހީ ހިދުމަތުގެ ފެންވަރުު ރަނގަޅުކުރުމަށް ބައެއް މަސައްކަތްތައް ކުރެ އެވެ. ބައެއް ސިއްހީ މަރުކަޒުތައް ހޮސްޕިޓަލަކަށް ބަދަލުކުރުމަށް ބޭނުންވާ އިމާރަތްތައް އެޅުމަށް ވަނީ އިއުލާންކުރެވިފަ އެވެ. ބައެއް ރަށްރަށުގައި މަސައްކަތްތައް ވެސް ފަށައިގަނެވިފައި ވެއެވެ. ޑޮކްޓަރުންނާއި، ނަރުހުން ތަމްރީންކުރުމުގެ މަސައްކަތްތައް ވެސް ކުރިއަށްގެންދެ އެވެ. ނިޒާމް ހަރުދަނާކުރުމަށް ސިއްހީ ހިދުމަތްދޭ ތަންތަން އެއް ނެޓްވޯކަކުން ވަނީ ގުޅާވެސްލާފަ އެވެ.\nހެލްތު މިނިސްޓަރ އަބްދުﷲ އަމީްން -- ފޮޓޯ: ރާއްޖެ.އެމްވީ\nހެލްތު މިނިސްޓަރު އުޅުއްވަނީ ހަފްލާތައް ބޭއްވުމާއި، މަޝްވަރާ ބައްދަލުވުންތައް ކުރިއަށްގެންދިޔުމުގަ އެވެ. ރަށްރަށް ދަތުރުތައް ކުރެއްވުމުގަ އެވެ. ނަމަވެސް ރައްޔިތުން މިއަދުވެސް ބޭނުންވަނީ ރަނގަޅު ހަރުދަނާ ބަދުލުތަކެކެވެ. ހަޤީޤަތަކީ، ބޮޑެތި ހަފްލާތަކެއް ބާއްވައި، ކެމްޕޭންތަކެއް ފެށި ނަމަވެސް މައްސަލައަށް ހައްލެއް ނެތްކަމެވެ. ސިއްހީ މަރުކަޒުތައް ކިތަންމެ ރީޗަކަށް ނަންބޯޑު ބަދަލުކޮށް، ހޮސްޕިޓަލެއްގެ ދަރަޖަ ދިން ނަމަވެސް އެކަށީގެންވާ ހިދުމަތެއް ނުލިބޭ ނަމަ، އެ ނަން ބޮޑަކުން ކުރާނެ ފައިދާއެއް ނޯނާނެ އެވެ. ދަތުރުފުޅުތަކާއި ދެ އިރު ދެ ދަޅަ އަށް ހަފްލާތައް ބާވައި ގާފޮޅެއް އަޅާ ކޮންމެ ފަހަރަކު މީޑިއާ އަށް ދައުވަތު ދީގެން ކަން ދެއްކެވުމުގައި އުޅުއްވައިގެން މައްސަލަ އަށް ހައްލެއް ނެތެވެ. އަދި އެކަންކަމުން ރައްޔިތުންގެ ޝަކުވާތަކަށް ނިމުމެއް ވެސް ނެތެވެ. އެހެންކަމުން ކޮންމެ ވަޒީރަކުމެ އެންމެ ގިނަ ކަންކަން ކުރަނީ އެ ވުޒާރާއަކުން ކަމަށް ދެއްކެވުމަށް ބޮޑެތި ގިނަ އިވެންޓްތައް ބޭއްވުމަކީ އެއް ވަނައެއް ނުލިބެއެވެ. ކަންކުރައްވާކަން ދައްކަވަންވީ ރައީސަކަށް ނޫނެވެ. ރައްޔިތުންނަށެވެ.\nހަމައެކަނި ވާހަކަތަކެއް ދެއްކުމުގެ ބަދަލުގައި، ނަތީޖާތަކެއް ނެރެދޭނެ އެބަޖެހެ އެވެ. އެންމެ ބޮޑު ޒިންމާއެއް ހަވާލުވެފައިވާ އެއް މިނިސްޓްރީއަކީ ހެލްތު މިނިސްޓްރީކަން، ވިސްނަވައި، ހަރުދަނާ ބަދަލުތަކެއް ގެންނަންޖެހެ އެވެ.


Bayern In Jehi Jehigen 13 Vana Molhu Hoadhaifi - Vaguthu\nބަޔާން އިން ޖެހިޖެހިގެން 13 ވަނަ މޮޅު ހޯދައިފި\n3 އަހަރު ކުރިން ( ފެބުރުއަރީ 18, 2018 )\nޖަރުމަނު ލީގުގައި ރޭ ވުލްފްސްބާގްގެ މައްޗަށް 1-2 އިން ކުރި ހޯދައި ޖެހިޖެހިގެން 13 ވަނަ މޮޅު ބަޔާން މިއުނިކުން ހޯދައިފިއެވެ.\nރޭގެ މޮޅާ އެކު ޖަރުމަނު ލީގުގެ އެއްވަނައިގައި ބަޔާން މިހާރު އޮތީ 59 ޕޮއިންޓާ އެކުއެވެ. ދެވަނައިގައި 38 ޕޮއިންޓާ އެކު ބަޔާ ލެވަކޫސަން އޮތްއިރު ތިންވަނައިގައި 38 ޕޮއިންޓާ އެކު އޮތީ ރެޑްބުލް ލީޕްޒިގްއެވެ. ރޭ ބަޔާން އަތުން ބަލިވި ވުލްފްސްބާގް އޮތީ 24 ޕޮއިންޓާ އެކު ލީގުގެ 13 ވަނައިގައެވެ.\nކުރިއަށް ޗެމްޕިއަންސް ލީގުގެ މެޗެއް އޮތުމާ އެކު ރޭގެ މެޗުގެ ފުރަތަމަ އެގާރައިން ބަޔާންގެ މުހިއްމު ބައެއް ކުޅުންތެރިންނަށް ފުރުސަތު ދީފައި ނުވާއިރު މި މެޗުގެ ފުރަތަމަ ގޯލްޖަހާ ލީޑު ނެގީ ވުލްފްސްބާގް އިންނެވެ. މި ގޯލު މެޗުގެ އަށްވަނަ މިނެޓްގައި އެޓީމަށް ކާމިޔާބުކޮށްދިނީ ޑެނިއަލް ޑިޑާވީއެވެ.\nފުރަތަމަ ހާފް ނިމުމުގެ ކުރިން ނަތީޖާ އެއްވަރުކޮށްލަން ބަޔާން އަށް ޕެނަލްޓީ އެއް ލިބުނު ނަމަވެސް ރޮބެން ފޮނުވާލި އެ ޕެނަލްޓީ ވުލްފްސްބާގްގެ ކީޕަރު ވަނީ ދިފާއުކޮށްފައެވެ.\nވުލްފްސްބާގް ލީޑުގައި އޮވެ ފުރަތަމަ ހާފް ނިމުނުއިރު މެޗުގެ 64 ވަނަ މިނެޓްގައި ވެގްނާ ވަނީ ބަޔާން އަށް ނަތީޖާ އެއްވަރުކޮށްދީފައެވެ. އަދި މި މެޗުން ބަޔާން މޮޅުވި ގޯލު މެޗުގެ އިތުރުވަގުތުގެ ތެރޭގައި ލިބުނު ޕެނަލްޓީ އަކުން ކާމިޔާބުކޮށްދިނީ ލެވެންޑޯސްކީއެވެ.\nރޭގެ މެޗާއެކު އެންމެފަހުން ކުޅުނު 13 މެޗުން ވެސް އެޓީމު މޮޅުވެފައިވާކަން ފާހަގަކޮށްލެވެއެވެ.\nބަޔާން ބަލިކޮށް އޮގްސްބާގް ރެލިގޭޝަނުން ސަލާމަތުގެ އައްސޭރިއަކަށް\nލެވަންޑޮސްކީގެ 100 ވަނަ މެޗުގައި ހެދި ހެޓްރިކާއެކު ބަޔާން ގަދަ 16 އަށް\nލެވަކޫސަން ބަލިކޮށް ބަޔާން ތާވަލުގެ އެއްވަނައަށް ޖެހިލައިފި


Thoofaanaai gulhigen America gai fenboduvedhaanekamuge biru\nތޫފާނާއި ގުޅިގެން އެމެރިކާގައި ފެންބޮޑުވެދާނެކަމުގެ ބިރު\nތޫފާނާއި ގުޅިގެން ކުރަމުންދާ ވިއްސާރާގައި، ކުރިއަށް އޮތް ދުވަސްތަކުގައި 18 ޓްރިލިއަން ގެލަނުގެ ވާރޭ ވެހޭނެކަމަށް މޫސުމާއިބެހޭ އިދާރާއިން ވަނީ ލަފާކޮށްފަ އެވެ. -- ފޮޓޯ: ގެޓީ އިމެޖަސް\nވޮޝިންގްޓަން (ސެޕްޓެމްބަރު 13) - އެމެރިކާއަށް އަރާފައިވާ ތޫފާނުގެ ސަބަބުން، އެ ގައުމުގެ އިރުން އޮންނަ ސަރަހައްދުތަކުގައި ފެންބޮޑުވެދާނެކަމުގެ އިންޒާރު އެމެރިކާގެ ކަމާބެހޭ އިދާރާތަކުން ދީފި އެވެ.\nހުކުރު ދުވަހު ހެނދުނު ނޯތު ކެރޮލައިނާއަށް ހަރިކޭން ފްލޮރެންސްގެ ނަން ދެވިފައިވާ އެރި ތޫފާނުގެ ދަރަޖަ ދަށް ކުރެވިފައިވީ ނަމަވެސް، މިހާތަނަށް ފަސް މީހުން މަރުވެފައިވާކަމަށް ރިޕޯޓުތައް ބުނާއިރު، އެތަކެއް ހާސް މީހުން ވަނީ ސަރުކާރުން ގާއިމުކުރެވިފައިވާ ވަގުތީ ހިޔާތަކަށް ޖަމާވެފަ އެވެ.\nތޫފާނުގެ ސަބަބުން ވާޖީނިއާ، މޭރީލަންޑް، ވޮޝިންގްޓަން، ނޯތު އަދި ސައުތު ކެރޮލައިނާގައި މިހާރުވެސް ވަނީ ކުއްލި ނުރައްކަލުގެ ހާލަތު އިއުލާނުކޮށްފަ އެވެ.\nނަމަވެސް، ތޫފާނުގެ އަސަރު އެމެރިކާގެ ދެކުނަށް ވެސް ކޮށްފާނެކަމަށް ލަފާކުރެވޭތީ، ޖޯޖިއާގައި ވެސް މިހާރު ވަނީ ކުއްލި ހާލަތު އިއުލާނުކޮށްފަ އެވެ.\nތޫފާނުގެ ސަބަބުން އެ ސަރަހައްދުގައި ދިރިއުޅޭ 10 މިލިއަނަށް ވުރެ ގިނަ މީހުންނަށް ސަލާމަތީ ފިޔަވަޅުތައް އެޅުމަށް އިލްތިމާސްކޮށްފައިވާއިރު، 1.7 މިލިއަން މީހުން މިހާރު ވެސް ވަނީ ގެދޮރުދޫކޮށް ސަރުކާރުން ގާއިމުކޮށްފައިވާ ވަގުތީ ހިޔާތަކަށް ބަދަލުކޮށްފަ އެވެ.\nމިހާތަނަށް މަރުވި މީހުންގެ ތެރޭގައި، އަންހެނަކާއި ކުޑަ ކުއްޖަކު ވެސް ހިމެނޭކަމަށް ރިޕޯޓުތައް ބުނެ އެވެ. ތޫފާނާއި ގުޅިގެން ކުރަމުންދާ ވިއްސާރާގައި، ކުރިއަށް އޮތް ދުވަސްތަކުގައި 18 ޓްރިލިއަން ގެލަނުގެ ވާރޭ ވެހޭނެކަމަށް މޫސުމާއިބެހޭ އިދާރާއިން ވަނީ ލަފާކޮށްފަ އެވެ. ނޯތު ކެރޮލައިނާގައި ދިރިއުޅޭ 800،000 އެއްހާ މީހުންނަށް ކަރަންޓުގެ ހިދުމަށް ކެނޑިފައިވާއިރު، ހިދުމަތް އަލުން ފޯރުކޮށްދިނުމަށް އެތަކެއް ދުވަހެއް ނަގާފާނެކަމަށް އޮފިޝަލުން ވަނީ ބުނެފަ އެވެ.\nއެމެރިކާ މޫސުން ފެން ބޮޑުވުން\nއެމެރިކާއަށް އަނެއްކާ ވެސް ތޫފާނެއްގެ ބިރު\n"ނަގޫރޯޅި އެރީ މޫސުމީ ބަދަލަކުން ނޫން"\nއެމެރިކާއަށް ނަގޫރޯޅިތަކެއް، 100 މަރު


SABA Zone qualification ge2vana Raajje hoadhaifi | Mihaaru\nގައުމީ ބާސްކެޓްބޯޅަ ޓީމުގެ ކުޅުންތެރިން މެޑަލާ އެކު އުފާފާޅުކުރަނީ.\n08 ޖުލައި 2016 - 21:14 1 comment\nހަތަރު ޓީމު ވާދަކުރި ކޮލިކޭޝަނުގެ އެއް ވަނަ ހޯދައި ފީބާ އޭޝިއާ ޗެލެންޖަށް ދެކުނު އޭޝިއާ އިން ކޮލިފައިވީ އިންޑިއާ އެވެ. ރާއްޖެ ކުޅުނު ތިން މެޗުގެ ތެރެއިން އިންޑިއާ އާއި ނޭޕާލް އަތުން ބަލިވިއިރު ބަންގްލަދޭޝް އަތުން ވަނީ މޮޅުވެފަ އެވެ. ނޭޕާލާއި ބަންގްލަދޭޝް ވެސް އެއް މެޗުން މޮޅުވިއިރު ރާއްޖެ އަށް ދެ ވަނަ މަގާމް ލިބުނީ އެ ދެ ޓީމަށް ވުރެ ގޭމް ޕޮއިންޓް އިތުރަށް ހޯދައިގެންނެވެ. މިއީ ގައުމީ ފިރިހެން ބާސްކެޓްބޯޅަ ޓީމަށް މިހާތަނަށް ހޯދި އެންމެ މަތީ ވަނަ އެވެ.\nއިންޑިއާގެ ބެންގަލޫރުގައި ކުރިއަށްދިޔަ ކޮލިފިކޭޝަން ބުރުގައި ރާއްޖެ މިއަދު ނޭޕާލް އަތުން ބަލިވީ 62-54 ޕޮއިންޓުންނެވެ. އެކަމަކު މެޗުގެ ދެ ވަނަ ކުއާޓަރާ ހަމަޔަށް ވެސް ލީޑުގައި އޮތީ ރާއްޖެ އެވެ.\nފުރަތަމަ މެޗުން ބަންގްލަދޭޝް އަތުން ރާއްޖެ މޮޅުވީ 68-50 ޕޮޮއިންޓުން އެވެ. އެއީ ރާއްޖޭގެ ބާސްކެޓްބޯޅަ ތާރީހުގައި ބަންގްލަދޭޝް އަތުން ހޯދި ފުރަތަމަ މޮޅެވެ. ރާއްޖެ ކުޅުނު ދެ ވަނަ މެޗުން އިއްޔެ އިންޑިއާ އަތުން ބަލިވީ 96-40 ޕޮއިންޓުންނެވެ.\nމުބާރާތުގައި ރާއްޖޭގެ ޓީމަށް ކޯޗުކޮށްދެނީ ސާބިއާގެ މާކޯ ޕިޕްލޮވިޗެވެ. ގައުމީ ޓީމަށް ހަމަޖެއްސި ޔޫރަޕުގެ ފުރަތަމަ ކޯޗު ޕިޕްލޮވިޗް ވަނީ ކުރިން ހަރިކޭނަށް ކުޅެ އަދި ރެޑްލައިނަށް ކޯޗުކޮށްދީފަ އެވެ. މިދިޔަ އަހަރުގެ އެންމެ މޮޅު ބާސްކެޓްބޯޅަ ކުޅުންތެރިޔާ އިބްރާހިމް ރަޝްވާން (ޗިކު) އަށް އަނިޔާގެ ސަބަބުން މުބާރާތުގައި ނުކުޅެވޭއިރު، ޓީމުގެ ކެޕްޓަނަކަށް ހަމަޖައްސާފައިވަނީ ރެޑްލައިން ކްލަބުގެ މުހައްމަދު ޒިލާލެވެ. ވައިސް ކެޕްޓަނަކީ ޓީރެކްސް ބީސީގެ ޒަކަރިއްޔާ އަބްދުއްލަތީފެވެ.


ހަލާލް ޓޫރިޒަމްގެ ސިނާއަތު 2021ގައި ތައާރަފްކުރުން |\nހަލާލް ޓޫރިޒަމްގެ ސިނާއަތު 2021ގައި ތައާރަފްކުރުން\nރާއްޖޭގައި އިސްލާމީ ކޮންސެޕްޓަށް "ހަލާލް" ރިސޯޓެއް ހަދަން ށ. ގާކޮށިބީގައި އޭ.ޑީ.ކޭ ކުންފުނިން 2007 ވަނަ އަހަރު މަސައްކަތް ފެށިއެވެ. ތުރުކީގެ ކުންފުންޏެއް ކަމުގައިވާ ކެޕްރިސް ގޯލްޑާ ގުޅިގެން އެ މަސައްކަތް ފެށިކަމުގައި ވިއަސް ރަށް ނުހެދި ދިގުލައިގެން ގޮސް 10 އަހަރު ވީއިރު އެރަށުގެ "އިސްލާމިކް" ޓެގް ބަދަލުކޮށް، އާއްމު ރިސޯރޓެއްގެ ގޮތުގައި އެރަށް ފަހުން ވަނީ ހުޅުވައިފައެވެ. ރާއްޖޭގެ ޓޫރިޒަމަށް 47 އަހަރު ވެފައިވާއިރު، "ހަލާލް" ނުވަތަ "މުސްލިމް ފްރެންޑްލީ" ރިސޯރޓެއް މިހާތަނަށް ރާއްޖޭގައި ހަދާފައި ނުވިއަސް މިއީ ދުނިޔޭގައި ވަރަށް ބާރު ދުވެލީގައި ކުރިއަރަމުން އަންނަ ވައްތަރެއްގެ ފަތުރުވެރިކަމެކެވެ.\nވިޔަފާރިވެރީންނަށާއި ވިޔަފާރިތަކަށް އިލްމީ އަދި ދިރާސީ މައުލޫމާތު ފޯރުކޮށްދޭ ޖަމާއަތެއް ކަމުގައިވާ ތޮމްސަން ރޮއިޓާސް އިން 2017 ވަނަ އަހަރު އާއްމުކުރި ރިޕޯޓެއްގައި،ވާގޮތުން ދުނިޔޭގެ ފަތުރުވެރިކަމުގެ ގާތްގަނޑަކަށް 12 ޕަސެންޓް ހިއްސާކުރަނީ މުސްލިމް ފަތުރުވެރީންނެވެ. އަދި މި މުސްލިމް ފަތުރުވެރީން ވަނީ މިދިޔަ އަހަރު ފަތުރުވެރިކަމުގައި ގާތްގަނޑަކަށް 200 ބިލިއަން ޑޮލަރު ހޭދަކޮށްފަ އެވެ. މިއަދަދުތަކުން މުސްލިމް ފަތުރުވެރިކަމުގެ ސިނާއަތުގެ ވަރުގަދަކަން ދޭހަވެގެން ދެއެވެ.\nހަލާލް ޓޫރިޒަމްގެ ހިދުމަތްދޭ ރިސޯރޓެއް ނުވަތަ ހޮޓަލެއް ނަމަ އެތަނުގައި ވިއްކަންޖެހޭނީ މުޅިންވެސް "ހަލާލް" ލޭބަލް ހުރި ކާނާއެވެ. އަދި ރަލާއި އޫރުމަސް ފަދަ ތަކެތި ނުވިއްކޭނެއެވެ. އަދި ހަމަ އެފަދައިން ކައިވެނި ނުކުރާ މީހުނަށް އެއްކޮޓަރި ނުވިއްކޭނެއެވެ. ތޮމްސަން ރޮއިޓާސްގެ ރިޕޯރޓްގައިވާ ތަފާސްހިސާބުން ދައްކާ ގޮތުގައި މުސްލިމް ފްރެންޑްލީ ނުވަތަ ހަލާލް ޓުރިޒަމްގައި މިވަގުތު ދުނިޔޭގެ އެއްވަނައިގައި އޮތީ ޔުނައިޓެޑް އެރެބް އެމިރޭޓްސް އެވެ. ޔޫ.އޭ.އީގެ ފަހަތުން ދެވަނާގައި މެލޭޝިއާ، ތިންވަނާގައި ތުރުކީ، ހަތަރު ވަނާގައި ސިންގަޕޫރު އަދި ފަސް ވަނާގައި އޮތީ ޖޯރޑަން އެވެ. ހަލާލް ޓޫރިޒަމްގައި ރާއްޖޭގެ ކުންފުންޏެއް ކަމުގައިވާ އޭ.ޑީ.ކޭ އިން މީގެ 12 އަހަރު ކުރީން ކުރަން އުޅުނު މަސައްކަތް ކާމިޔާބް ނުވިއަސް މިހާރު ދުނިޔޭގައި އިސްލާމިކް ޓޫރިޒްމް ފުޅާވެ، އަހަރަކު 200 ބިލިއަން ޑޮލަރުގެ ވިޔަފާރިއަކަށް ބަދަލު ވެފައިވާއިރު، ރާއްޖޭގެ ފަތުރުވެރިކަމުގެ ސިނާއަތަށް އިސްލާމިކް ނުވަތަ ހަލާލް ޓޫރިސްޓް ރިސޯރޓް ތައާރަފް ކުރުމަށް ދިވެހި ސަރުކާރުން މީގެ އަހަރުތަކެއް ކުރީން ނިންމިއެވެ. ހިތާމައަކީ މިނިންމުމަށް އެއްވެސް ވަރެއްގެ އަމަލީ ސިފައެއް ނައިސް އަހަރުތައް ފާއިތުވަމުން ދިއުމެވެ.\nހަލާލް ޓޫރިޒަމްއާ ގުޅުން ހުރި ގަވާއިދުތަކާއި ގާނޫނުތައް 2020 ވަނަ އަހަރު ނިންމުމަށާއި، މިބާވަތުގެ ޓޫރިޒަމް ރާއްޖެއަށް ތައާރަފު ކުރުމުގެ ގޮތުން ޓޫރިޒަމް މިނިސްޓްރީ އާއި އިކޮނޮމިކް މިނިސްޓްރީ ގުޅިގެން 2020 ވަނަ އަހަރު އިންވެސްޓަރުންނަށް ހާއްސަ ހަރަކާތް ތަކެއް ހިންގުމަށާއި، ހަލާލް ޓޫރިސްޓް ރިސޯރޓް ހަދަން 2020 ގައި ރަށްތައް ދޫކުރަން ހުޅުވާލުމަށް ސަރުކާރުން މިދިޔަ އަހަރު ނިންމިއެވެ. ނަމަވެސް މިއަހަރު ކުރީކޮޅު ކޮވިޑް19 ބައްޔާ ގުޅިގެން ދުނިޔޭގެ އިގްތިސޯދަށް އައި ލޮޅުމާއި އެކު ސަރުކާރުގެ މިޕްލޭނަށް އެއްވެސް ވަރެއްގެ އަމަލީ ސިފައެއް ނައިސް އަހަރުގެ ފަހުކޮޅަށް މިވަނީ އަޅާފައެވެ.\nދިވެހި ރާއްޖޭގެ ފަތުރުވެރިކަމުގެ ސިނާއަތަށް ހަލާލް ޓުރިޒަމް ތައާރަފްވާތަން ދެކެން ބޭނުންވާ އިންވެސްޓަރުންގެ އުއްމީދަކީ ދިވެހި ސަރުކާރުން މިވާހަކަތައް އަލުން ދައްކައި ހަލާލް ޓޫރިޒަމްއާ ގުޅުން ހުރި ގަވާއިދުތަކާއި ގާނޫނުތައް 2021 ވަނަ އަހަރު ހަދައި ނިންމުމެވެ. އަދި މިބާވަތުގެ ޓޫރިޒަމް ރާއްޖެއަށް ތައާރަފު ކުރުމުގެ ގޮތުން ކަމާބެހޭ އިދާރާތައް ގުޅިގެން 2021 ވަނަ އަހަރު އިންވެސްޓަރުންނަށް ހާއްސަ ހަރަކާތް ތަކެއް ހިންގާތަން ފެނުމަކީ ވެސް އުއްމީދެކެވެ. ހަމައެއާއެކު ހަލާލް ޓޫރިސްޓް ރިސޯރޓް ހަދަން 2021 ގައި ރަށްތައް ދޫކުރަން ފަށާތަން ފެނުމަކީ ވެސް އުއްމީދެކެވެ. ސަރުކާރުން ކުރިއަށް އޮތް ފަސް އަހަރު ކުރަން ކަނޑައަޅާފައިވާ ކަންކަން ހިމެނޭ ސްޓްރެޓެޖިކް އެކްޝަން ޕްލޭން (އެސް.އޭ.ޕީ) ގައިވެސް ހަލާލް ޓޫރިޒަމް ތައާރަފް ކޮށް ތަރައްޤީ ކުރުމުގެ ބައިވަނީ ހިމެނިފައެވެ. އެހެން ކަމުން މިދާއިރާ އަށް ޝައުގުވެރިވާ އިންވެސްޓަރުންނާއި ފަތުރުވެރީން ތިބބޭނީ ހަލާލް ދިވެހި ރިސޯރޓެއް ފެންނާނެ ދުވަހެއްގެ އިންތިޒާރުގަކަން ޔަޤީނެވެ.\nއެގޮތުން ހަލާލް ޓުރިޒަމްގެ ސިނާއަތާ ގުޅޭ ގަވާއިދުތަކާއި ގާނޫނުތައް އަވަސް ގޮތެއްގައި ހަދައި ނިންމުމަށް އެޓާނީ ޖެނެރަލް އޮފީހާއި، މިނިސްޓްރީ އޮފް އިސްލާމިކް އެފެއާޒް، އަދި މިނިސްޓްރީ އޮފް ޓޫރިޒަމްއާ ހަވާލުވެފައި ވިއަސް މިކަމުގައި އެއްވެސް ކުރިއެރުމެއް އައިކަމުގެ މައުލޫމާތެއް މިހާތަނަށް ލިބިފައެއް ނެތެވެ. އަދި ހަލާލް ޓޫރިޒަމްއަށް ރާއްޖޭގައި އިންވެސްޓް ކުރާނެ އިންވެސްޓަރުން ހޯދުމަށް ހަރަކާތްތަކެއް ހިންގުމަށް އިކޮނޮމިކް މިނިސްޓްރީ އާއި ޓޫރިޒަމް މިނިސްޓްރީއާ ހަވާލުވެފައި ވިއަސް އެދެމިނިސްޓްރީއިން މިހާތަނަށް މިފަދަ އެއްވެސް މަސައްކަތެއް ނުކުރެއެވެ. ހަލާލް ރިސޯރޓް ހިންގުމުގެ ޤަވާއިދު ހަދައި އެކަމަށް ރާއްޖެއިން ތައްޔާރު ވުމުން، ޝައުގުވެރިވާ އިންވެސްޓަރުންނަށް ރަށްތައް ދޫކުރާނީ ޓުރިޒަމް މިނިސްޓްރީގެ ފަރާތުންނެވެ. ނަމަވެސް ކޮވިޑް19 އުޒުރަކަށް ދައްކާފައި ސަރުކާރުން މިވަނީ ހަލާލު ޓޫރިޒަމް ތައާރަފް ކުރުމުގެ މަސައްކަތް ވަޅުޖައްސާލާފައެވެ. މުސްލިމް ފަތުރުވެރީން، ހަލާލް ޓޫރިޒަމް ސިނާއަތުގައި 2018 ވަނަ އަހަރު ގާތްގަނޑަކަށް 200 ބިލިއަން ޑޮލަރު ހޭދަކޮށްފައި ވާއިރު މިފަދަ ބޮޑު ސިނާއަތެއްގެ ފައިދާ ނުނަގައި ރާއްޖެފަދަ ޤައުމަކުން އޮތުމަކީ ހައިރާންވާން ޖެހޭވަރުގެ ކަމެކެވެ. ހަލާލް ޓޫރިޒަމް ސިނާއަތުގައި ސައުދި އެރެބިއާ، ޔޫ.އޭ.އީ، ތުރުކީ، ސިންގަޕޫރު ފަދަ ޤައުމުތަކުން އިންވެސްޓަރުން އައިސް ރާއްޖޭގައި އިންވެސްޓް ކުރުމަކީ މިދާއިރާގެ ތަރައްޤީއަށް ހުޅުވިގެންދާނެ ވަރަށް މުހިއްމު ދޮރަކަށް ވާނެކަން ޔަޤީނެވެ.\nސަރުކާރުން ކުރިއަށް އޮތް ފަސް އަހަރު ކުރަން ކަނޑައަޅާ ކަންކަން ހިމެނޭ ސްޓްރެޓެޖިކް އެކްޝަން ޕްލޭން (އެސް.އޭ.ޕީ) ގައިވާ ގޮތުން ހަލާލް ޓޫރިޒަމް ތައާރަފު ކުރުމުގެ ގޮތުން ޝަރިއާ ހުއްދަ ކުރާ ފައިނޭންސިންގ ސްކީމް ތަކެއް ބޭންކްތަކާ ގުޅިގެން 2021 ގައި ތައާރަފު ކުރާނެ އެވެ. އޭގެ މާނައަކީ ހަލާލް ޓުރިޒަމްގެ ސިނާއަތުގައި އިންވެސްޓް ކޮށް، ރިސޯރޓް ބިނާކުރާ ފަރާތްތަކަށް އިސްލާމިކް ފައިނޭންސިންގެ އުސޫލުން ލޯނު ދޫކުރާނެ ސްކީމްތަކެއް ސަރުކާރާ ބޭންކްތަކާ ގުޅިގެން 2021 ގައި ތައާރަފް ކުރާނެއެވެ. ނަމަވެސް ހަލާލް ޓޫރިޒަމްގެ ޤަވާއިދެއްސް ކުޑަމިނުން އަދި ހެދިފައިނުވާއިރު ބޭންކްތަކާ ގުޅިގެން އިސްލާމިކް ފައިނޭންސިންގެ އުސޫލުން ލޯނު ދޫކުރާނެ ސްކީމްތަކެއް ހެދުން އޮތީ އަދި މާދުރުގައެވެ.\nހަލާލް ޓޫރިޒަމް ތައާރަފް ކުރާ ވާހަކަ ދައްކާއިރު ވިސްނާލަން ޖެހޭ އެހެން ކަމެއްވެސް އެބައޮތެވެ. ރާއްޖޭގެ ފަތުރުވެރިކަމުގެ ދާއިރާއަށް، ހަލާލް ޓުރިޒަމް އާއި އެކު ތަފާތު އެކި ވައްތަރުގެ ޓޫރިޒަމް ތައާރަފްކޮށް، މިދާއިރާ އާރޯ ކުރަން ޖެހިފައިވާ ކަމެކެވެ. މިސާލަކަށް، ރެއަކަށް ދެހާސް ޑޮލަރަށް ވިއްކާ ކޮޓަރި ހުންނަ ރިސޯރޓްގައި ލިބޭ ހަމައެކަނި ހިދުމަތަކީ މޫދާއި، ބީޗާއި، ސްޕާ އާއި، ވޯޓަރ ސްޕޯރޓްސް ކަމުގައި ވާނަމަ އެހެން ޤައުމުތަކުން ނިކަން އަވަހަށް ދިވެހި ވައްތަރުގެ ޓޫރިޒަމް ދަސްކޮށް، ކޮޕީކޮށްފާނެއެވެ. ރާއްޖޭގައި އާރިސޯރޓެއް ހުޅުވުމުން އެޙަބަރު ނޫހުގައި ޖަހާއިރު އާރިސޯރޓްގެ ތައާރަފްގައި އަބަދުކަހަލަ ގޮތަކަށް އޮންނާނީ އެއްވާހަކަ އެކެވެ. އެރިސޯރޓުން ދުނިޔޭގެ އެކި ޤައުމުތަކުގެ ކެއުން ލިބޭ ތަފާތު ރެސްޓޯރެންޓް ހުންނާނެ ވާހަކަ އާއި، ވޯޓަރ ސްޕޯރޓްސް އާއި ސްޕާ ހުންނާނެ ވާހަކައެވެ. އަދި، މޫދު ކޮޓަރި ހުންނާނެ ވާހަކައެވެ. އެނިމުނީ އެވެ. ދިވެހިރާއްޖޭގެ ޓުރިޒަމަށް 48 އަހަރު ފުރި، ބައި ޤަރުނު ފުރެން ކައިރިވެފައި ވާއިރު ރިސޯރޓް ތަކުގެ ކޮންސެޕްޓް ބަދަލު ވަނީ ވަރަށް މަޑު ދުވެލީގައެވެ. މިއަށްވުރެ ހަލުއިކަމާއި އެކު ދިވެހި ޓޫރިޒަމް ރީބްރޭންޑް ކުރަން އެބަޖެހެއެވެ. ދިވެހި ޓޫރިޒަމްގެ މައިގަނޑު ޕްރޮޑަކްޓަކީ ސާފު މޫދާއި ބީޗް އަދި މޫދު ކޮޓަރިއާއި ވޯޓަރ ސްޕޯރޓްސްކަން ޔަޤީނެވެ. މި ޕްރޮޑަކްޓް ހިމެނޭގޮތަށް އާކަންކަން ތައާރަފް ކޮށް، ރީބްރޭންޑް ނުކުރާނަމަ ދުވަސް ކޮޅަކުން އެހެން ޑެސްޓިނޭޝަން ތަކުން މިގޮތް ކޮޕީކޮށް، ދިވެހި ޓޫރިޒަމްގެ ތަފާތުކަން ގެއްލިގެން ދިއުމަކީ ދުރުކަމެއް ނޫނެވެ.\nހަލާލް ޓޫރިޒަމް އަކީ ވެސް މިފަދަ ތަފާތު، އާ ކޮންސެޕްޓެކެވެ. ދުނިޔޭގައި އަހަރަކު 200 ބިލއަން ޑޮލަރުގެ ބިޔަ ސިނާއަތެކެވެ. ރަލާއި އޫރުމަސް ފަދަ ތަކެތި ނުވިއްކާ ގޮތަށް ހިންގާ ހަލާލް ޓޫރިޒަމްގެ ވިޔަފާރި އަކީ މެލޭޝިޔާ ފަދަ ޤައުމުތަކުން ގަދަޔަށް މާރކެޓް ކުރަމުންދާ ނިޝް މާރކެޓެކެވެ. ހަލާލް ޓޫރިޒަމްއަކީ ދިވެހި ޓުރިޒަމް އިންޑަސްޓްރީއަށް ކޮންމެހެން ތައާރަފް ކުރަން ޖެހޭ އާ ކޮންސެޕްޓެކެވެ.\nރާއްޖޭގެ ޓުރިޒަމް އިންޑަސްޓްރީއަށް ތައާރަފް ކުރަން ޖެހޭ މިފަދަ ތަފާތު އެހެން ކޮންސެޕްޓްތަކުގެ ތެރޭގައި: ބޭސިކް ހިދުމަތާއެކު ބެކް ޕެކާރސްއަށް ހާއްސަކޮށް، އަގުހެޔޮ ޓޫރިޒަމްއަށް ހާއްސަ، ރިސޯރޓް ހެދުމާއި، ޑިއުޓީ ފްރީ ޝޮޕިންގ އަށް ހާއްސަކޮށް، ޗައިނާ ފަދަ ޝޮޕިންގ މާރކެޓްތަކަށް ޙާއްސަކޮށްގެން، ޝޮޕިންގ މޯލްއާއެކު އިންޓެގްރޭޓެޑް ޓޫރިޒަމް ތައާރަފް ކުރުމަކީވެސް ކުރަން ޖެހޭ ކަމެކެވެ. އެނބޫދޫ ފަޅުގައި ހުޅުވާފައިވާ ކްރޮސް ރޯޑްސް ޕްރޮޖެކްޓަކީ މިފަދަ ތަނެކެވެ. ރާއްޖޭގެ ފަތުރުވެރިކަން މިހާރަށް ވުރެ ކުރިއެރުވުމަށްޓަކައި، ދުނިޔޭގެ ފަތުރުވެރިކަމުގައި މިހާރު މަޝްހޫރުވަމުން އަންނަ ބާވަތްތައް، ރާއްޖެއަށް ތަޢާރަފްކުރެވޭނެ ގޮތްތަކާ މެދުވެސް ވިސްނަންޖެހޭ ކަމަށް ރައީސް ސޯލިހު މިދިޔަ އަހަރު ވިދާޅުވެފައިވެއެވެ. ރައީސް ވިދާޅުވީ ވިޔަފާރި ފަތުރުވެރިކަމާއި، ޘަޤާފަތާއި ތަރިކައިގެ ފަތުރުވެރިކަމާއި، ކުޅިވަރު ފަތުރުވެރިކަން އަދި ބޭސްފަރުވާގެ ފަތުރުވެރިކަމަކީ، ވަރަށް ހަލުވިކަމާއެކު ކުރިއަރަމުން އަންނަ ފަތުރުވެރި ވިޔަފާރިތައް ކަމަށާއި މީގެ ތެރޭގައި ދިވެހި ރާއްޖޭގައި އާލާކުރެވޭނެ ކިތަންމެ ބާވަތެއްގެ ފަތުރުވެރިކަން ހުންނާނެ ކަމަށެވެ. ނަމަވެސް ރައީސްގެ ވާހަކަ ތަކަށް އަހަރު ފުރިގެން ދިޔައިރު އެބަސްތައް ވެފައިވަނީ ހަމައެކަނި ބަސްތަކަކަށެވެ. އަމަލީ މަސައްކަތެ މިވެރިކަމަށް ދެއަހަރު ފުރޭއިރު މިފެންނަނީ އަލީ ވަހީދު ކަހަލަ ޕްލޭބޯއި ޓޫރިޒަމް މިނިސްޓަރެއް ލައިގެން ޑްރާމާތަކާއި ޕަބްލިސިޓީ ސްޓަންޓް ޖެއްސިތަނެވެ. ފަތުރުވެރިކަމުގެ ދާއިރާއަށް މައުނަވީ އެއްވެސް ކަމެއް ކުރެވުނު ތަނެއް ނުފެނެއެވެ.\nއާވައްތަރުގެ ޓުރިސްޓް ވިޔަފާރިތަކަށް ބަލާއިރު: މިސާލަކަށް، ބޭރުގެ ބޮޑެތި ފުޓްބޯޅަ ކްލަބްތަކުން ވިންޓަރ ބްރޭކްގައި ހޫނު މާހައުލެއްގައި ޓްރެއިނިން ކޭމްޕް ހަދަން ޤަތަރު ފަދަ ޤައުމުތަކަށް ވަރަށް ގިނައިން ދެއެވެ. މިފަދަ ފުޓުބޯޅަ ކޭމްޕް ހެދޭނެގޮތަށް ފަރުމާ ކުރެވޭ ހާއްސަ ރިސޯރޓެއް ރާއްޖޭގެ ބޮޑު ފަޅުރަށެއްގައި ތަރައްޤީކޮށް "ފުޓުބޯޅަ ކޭމްޕް ރިސޯރޓެއް" ތަރައްޤީ ކުރުމަކީވެސް ކުރެވިދާނެ ކަމެކެވެ. ބައިނަލްއަޤްވާމީ ފެންވަރުގެ ފުޓުބޯޅަ ސްޓޭޑިއަމް ނުވަތަ ކްރިކެޓް ސްޓޭޑިއަމް އަޅައިގެން ބޭރުގެ ބޮޑެތި މުބާރާތްތައް ބޭއްވުމަކީ ވެސް ކުރެވިދާނެ ކަމެކެވެ. އަދި މެޑިކަލް ޓޫރިޒަމް ވަރަށް ތަފާތު އާގޮތަކަށް ގެނައުމަށްޓަކައި ބޭރުގެ ފައިސާވެރިން މުސްކުޅިވެ، ރިޓައާރ ކުރަންވުމުން އައިސްތިބޭ "އޯލްޑް އޭޖް ލަގްޒަރީ ހޯމް" ކޮންސެޕްޓަށް، ހޮސްޕިޓަލް ހިމެނޭގޮތަށް، ވަކި ރިސޯރޓެއް ހެދުމަކީ މެޑިކަލް ޓޫރިޒަމްގެ އާ ކޮންސެޕްޓަކަށް ވެދާނެއެވެ.\nހަމަ އެފަދައިން ބިޔަ ބޮޑުރަށެއް، ކިޔަވާ ކުދިން ނިދާނެ ޑޯރމެޓްރީއާއެކު، ޔުނިވަރސިޓީއާއި، ޕޮލިޓެކްނިކް ފަދަ ތަންތަން ހިމެނޭގޮތަށް ބޮޑު "އެޑިއުކޭޝަނަލް ރިސޯރޓެއް" ވެސް ހެދިދާނެއެވެ. މިއީ އެޑިއުކޭޝަނަލް ޓޫރިޒަމްގެ އާވައްތަރަކަށް ވެދާނެއެވެ. ދުނިޔޭގެ ފަތުރުވެރިކަމުގައި މިހާރު މަޝްހޫރުވަމުން އަންނަ ބާވަތްތައް، ރާއްޖެއަށް ތަޢާރަފްކުރެވޭނެ ގޮތްތަކާ މެދުވެސް ވިސްނަންޖެހޭ ކަމަށް ރައީސް ސޯލިހު ވިދާޅުވި ވިދާޅުވުމަކީ ހަމައެކަނި ސުރުޙީ އަޅުއްވާލެއްވުމަށް ވިދާޅުވި އެއްޗަކަށް ނުހައްދަވާ ތަފާތު ޔުނީކް ކޮންސެޕްޓްތަކުގެ ޓޫރިޒަމްގެ ޕްރޮޑަކްޓްތައް ރާއްޖެއަށް ތައާރަފް ކުރުމަކީ އެމަނިކުފާނުގެ ދައުރުގެ ބާކީއޮތް ދެތިން އަހަރުގެ ލަނޑުދަނޑިއަކަށް ހައްދަވާނެ ކަމަށް އުއްމީދު ކުރެވެއެވެ. އެގޮތުން އެންމެ އިސްކަމެއް ދެއްވައިގެން ތަރައްޤީ ކުރަން ޖެހެނީ ދުނިޔޭގައި އަހަރަކު 200 ބިލިއަން ޑޮލަރުގެ ބިޔަ ސިނާއަތާ ގުޅުން ހުރި ހަލާލް ޓޫރިޒަމް އިންޑަސްޓްރީ އެވެ.


ކުރިމަތިން ފެންނަމުންދާ މަންޒަރުތަކާއިމެދު ވިސްނާލާނެ ވަގުތެއް ނުވަނީހެއްޔެވެ؟ – Ilm\nކުރިމަތިން ފެންނަމުންދާ މަންޒަރުތަކާއިމެދު ވިސްނާލާނެ ވަގުތެއް ނުވަނީހެއްޔެވެ؟\nއިސްލާމްދީނުގެ މަތިވެރި ނޫރުން ޢިއްޒަތާއި ޤަދަރާއި ޝަރަފާއި މަތިވެރިކަން ލިބިގެންވާ ދިވެހިރާއްޖޭގެ ލޮބުވެތި މުސްލިމުންނޭވެ! ދިވެހިންނަށް ވީތީވެ ފަޚްރުވެރިނުވެ، މުސްލިމުންނަށްވީތީވެ ފަޚްރުވެރި ވާށެވެ. އެދީނެއްގެ އަލިކަން މުޅިދުނިޔެއަށް ފެތުރިދާނެކަމުގެ ބިރަށްޓަކައި އަޅުގަނޑުމެންނަށްވެސް ޙަސަދަވެރިވާ ޔަހޫދީންނާއި ނަޞާރާއިންނާއި ހުޅަނގުގެ ތަރައްޤީއާއި އިންސާނުންގެ ޙައްޤުތައް ހޯދުމަށްގޮވާލާ އެކަމަކު ނާތަހުޒީބުވެފައިވާ ދުޝްމަނުންގެ ދަންތުރަތަކުން ސަލާމަތްވުމަށް ތިލޮބުވެތި މުސްލިމުންގެ ލޯތަށް ހުޅުވާށެވެ. ދުނިޔޭގެ2ތަނޑީގައިވާ ގަނޑުފެންތައްވިރި، ކަނޑުގެ ލޮނުގަނޑު އުފުލުމުގެ ސަބަބުން އިންޑިޔާ ކަނޑުގައި ޖަޒީރާތަކެއް ގޮތުގައި އުފެދިފައިވާ ދިވެހިރާއްޖެ، ދުނިޔޭގެ ޗާރޓުން ފޮހެވިގެންދާނެކަމުގެ ބިރުވެރި ޚަބަރުން އަޅުގަނޑުމެންގެ ހިތްތައް މަޝްޢޫލުކުރުވާފައިވާއިރު، ﷲ ގެ ހެޔޮރަޙްމަތްފުޅުން އަޅުގަނޑުމެންގެ ޤައުމު އަދިވެސް މިއޮތީ ސަލާމަތްކަންމަތީގައެވެ. އެ ޙަޤީޤަތެއްނެތް ޚިޔާލީ ހުވަފެނުގައި އަޅުގަނޑުމެންގެ ހިތްތަކާއި ވިސްނުންތައް މަޝްޢޫލުކުރުވާފައިވާއިރު، އަޅުގަނޑުމެންނަށް ޢިއްޒަތް ގެނެސްދިން މަތިވެރި އިސްލާމްދީން ފުނޑުފުނޑުކޮށް، މިދީން ފޮހެލުމަށް ބަޔަކު މީހުން މަސައްކަތްކުރާކަން އަޅުގަނޑުމެންނަށް ނުވިސްނެނީހެއްޔެވެ؟ އަޅެފަހެ، ޤައުމު ކަނޑުގެ އަޑިޔަށް ދިޔުމަށްވުރެ މި ފަސްގަނޑުން އިސްލާމްދީން ފޮހެވިގެން ދިޔުމަކީ މާބޮޑު ގެއްލުމެއް ނޫންތޯއެވެ. މިނެ ވަޒަންކުރުމުގައި އަދުލުވެރިވަމާތޯއެވެ.\nޢާފިލުކަމުގެ ނިދިން ނިދާފައިވާ ދިވެހިންނޭވެ! ހަށިގަނޑުގައި މުސްލިމެއްގެ ލޭދައުރުވަމުންދާ ދިވެހިރައްޔިތެއްގެ ޙައިސިއްޔަތުން، ތިޔަލޮބުވެތި މުސްލިމުންގެ ކިބައިން އާދޭސްމިކުރަނީ އަޅުގަނޑުމެންގެ މާތްވެގެންވާ އިސްލާމްދީން ޙިމާޔަތްކުރުމަށް އަތުކުރި އޮޅާލުމަށެވެ. މި ޤައުމުގައި އެހެންދީނަކަށް ޖާގަ ނުދިނުމަށެވެ. މި މާތް ނިޢްމަތުން އަޅުގަނޑުމެން މަޙްރޫމްކޮށްލުމަށް މީގެ އެތަކެއް އަހަރުތަކެއް ކުރިންވެސް މަސައްކަތްކޮށްފައިވެއެވެ. ޕޯޗުގީޒުންނާއި މާލާބާރީންނެވެ. ނަމަވެސް ހިތާމާއިއެކު ބުނެލަންއޮތީ މިއަދު އަޅުގަނޑުމެންގެ ރާއްޖެއިން އިސްލާމީ ވަޙްދާނިއްޔަތު ފޮހެލުމަށް މަސައްކަތް މިކުރަނީ އަޅުގަނޑުމެންގެ ތެރެއިން މުސްލިމުންކަމަށް ދަޢުވާކުރާ އެހެނަސް ހިތްތަކާއި ވިސްނުން ހުޅަނގުގެ ވައްޓަފާޅިޔަށް ގޮސްފައިވާ ދިވެހި ދަރިންތަކެކެވެ. އިސްލާމްދީނުގެ ޙުކުމްތަކަކީ މިޒަމާނަށް ނުފެތޭ ޙުކުމްތަކެއްކަމަށްބުނެ، ދީނުގައި އަންހެނުންނަށް ޙައްޤެއް ނުވާކަމަށް ދަޢުވާކޮށް، އިސްލާމްދީނަށާއި އެދީން އަޅުގަނޑުމެންނަށް ފޯރުކޮށްދެއްވި މާތްނަބިއްޔާ މުޙައްމަދު ޞައްލަﷲ ޢަލައިހި ވަސައްލަމަށާއި އެކަލޭގެފާނުގެ ޞަޙާބީންނަށް ފުރައްސާރަކުރަމުންދާއިރު، ރާއްޖެއިން އިސްލާމްދީން ފޮހެލުމަށް މަސައްކަތްކުރަމުންދާ މީހުން އެބައިމީހުންގެ އަމިއްލަ ނަފްސަށް މަލާމާތްކުރާށެވެ. އިސްލާމްދީނަކީ ފުރިހަމަ ވެގެންވާ ކޮންމެޒަމާނަކަށް އަދި ކޮންމެތަނަކަށް އެކަށީގެންވާ އެއިލާހު ފުރިހަމަ ކުރައްވާފައިވާ ދީނެކެވެ. މި ދީނަށް އެއްވެސް އެއްޗެއް އުނިކޮށް އިތުރުކުރުމަކީ އެއްވެސް މީހަކަށް ލިބިގެންވާ ޙައްޤެއްނޫނެވެ! އެއީ ﷲ ތަޢާލާ އަށް އެކަނި ލިބިގެންވާ ހައްޤެކެވެ. މިއީ އެއިލާހުގެ ދީނެވެ. ﷲތަޢާލާ ވަޙީކުރައްވާފައި ވެއެވެ. ( الْيَوْمَ أَكْمَلْتُ لَكُمْ دِينَكُمْ وَأَتْمَمْتُ عَلَيْكُمْ نِعْمَتِي وَرَضِيتُ لَكُمُ الْإِسْلَامَ دِينًا ۚ ) (އަލްމާއިދާ 3) މާނައީ:” މިއަދު، ތިޔަބައިމީހުންގެ ދީން، ތިޔަބައިމީހުންނަށް ތިމަންރަސްކަލާނގެ ފުރިހަމަކޮށްދެއްވައިފީމެވެ. އަދި ތިމަންރަސްކަލާނގެ ނިޢްމަތް، ތިޔަބައިމީހުންގެ މައްޗަށް ތިމަންރަސްކަލާނގެ ފުރިހަމަކޮށްދެއްވައިފީމެވެ. އަދި އިސްލާމްދީން ތިޔަބައިމީހުންނަށް ދީނެއްކަމުގައި، ތިމަންރަސްކަލާނގެ ރުހިވޮޑިގެންފީމެވެ. “. މިކަން ޤަބޫލްނުކުރެވޭ މީހުންގެ ވިސްނުމުގެ ކޮށިކަމާއެވެ. އިސްލާމްދީންނޫން އެހެންދީންތައް ފަތުރަން އެހާފޯރިޔެއް ހުރިނަމަ، މި ލޮބުވެތި ފަސްގަނޑު ދޫކޮށް އެހެން ތަނަކަށް އެކަންކުރަން ދާންވީނޫންތޯއެވެ. އިސްލާމްދީން ނޫން އެހެންދީނެއް އިޚްތިޔާރު ކޮށްފިނަމަ ތިބާޔަށް ގެއްލުންހުރީ ހަމައެކަނި މި ދުނިޔޭގައި ނޫންކަން ހަނދާންކުރާށެވެ. އަދި ކިއެއްތަ! އާޚިރަތުގައިވެސް ތިބާޔަށް ދެމިގެންވާގޮތުގައި ވޭންދެނިވި އަޒާބުހުރިކަމުގެ އުފާވެރިކަމުގެ ޚަބަރު ލިބިގަންނާށެވެ! ﷲ ތަޢާލާ ވަޙީކުރައްވާފައިވެއެވެ. (وَمَن يَبْتَغِ غَيْرَ الْإِسْلَامِ دِينًا فَلَن يُقْبَلَ مِنْهُ وَهُوَ فِي الْآخِرَةِ مِنَ الْخَاسِرِينَ ) (އާލް ޢިމްރާން 85 ). މާނައީ: ” ދީނެއްގެ ގޮތުގައި އިސްލާމްދީން ނޫން އެހެން ދީނެއް އެދޭމީހާ (ދަންނާށެވެ!) ފަހެ، އެމީހާގެ ކިބައިން (އެކަން) ޤަބޫލް ނުކުރައްވާ ހުށްޓެވެ. އަދި، އާޚިރަތުގައި އޭނާ ވާހުށީ، ގެއްލެނިވެގެންވާ މީހުންގެ ތެރެއިންނެވެ. “\nލޮބުވެތި މުސްލިމުންނޭވެ! މީގެ 1400 އަހަރުކުރިން މި އުއްމަތުގެ މާތްނަބިއްޔާ މުޙައްމަދު ޞައްލަﷲ ޢަލައިހިވަސައްލަމް މައްކާގައި އިސްލާމްދީން ފެތުރުއްވުމަށް ކުރެއްވި މިންނެތް މަސައްކަތްޕުޅު ހަނދުމަފުޅު ނެތުނީތޯއެވެ. މައްކާގެ މުޝްރިކުންގެ އުނދަގޫތަކާއި ދުއްތުރާތަކާއި ވޭންތައް ތަޙައްމަލްކުރައްވައި މިދީން މީސްތަކުންނަށް ފޯރުކޮށްދެއްވުމަށް އެކަލޭގެފާނު ސާބިތުވެވަޑައިގެން ހުންނެވިއެވެ. މި ދީން ޙިމާޔަތްކުރުމަށްޓަކައި އެކަލޭގެފާނުގެ އެތަކެއް ޞަޙާބީންނެއް ޝަހީދުވެ ވަޑައިގެންނެވިއެވެ. ޚުދު އެކަލޭގެފާނުގެ ހަށިކޮޅު ޒަޙަމްވެވަޑައިގެން، ލޭފޮދު އޮހޮރިގެން ދިޔަކަން ހަނދުމަފުޅުނެތުނީތޯއެވެ؟ ނުވަތަ އެލޭފޮދުގެ އަގު އަޅުގަނޑުމެންނަށް ވަޒަންނުކުރެވެނީތޯއެވެ؟ އަޅުގަނޑުމެންގެ ރާއްޖެއިން އިސްލާމްދީން ފޮހެލުމަށް މަސައްކަތް ކުރަމުންދާއިރު އަޅުގަނޑުމެން ޢާފިލުކަމުގެ ނިދީގައި ނިދާފައި ތިބެންވީތޯއެވެ. އަޅުގަނޑުމެންނަށް ޢިއްޒަތް ގެނެސްދިން އިސްލާމްދީން ޙިމާޔަތްކުރުމަށް ނުކުންނާކަށް ނުވޭތޯއެވެ؟ ނިޢުމަތުގެ އަގު ވަޒަންކުރެވޭނީ އެނިޢުމަތް ގެއްލިގެން ދިޔައީމައެވެ. އެދުވަހުން ހިތާމަކޮށް އަޑުންއަޑުނަގައި ރޯންޖެހޭނެ ބަޔަކީވެސް ހަމަ އަޅުގަނޑުމެންނެވެ. ﷲ ތަޢާލާ ވަޙީކުރައްވާފައިވެއެވެ. (وَلِلَّـهِ الْعِزَّةُ وَلِرَسُولِهِ وَلِلْمُؤْمِنِينَ وَلَـٰكِنَّ الْمُنَافِقِينَ لَا يَعْلَمُونَ)( މުނާފިޤޫން 8 ) މާނައީ: “ޢިއްޒަތް ވަނީ، ﷲ އަށެވެ. އަދި އެކަލާނގެ ރަސޫލާއަށާއި، މުއުމިނުންނަށެވެ. އެހެނެއްކަމަކު މުނާފިޤުންނަކަށް (އެކަމެއް) ނޭނގެތެވެ. “\nރާއްޖޭގެ ލޮބުވެތި މުސްލިމުންގެ މައްޗަށް ވެރިކުރެވިފައިވާ ޢިއްޒަތްތެރި ވެރިޔާއެވެ! މަނިކުފާނު ﷲ އަށް ބިރުވެތިވެ ވަޑައިގަންނަވާށެވެ. މަނިކުފާނުގެ ކޮނޑުފުޅުގައި އެޅިފައިވާ މަސްއޫލިއްޔަތާއިމެދު ޤިޔާމަތްދުވަހު ﷲ ތަޢާލާގެ ދަރުބާރުގައި ސުވާލުކުރެއްވޭނެ ކަމާއިމެދު ބިރުވެތިވެ، އެމަސްއޫލިއްޔަތު ފުރިހަމަޔަށް އަދާކުރައްވާށެވެ. ރަސޫލާ ޞައްލަﷲ ޢަލައިހި ވަސައްލަމް ޙަދީޘް ކުރައްވާފައިވެއެވެ. ((كُلُّكُمْ رَاعٍ وَكُلُّكُمْ مَسْئُولٌ عَنْ رَعِيَّتِهِ الْإِمَامُ رَاعٍ وَمَسْئُولٌ عَنْ رَعِيَّتِهِ))رواه البخاري މާނައީ: ” ތިޔަބައިމީހުންގެ ތެރެއިން ކޮންމެ މީހަކީ ބެލެހެއްޓުންތެރިޔެކެވެ، އަދި ކޮންމެ މީހަކީވެސް އެމީހެއްގެ ބެލުމުގެ ދަށުގައިވާ ފަރާތްތަކާއިމެދު ސުވާލު ކުރެވޭނެ މީހެކެވެ. ވެރިމީހާ އަކީ ބެލެހެއްޓުންތެރިޔެކެވެ. އޭނާގެ ބެލެހެއްޓުމުގެ ދަށުގައިވާ ފަރާތްތަކާއިމެދު އޭނާއާއި ސުވާލުކުރެވޭނެއެވެ. “ ދެން އެކަލޭގެފާނުގެ މި އަގުމާތްވި އިރުޝާދުގައިވާ ވަޢީދަށް ބިރުވެތިވެ، މަނިކުފާނުގެ ނަފްސު އިޞްލާޙު ކުރައްވާށެވެ. ރާއްޖޭގައި މިހިންގާ ލާދީނީ ޙަރަކާތްތައް މަނާކުރައްވާށެވެ. މުންކަރާތް ނަހީކުރައްވާށެވެ. ރަސޫލުﷲ ޞައްލަﷲ ޢަލައިހިވަސައްލަމް ޙަދީޘްކުރައްވާފައިވެއެވެ. ((مَا مِنْ عَبْدٍ يَسْتَرْعِيهِ اللهُ رَعِيَّةً يَمُوتُ يَوْمَ يَمُوتُ وَهُوَ غَاشٌّ لِرَعِيَّتِهِ إِلَّا حَرَّمَ اللَّهُ عَلَيْهِ الْجَنَّةَ))رواه مسلم މާނައީ: “ﷲތަޢާލާ ބަޔަކު ބެލެހެއްޓުން އަޅަކާއި ޙަވާލުކުރެއްވުމަށްފަހު، އޭނާ މަރުވާދުވަހު އެމަރުވަނީ އޭނާއާއި ބަލަހައްޓަން ޙަވާލުކުރެވުނު ބަޔެއްގެ މައްޗަށް ޙިޔާނާތްތެރިވެގެންވާ ޙާލު ކަމުގައި ވެއްޖެނަމަ ﷲ ތަޢާލާ އެމީހެއްގެ މައްޗަށް ސުވަރުގެ ޙަރާމް ކުރެއްވިއެވެ.”\nއިސްލާމްދީނުގެ ޝަރްޢީ ޢިލްމު ޙާޞިލް ކުރައްވައިގެން ތިއްބެވި ޢިލްމުވެރިންނޭވެ! ޢިލްމު ޙާޞިލްކުރައްވައިގެން އެޢިލްމާއި އެއްގޮތަށް ޢަމަލުނުކޮށް، އެ ވަންހަނާކުރާ މީހުންނަކީ ނަރަކަޔަށް ފުރަތަމަ އެއްލާލެވޭ މީހުންގެތެރެއިންވާ ބައެއްކަން ހަނދުމަފުޅު ނައްތާނުލައްވާށެވެ. އަޅުގަނޑުމެންގެ ދިވެހި ދަރިންނަށް ޙައްޤު ބަޔާން ކޮށްދެއްވާށެވެ. ދުނިޔޭގެ ޖަހާއި މަންޞަބާއި ލަދުވެތިކަމަށްޓަކައި ޙައްޤު ވަންހަނާ ނުކުރައްވާށެވެ. ތިޔަ ޢިލްމުވެރިންގެ ފާފަފުއްސެވުމަށް އެދި އުޑާއި ބިމުގައިވާހާ އެއްޗެއް ދުޢާކުރަމުންދާކަން ހަނދުމަފުޅުކުރައްވާށެވެ. ހަމަކަށަވަރުން ތިބޭފުޅުންނަކީ ނަބީބޭކަލުންގެ ވާރިޘުންގެ މަޤާމުގައި ތިއްބެވި ބޭފުޅުންނެވެ. ﷲ ތަޢާލާ ތިޔަޢިލްމުވެރިންގެ މާތްކަމާއި މަތިވެރިކަން ޤުރްއާނުގައި ޒިކުރު ކުރައްވާފައިވެއެވެ. ﷲ ތަޢާލާ ވަޙީކުރައްވާފައިވެއެވެ. (قُلْ هَلْ يَسْتَوِي الَّذِينَ يَعْلَمُونَ وَالَّذِينَ لَا يَعْلَمُونَ) ( ޒުމަރު9) މާނައީ: ” ކަލޭގެފާނު ވިދާޅުވާށެވެ! ދަންނަމީހުންނާއި، ނުދަންނަމީހުން ހަމަހަމަވާނެ ހެއްޔެވެ؟ “ އަދިވެސް ވަޙީކުރައްވާފައިވެއެވެ. (يَرْفَعِ اللَّـهُ الَّذِينَ آمَنُوا مِنكُمْ وَالَّذِينَ أُوتُوا الْعِلْمَ دَرَجَاتٍ ) ( މުޖާދަލާ 11 ) މާނައީ: ” ތިޔަބައިމީހުންގެ ތެރެއިން އީމާންވީ މީހުންނާއި، ޢިލްމު ލިބިގެންވާމީހުން ﷲ ދަރަޖަތަކަކަށް އުފުއްލަވާނެތެވެ. “ އަދިވެސް އެއިލާހު ވަޙީކުރައްވާފައިވެއެވެ. (إِنَّمَا يَخْشَى اللَّـهَ مِنْ عِبَادِهِ الْعُلَمَاءُ ) ( ފާޠިރު 28 ) މާނައީ:” ﷲ އަށް ބިރުވެތިވާކަން ކަށަވަރީ، އެކަލާނގެ އަޅުންގެތެރެއިން ޢިލްމުވެރިންނެވެ. “ ރާއްޖޭގެ ޙާލަތު ދުވަހަކަށްވުރެ ދުވަހެއް ދަށްވަމުންދާއިރު، ތިޔަޢިލްމުވެރިންގެ އީމާންތެރިކަމަށް ލޮޅުމެއްވެސް ނާރަނީހެއްޔެވެ؟ އީމާންތެރިކަން ހިތުގެ އެންމެ އަޑީގައި ތަޅުލެވި ބަންދުކުރެވިފައި ވަނީހެއްޔެވެ؟ ޢިލްމުވެރިންގެ ޢިއްޒަތާއި ޤަދަރު މީސްތަކުންގެ ކުރިމަތީގައި ވެއްޔާއި މޮޑެލުމަށް މަސައްކަތްކުރާ ބަޔަކު ތިބިކަން ހަނދުމަފުޅުކުރައްވާށެވެ. ﷲ ތަޢާލާގެ ކިބައިން ރައްކާތެރިމަކަށް އެދި ޙައްޤުބަސް ބުނުމުގައި ސާބިތުވެ ފަސްޖެހިވަޑައިނުގެން ދެމިތިއްބަވާށެވެ. ބަދުރުގެ މައިދާނުގައި މުސްލިމުންގެ މަދު ބޭކަލުންކޮޅެއް، މުޝްރިކުންގެ 1000 މީހުންގެ މައްޗަށް ކާމިޔާބާއި ނަޞްރު ލިބުނީ ﷲ ތަޢާލާގެ ދީން މަތިވެރިކޮށް ފުރިހަމަ އީމާނުގައި ޖިހާދު ކުރެއްވީމާ ނޫންތޯއެވެ. ތިޔަޢިލްމުވެރިންވެސް ﷲ ގެ ދީނަށް ނަޞްރުދޭށެވެ. ﷲ ތަޢާލާ ވަޙީ ކުރައްވާފައިވެއެވެ. ( يَا أَيُّهَا الَّذِينَ آمَنُوا إِن تَنصُرُوا اللَّـهَ يَنصُرْكُمْ وَيُثَبِّتْ أَقْدَامَكُمْ )( މުޙައްމަދު7)މާނައީ: ” އޭ އީމާންވެއްޖެ މީސްތަކުންނޭވެ! ތިޔަބައިމީހުން ﷲ ގެ ދީނަށް ނަޞްރު ދޭނަމަ، އެކަލާނގެ ތިޔަބައިމީހުންނަށް ނަޞްރު ދެއްވާނެތެވެ. އަދި އެކަލާނގެ ތިޔަބައިމީހުންގެ ފައިތިލަތައް ޘާބިތު ކުރައްވާނެތެވެ. “.\nއިސްލާމްދީނާއި ދިވެހިންގެ ވަޠަން ދިފާޢުކުރެއްވުމަށް ﷲ ތަޢާލާގެ އިސްމުފުޅު ގަންދެއްވައި ހުވާކުރައްވައިގެން ތިއްބެވި ދިވެހި ޤައުމުގެ އަމަން ބަލަހައްޓާ ހިތްވަރުގަދަ ފަހުލާވާނުންނޭވެ! ތިޔަ ލޮބުވެތި ފަހުލަވާނުންގެ ތިމާގެބޭފުޅަކު ބަލިވެގެން ހޮސްޕިޓަލެއްގައި އެޑްމިޓް ކުރެވޭއިރު، އެމީހުންގެ ޙިމާޔަތުގައި ގާރޑުކޮށްގެން ހުންނެވިންތޯއެވެ؟ ދަރިން ނުވަތަ ތިމާގެބޭފުޅަކު އެހެންމީހުންގެ އުދަނގޫތަކާއި ދުއްތުރާތަކުން ސަލާމަތްކުރުމަށް ރެއާއި ދުވާލު އެމީހުންގެ ފާރަވެރިޔެއްގެ ގޮތުގައި ހުންނެވިންތޯއެވެ؟ ނަމަވެސް ހިތާމައާއި އެކު ބުނެލަންއޮތީ މުސްލިމުންނަށްވެތިބެ ﷲ ތަޢާލާ އެއްކައުވަންތްކުރާ ކަމަށް ދަޢުވާކުރާ ޙާލު، އިވުމާއި ފެނުމެއްނުވާ، ގެއްލުމާއި މަންފާއެއްނުދެވޭ، ބަޔަކު މީހުންގެ އަތުން ކޮށައި މަށައިގެން އަޅުކަންކުރާށާއި މަތިވެރިކުރަން ހަދާފައިވާ ބުދުތަކެއް ޙިމާޔަތްކުރަން ރެއާއި ދުވާލު އެވަށައިގެން ފޯރިއަށް ތިބިކަމެވެ. ތިޔަމުސްލިމުންގެ އީމާންތެރިކަން އޭރު ކޮބާހެއްޔެވެ؟ ދުނިޔެއިން ލިބިދާނެ މަންފާއަށްޓަކައި ނޫނީ ކުރިއެރުމެއް ލިބިދާނެކަމުގެ ދަހިވެތިކަމަށްޓަކައި ﷲ ތަޢާލާ އެންމެ ލޯބިވެވޮޑިގަންނަވާ އަޅުކަން، ނަމާދު އޭގެވަގުތުގައި ފުރިހަމަޔަށް ނުކުރެވޭ ޙާލު، ﷲ ތަޢާލާ ޙަރާމްކުރެއްވި ބުދުތަކެއް ޙިމާޔަތްކުރުމަށް ރެއާއި ދުވާލު ނިދިން މަޙްރޫމްވެ، އެ ބުދުތަކުގެ ފޯރިޔަށް ތިބުން އެއީ ތިބާޔަށް ކުރެވުނު މޮޅުކަމެއް ހެއްޔެވެ؟ ތިބާގެ ތަޤުވާވެރިކަން ކޮބާހެއްޔެވެ؟ ތިބާ ތަޤުވާވެރިވެ އެކަމަށް އިންކާރުކޮށް ދުރުހެލިވެގަތްނަމަ ﷲ ތިބާޔަށް އެހީތެރިވެ ވޮޑިގަންނަވާނެކަމާއި މެދު ޝައްކެތްވެސް ނެތެވެ. ﷲ ތަޢާލާ ވަޙީކުރައްވާފައިވެއެވެ. (وَمَن يَتَّقِ اللَّـهَ يَجْعَل لَّهُ مَخْرَجًا ﴿٢﴾ وَيَرْزُقْهُ مِنْ حَيْثُ لَا يَحْتَسِبُ ۚ وَمَن يَتَوَكَّلْ عَلَى اللَّـهِ فَهُوَ حَسْبُهُ )( ޠަލާޤު 3-2 ) މާނައީ: ” އަދި ﷲ އަށް ތަޤުވާވެރިވާމީހާ (ދަންނާށެވެ!) އެކަލާނގެ އޭނާޔަށް ނުކުންނާނެ މަގެއް ދައްކަވާނެތެވެ. (2) އަދި ހީވެސްނުކުރާފަދަ ގޮތްގޮތުން އެކަލާނގެ އޭނާޔަށް ރިޒްޤުދެއްވާނެތެވެ. އަދި ﷲ އަށް ވަކީލްކުރާމީހާ (ދަންނާށެވެ!) ފަހެ، އޭނާޔަށް އެކަލާނގެ ފުދެއެވެ. “\nއޭ ލޮބުވެތި މުސްލިމް އުއްމަތުގެ މައިންބަފައިންނޭވެ! އަޅުގަނޑުމެންގެ ދަރިންނަށް އިސްލާމީ ތަޢްލީމް ޙާސިލްކުރުމަށް އަދި އޮތް ހަމައެކަނި ފުރުސަތު، ޢަރަބިއްޔާ ސްކޫލް އަޅުގަނޑުމެންގެ އަތުން ފޭރިގެން ދަނީއެވެ. އަޅުގަނޑުމެން މިކަމާއި ފިކުރެއް ޚިޔާލެއް ނުކުރަންތޯއެވެ؟ އިސްލާމްދީނަކީ ފުރިހަމަ ދީނެވެ. އެދީނަށް އުޅޭމީހުންނަށް ފުރިހަމަޔަށް ޢަމަލު ނުކުރެވުމަކުން ދީން ފުރިހަމައެއް ނޫނޭ ބުނެވޭނެ ޖާގައެއް ނޯންނާނެއެވެ. ތިޔަލޮބުވެތި މައިންބަފައިންނަށް އަޅާލުމަށާއި ޢިޙްސާންތެރިވުމަށާއި އޯގާތެރިވުމަށާއި، ގައި ބާރު ދެރަވެ މުސްކުޅި އުމުރަށް ފޯރައިފިނަމަ “އުފް” އެއްގެ މިންވަރުވެސް ނުބުނުމަށް ތިޔަ ލޮބުވެތި މައިންބަފައިންގެ ދަރިންނަށް އަމުރުކުރީ އިސްލާމްދީން ނޫންތޯއެވެ. ﷲ ތަޢާލާ ވަޙީ ކުރައްވާފައިވެއެވެ.( وَقَضَىٰ رَبُّكَ أَلَّا تَعْبُدُوا إِلَّا إِيَّاهُ وَبِالْوَالِدَيْنِ إِحْسَانًا ۚ إِمَّا يَبْلُغَنَّ عِندَكَ الْكِبَرَ أَحَدُهُمَا أَوْ كِلَاهُمَا فَلَا تَقُل لَّهُمَا أُفٍّ وَلَا تَنْهَرْهُمَا وَقُل لَّهُمَا قَوْلًا كَرِيمًا ﴿٢٣﴾ وَاخْفِضْ لَهُمَا جَنَاحَ الذُّلِّ مِنَ الرَّحْمَةِ وَقُل رَّبِّ ارْحَمْهُمَا كَمَا رَبَّيَانِي صَغِيرًا ﴿٢٤﴾ ) ( އަލް އިސްރާއު 24-23 ) މާނައީ: “އެކަލާނގެއަށް މެނުވީ، ތިޔަބައިމީހުން އަޅުކަން ނުކުޅައުމަށާއި، މައިންބަފައިންނަށް ހެޔޮކޮށް ހިތުމަށް، ކަލޭގެފާނުގެ ވެރިރަސްކަލާނގެ ކަނޑައަޅުއްވައި އެންގެވިއެވެ. އެ ދެމީހުންކުރެ އެކަކު، ނުވަތަ އެ ދެމީހުން ތިބާގެގާތުގައި ތިބެ، މުސްކުޅިކަމާ ހަމަޔަށް ފޯރައްޖެނަމަ، އެދެމީހުންނަށް أُف ވެސް ނުބުނާށެވެ! (އެބަހީ: ނުރުހުމުގެ ކިތަންމެ ކުޑަ ބަހެއްވިޔަސް ނުބުނާށެވެ!) އަދި އެ ދެމީހުންނަށް، އަޑުލައި ނުހަދާށެވެ! އަދި މާތް ބަހަކުން އެ ދެމީހުންނަށް ބަސްބުނާށެވެ. (23) އަދި އޯގާވެރިވުމުގެގޮތުން، ނިކަމެތިކަމުގެ ފިޔަ، ތިބާ އެ ދެމީހުންނަށްޓަކައި ތިރިކޮށްލާށެވެ! އަދި ބުނާށެވެ! އަޅުގެ ވެރިރަސްކަލާކޯއެވެ! ކުޑަކުއްޖަކު ކަމުގައި މިއަޅާވީދުވަހު، އެދެމީހުން މިއަޅާ ބަލައިބޮޑުކުރި ފަދައިން، އެ ދެމީހުންނަށް ރަޙްމަތްލައްވައިފާނދޭވެ! (24) “ އެހެން ނަމަވެސް އަޅުގަނޑުމެންގެ ދަރިންނަށް އިސްލާމްދީނުގެ ފުރިހަމަ ތަޢްލީމު ނުދެވުމުގެ ހިތިކަން ތިޔަލޮބުވެތި މައިންބަފައިންނަށް ފެނިގެން ތިދަނީއެވެ.9މަސް ވަންދެން ތަޙައްމަލް ނުކުރެވޭ ވޭންތަކެއް ކަޑައްތުކުރުމަށްފަހު، އަންހެނަކަށްނޫނީ އިޙްސާސް ނުކުރެވޭހާ ވޭނަކަށްފަހު ތިމާގެ ދަރިފުޅު ވިހައި، އެދަރިފުޅަށް ގެއްލުންވާ އެންމެހާ ކަންތައްތަކުން ސަލާމަތްކޮށް ލޯތްބާއި އަޅާލުމާއި އޯގާތެރިކަމާއެކު މައިންބަފައިންގެ ދެލޮލުގެ ނޫރުކަމަށް ދެކިގެން ބަލައި ބޮޑުކޮށް ކަންތައް ކުރުމުން، އެ އަގުބޮޑު ޤުރުބާނީތަކުގެ އަގު ތިޔަލޮބުވެތި މައިންބަފައިންގެ ދަރިންތައް އަދާކުރާގޮތް މިއަދު ތިފެންނަނީއެވެ. މުސްކުޅިވެ ގައިބާރު ދެރަވާދުވަހު އަޅާލުމެއް ނުލިބެއެވެ. ކޮންމެވެސް ހިސާބެއްގެ ބޭރުމީހަކާ ހަވާލުކޮށްލަނީއެވެ. މައިންބަފައިންގެ ޝަކުވާތައް ގިނަވުމުން ދަރިންނަށް މައިންބަފައިންގެ ކުރިމަތީގައި ހަޅޭއްލަވައި ޒުވާބު ކުރެވެނީއެވެ. މިއީ އިސްލާމްދީނުގެ ތަރުބިއްޔަތުން ތަރުބިއްޔަތު ނުކުރެވުމުގެ ހިތި ނަތީޖާއެވެ. ހެޔޮ ނުވާނެއެވެ! މިފަދަ ހިތިކަމެއް މެދުވެރިވާން ބޭނުންފުޅުނުވާނަމަ އަޅުގަނޑުމެންގެ މާތްވެގެންވާ އިސްލާމްދީން ޙިމާޔަތްކުރާށެވެ. ރާއްޖެޔަށް އެހެން ދީންތައް ވަނުމުގެ ކުޑަފުރުސަތެއްވެސް ނުދީ އިސްލާމްދީން ޙިމާޔަތްކުރަން ތިޔަލޮބުވެތި މައިންބަފައިންގެ އަތުކުރި އޮޅާލާށެވެ. އެހެންނޫނީ ހިތާމަކުރަންޖެހޭނެ ބަޔަކީ ހަމަ ތިޔަލޮބުވެތި މައިންބަފައިންނެވެ.\nއޭ މުސްލިމް ދިވެހި ޤައުމުގެ ދިރުން ކަމުގައިވާ ހިތްވަރުގަދަ ޒުވާނުންނޭވެ! އިބްރާހިމް ޢަލައިހިއްސަލާމް ބުދުތައް ތަޅުއްވަން ގެންގުޅުއްވިފަދަ ކޯރާޑީއެއް ތިޔަ ޒުވާނުންނަށް ނުލިބުނީތޯއެވެ. އަޅުގަނޑުމެންގެ ދިވެހި ފަސްގަނޑަށް ބަޔަކުމީހުން އަތުން ކޮށައި މަށައިގެން ހަދާފައިހުރި ބުދުތަކެއް ވެއްދުންއެއީ އިސްލާމްދީން ފޮހެލުމަށް ފާޅުގައި ކުރެވޭ މަސައްކަތެކެވެ. އެމީހުންގެ މަޤްސަދަކީ އަޅުގަނޑުމެންގެ އީމާންތެރިކަން ހުރިވަރު ބެލުމެވެ. މަކަރުވެރި ބަސްތަކުން އަޅުގަނޑުމެން ހައްލާލެވޭތޯ ބަލާނެއެވެ. މުސްލިމް އެވެނި މިވެނި ޤައުމެއްގައި ބުދުތައްހުރެޔޭ، ފައްޅިތައް ހުރެޔޭ ، އަދި ބައްދަލުމުމަށް ޙާޟިރުވި ޤައުމުތައް ތަމްސީލްކުރުމުގެ ގޮތުން ރާއްޖެއަށް ބުދުއެތެރެކުރީ ކަމަށް ބުނެފާނެއެވެ. ލޮބުވެތި މުސްލިމް ޒުވާނުންނޭވެ! މިއީ މަކަރުވެރި މަޅިއެކެވެ. ﷲ ތަޢާލާއަށް އަޅުކަން ކުރުމަށް އަޅުގަނޑުމެންނަށް މިސްކިތްތައް ފުދިގެންނުވޭތޯއެވެ؟ ފެނުމާއި އިވުމެއްނުވާ ފައިދާއެއް އަދި ގެއްލުމެއް ނުދެވޭ ހަޑިމުޑުދާރު ސިފަތަކަށް ހަދާފައި ތިބި ބުދުތަކަށް އަޅުކަން ކުރުމަށްވުރެ، މިކާއިނާތުގައި ވާހާއެއްޗެއް ޚަލްޤު ކުރެއްވި ޖައްބާރުވަންތަ ޤައްހާރުވަންތަ ﷲ ތަޢާލާއަށް އަޅުކަންކުރުން އަޅުގަނޑުމެންނަށް މާ ރަނގަޅު ނޫންތޯއެވެ؟! ޣާފިލުކަމުގެ ނިދިން ހޭއަރާށެވެ! ﷲ ތަޢާލާގެ ދީން ޙިމާޔަތް ކުރަން އެކުއެކީގައި ތެދުވާށެވެ! މިއަދު ނުކުރެވުނު ކަމެއް މާދަމާ ނުކުރެވޭނެއެވެ. ހާލީގައި އިންނަ ކުޑަދޫންޏަށް އެދޫނީގެ މަންމަ ކާއެތިކޮޅު ހިފައިގެން އަންނަންދެން ބަނޑުހައިކަންމަތީގައި އިންތިޒާރުކޮށްކޮށް އިންނަ ދޫންޏެއްފަދައިން ތިޔަ ޒުވާނުން ނުވާށެވެ. ހީކަރުވައިގެން ހީފިލުވަން ރަޖާގަނޑެއްގެ ދަށަށްވަދެ އޮންމެ މީހެއް ފަދައިން ނުވާށެވެ. ދަތް ހުއްޓާ ކާށި ކާށޭ ބުނާފަދައި ގައިގައި ބުންވަރު ހުރި ޒުވާންދުވަސްވަރު ތިޔަލޮބުވެތި ޒުވާނުންގެ ވަޠަން ޝިރުކުގެ އަނދިރިކަމުގެ ތެރެޔަށް ވެއްޓުމުގެ ކުރިން ސަލާމަތްކުރުމަށް ނުކުންނާށެވެ. ﷲ ތަޢާލާގެ ޢަޒާބަށް އިންތިޒާރުކޮށްކޮށް ނުތިބޭށެވެ. ރަސޫލުﷲ ޞައްލަﷲ ޢަލައިހި ވަސައްލަމް ޙަދީޘް ކުރައްވާފައިވެއެވެ.((إِذَا أَنْزَلَ اللَّهُ بِقَوْمٍ عَذَابًا أَصَابَ الْعَذَابُ مَنْ كَانَ فِيهِمْ ثُمَّ بُعِثُوا عَلَى أَعْمَالِهِمْ)) رواه البخاري މާނައީ: ” ﷲ ތަޢާލާ ބަޔެއްގެ މައްޗަށް ޢަޒާބެއް ފޮނުއްވައިފިނަމަ، އެތަނެއްގައި ތިބި އެންމެންގެ މައްޗަށް އެޢަޒާބު އާދެއެވެ. ދެން ﷲ ތަޢާލާ އެބައިމީހުންގެ ޢަމަލުތަކުގެ ޙިސާބު ބެއްލެވުމަށް މަޙްޝަރު ކުރައްވައެވެ. “ އަޅުގަނޑުމެންނީ މީސްތަކުންގެ ތެރެޔަށް ނެރެވިގެންވާ އެންމެ ހެޔޮ އުއްމަތުގެ އަހުލުވެރިންނެވެ. އެއުއްމަތުގެ އަހުލުވެރިންގެ ސިފަތައް ކަމުގައިވާ ހެޔޮކަންތަކަށް އަމުރު ކުރުމާއި ނުބައިކަންތައްތައް މަނާކުރުމުގެ ސިފައިން ސިފަލިބިގެން އަޅުގަނޑުމެންނަށް ކުރިމަތިވަމުން މިދާ ފިކުރީ ހަނގުރާމައިން ނަޞްރުލިބޭތޯ މަސައްކަތްކުރާށެވެ. ﷲ ތަޢާލާ ވަޙިކުރައްފައި ވެއެވެ. (كُنتُمْ خَيْرَ أُمَّةٍ أُخْرِجَتْ لِلنَّاسِ تَأْمُرُونَ بِالْمَعْرُوفِ وَتَنْهَوْنَ عَنِ الْمُنكَرِ وَتُؤْمِنُونَ بِاللَّـهِ ) (އާލް ޢިމްރާން 110 )މާނައީ: ” މީސްތަކުންނަށްޓަކައި ނެރުއްވި، އެންމެ ހެޔޮ އުއްމަތް ކަމުގައި ތިޔަބައިމީހުން ވީމުއެވެ. (އެހެނީ) ތިޔަބައިމީހުން ހެޔޮކަންތަކަށް އަމުރު ކުރަމުއެވެ. އަދި، ނުބައިކަންތައް ނަހީކުރަމުއެވެ. އަދި، ތިޔަބައިމީހުން ﷲ އަށް އީމާންވަމުއެވެ. “


ޗެމްޕިއަންސް ލީގް ފައިނަލް: ބަޔާންއާއި ޕީއެސްޖީގެ ގަދަ ހިފުމަކަށް!! | Sandhaanu\nޗެމްޕިއަންސް ލީގް ފައިނަލް: ބަޔާންއާއި ޕީއެސްޖީގެ ގަދަ ހިފުމަކަށް!!\nމިއަހަރުގެ ޗެމްޕިއަމްސް ލީގުގެ ފައިނަލަށް، މިވަގުތު ދުނިޔޭގެ އެންމެ ނަން މަޝްހޫރު ކްލަބްތަކުގެ ތެރެއިން ދެކްލަބް ކަމުގައިވާ ބަޔާން މިއުނިކާއި ޕީއެސްޖީ ދަތުރުކޮށްފިއެވެ. ޕީއެސްޖީ ފައިނަލަށް ދަތުރުކޮށްފައިވަނީ 3-0 ގެ ނަތީޖާއިން ލެއިޕްޒީގް ބަލިކުރުމަށް ފަހުގައެވެ. އަދި ބަޔާން ފައިނަލަށް ދަތުރުކުރީ 3-0ގެ ނަތީޖާއިން ލިޔޯންގެ މައްޗައް ކުރި ހޯދައިގެންނެވެ.\nރޭ ކުޅެވުނު ސެމީފައިނަލްގެ ފަހު މެޗްގައި ލިޔޯންއަށް ވަނީ ލަނޑެއް ކާމިޔާބު ކުރާނެ ގިނަ ފުރުސަތުތަކެއް މެޗުގެ އެކި ހިސާބުގައި ލިބި ބޭކާރުވެފައެވެ. ނަތީޖާއެއްގެ ގޮތުން އެޓީމުގެ ބައިކޮޅަށް ވަނީ3ގޯލް ވަދެފައެވެ. ބަޔާންގެ ފުރަތަމަ ދެގޯލް ކާމިޔާބު ކޮށްދިނީ 18 ވަނަ މިނިޓާއި 33 ވަނަ މިނިޓުގައި އެޓީމުގެ ގްނާބްރީއެވެ. އެއަށް ފަހު އެޓީމުގެ ފަހު ލަނޑު މެޗްގެ 88 ވަނަ މިނިޓުގައި ރޯބަރޓް ލެވަންޑޯސްކީ ކާމިޔާބު ކޮށްދީ، ލީޑް ފުޅާކޮށްދިނެވެ. އޭނާވަނީ މި ސީޒަނުގައި ޖުމްލަ 15 ގޯލް ބަޔާންއަށް ކާމިޔާބު ކޮށްދީފައެވެ.\nސެމީ ފައިނަލްގެ ފުރަތަމަ މެޗުގައި ދެޓީމުގެ ފަރާތުންވެސް ވަނީ މޮޅުކުޅުމެއް ފެނިފައެވެ. އެޓީމުގެ ފުރަތަމަ ގޯލް މެޗްގެ 13 ވަނަ މިނިޓުގައި ކާމިޔާބު ކޮށްދިނީ މާކިއުނޯޒްއެވެ. އެއަށް ފަހު 42 ވަނަ މިނިޓުގައި އޭންގަލް ޑީމާރިއާ ކާމިޔާބު ކޮށްދިން ގޯލާއިއެކި ފުރަތަމަ ހާފް ނިމުނީ 2-0 އަކުން ޕީއެސްޖީ ކުރީގައި އޮވެގެންނެވެ. ޕީއެސްޖީގެ3ވަނަ ގޯލް 56 ވަނަ މިނިޓުގައި ކާމިޔާބު ކޮށްދިނީ ޖ.ބަރނަޓް އެވެ. މިއީ ޕީއެސްޖީ ޗެމްޕިއަންސް ލީގް ފައިނަލަށް ދަތުރުކުރި ފުރަތަމަ ފަހަރުކަން ފާހަގަ ކޮށްލެވެއެވެ.\nޗެމްޕިއަންސް ލީގުގެ ފައިނަލް މެޗް އޮތީ އަންނަ އާދިއްތަ ދުވަހުގެ ރެޔެވެ. އެ މެޗުގެ ފޯރިގަދަވާނެ ކަމަށްބުނެ ގިނަބަޔަކު ދަނީ މެޗަށް އިންތިޒާރު ކުރަމުންނެވެ.


110 Million aharu vefaivaa Dinosaur kashigandeh - TrendingRED\n13 އޮކްޓޯބަރ 2017 - 18:00\n21 މާރިޗު 2011 ގައި މިކަށިގަނޑު ފެނިފައިވަނީ ޝޯން ފަންކަ އަށް އެލްބަރޓާސް މިލެނިއަމް މައިން ތެރެއިންނެވެ. މައިން ތެރޭ ކޮންނަމުން ދިޔައިރު ކުއްލިއަކަށް ހަރު އެއްޗެއްގައި ޖެހުމުން މިއީ އާދައިގެ ގާގަނޑެއް ނޫންކަން އޭނާއަށް ވިސްނުނެވެ. ބަލާލިއިރު އޭނާ އަށް ފެނިފައިވަނީ 2500 ޕައުންޑު ގެ ޑައިނަސޯގެ ފޮސިލް އެވެ.\nއެލްބަރޓާ މިއުސިއަމް އަށް މި ކަށިގަނޑު ގެންގޮސް އެތަނުގައި މަސައްކަތްކުރައްވާ މާހިރުން މުޅި އެތި ސާފުކޮށް ރަނގަޅަށް އެޔާބެހޭ މަޢުލޫމާތު ހޯދުމަށް މަސައްކަތްކުރާތާ މިހާރު6އަހަރު ވެއްޖެއެވެ. މި ކަށިގަނޑަކީ ނޮޑޮސޯ ނަމަކަށް ކިޔާ ޑައިނަސޯ އެއްގެ މޫނުން އުނަގަނޑު ކަށިގަނޑާހަމައަށް އޮތް ބައެވެ.\nކަށިގަނޑު ހަލާކުނުކޮށް އޭގައި ހުރި ބޭކާރު އެއްޗެހިތައް ނެގުމަށް 7000 ގަޑިއިރަށް ވުރެ ގިނައިރު ވީ ކަމަށް ވެއެވެ. އަދި 1100 ކިލޯގެ ވެއްޔާ ގަލާއި އޭގައި ތަތްލަވާފައިވާކަމަށް ވެއެވެ.\nނޮޑޮސޯ ވައްތަރުގެ ޑައިނަސޯ ގައި އެވެރެޖްކޮށް 18 ފޫޓު ދިގު މިނުގައި އަދި ބަރުދަނުގައި 1300 ކިލޯ ހުރިކަމަށް ލަފާކުރެވެއެވެ. އަދި އެއްކޮށް ސާފުކޮށް ނިމިފައިވާ މިކަށިގަނޑު ބަލާލުމަށް މުޅި ދުނިޔެއަށްވެސް ރޯޔަލް ޓިރެލް ދާރުލް އާސާރަށް ޒިޔާރަތްކޮށް ބަލާލުމުގެ ފުރުސަތު ވަނީ ހުޅުވާލާފައެވެ.


galehiri: ބައްޕަގެ ހެޔޮއެދުން\nޒުވާނަކު ކޮލެޖުގެ ކިޔެވުން ނިންމައި ދަސްވެނިވާން ތައްޔާރުވަމުން ދިޔައެވެ. އެޒުވާނާގެ ހިތުގައި ވަރަށްބޮޑު ޝަޥްޤުވެރިކަމެއް އުފެދިފައިވާ ސްޕޯރޓްސްކާރެއް ކާރުވިއްކާ ފިހާރައެއްގައި ބަހައްޓައިފަ ހުއްޓައި އޭނާ ދުށްޓެވެ. އެހެންކަމުން މިކާރަށް ޝަޥްޤުވެރިކަމާއެކު އެޒުވާނާ ބަލަމުންދާތާ ދުވަސްކޮޅެއްވެއްޖެއެވެ. އޭނާގެ ބައްޕަޔަށް އެކާރު ގަނެދެވިދާނެ ކަން އޭނާޔަށް އެނގެއެވެ. އެހެންކަމުން އޭނާ ގްރެޖްއޭޓް ވާދުވަހަކު ބައްޕަގެފަރާތުން ހަދިޔާއެއްގެ ގޮތުގައި އޭނާ ބޭނުންވަނީ އެ ކާރުކަމަށް ބައްޕަކައިރީ ބުންޏެވެ.\nގްރެޖުއޭޝަން ދުވަސް ކައިރިވުމުން އޭނާ ހުރީ ބައްޕަ އެ ކާރު ގަނޭތޯ އިންތިޒާރުކޮށްކޮށެވެ. އެންމެފަހުން، ގްރެޖުއޭޓްވެ ނިމުނުދުވަހުގެ ހެނދުނު ބައްޕަގެ އަމިއްލަ ސްޓަޑީރޫމަށް އައުމަށް ބައްޕަ އެންގިއެވެ. އޭނާ އެތަނަށް ދިއުމުން ބައްޕަ އޭނާއާއި ވާހަކަދެއްކިއެވެ. އެފަދަ ރަނގަޅު އަދި ކިޔަމަންތެރި ފިރިހެންދަރިއަކު ބައްޕައަށް ލިބިފައިވާތީ ބައްޕަ ވަރަށް ފަޚުރުވެރިވާކަމަށް ދަރިފުޅުކައިރީ ބުންޏެވެ. އަދި ބައްޕަ ދަރިފުޅުދެކެ ވަރަށްލޯބިވާ ކަމުގައިވެސް ބުންޏެވެ. މިހެންބުނުމަށްފަހު އޭނާ ދަރިފުޅުގެ އަތަށް ވަރަށްރީއްޗަށް ޕާރުސަލްކޮށްފައި އޮތް ކުޑަފޮށްޓެއް ދިނެވެ.\nއެޒުވާނާ ވަރަށް ހިތްއަވަސްވެފައިހުރެ އެކަމަކު ކޮންމެވެސްވަރެއްގެ ހިތްހަމަނުޖެހުމަކާއެކު އެފޮށި ހުޅުވިއެވެ. އޭގައި އޮތްވައި އޭނާއަށް ފެނުނީ ވަރަށް ރީއްޗަށް ހަމުން ބޭރުގަނޑު ހަދާފައިވާ ފޮތެކެވެ. އެފޮތުގައިވަނީ އެ ޒުވާނާގެ ނަން ރަންއަކުރުން ބިންވަޅުނަގައި ލިޔެފައެވެ. މިފޮތް ފެނުމާއެކު ރުޅިއައިސްފައި ޒުވާނާ ހަރުއަޑުން އޭނާގެ ބައްޕައާ ދިމާއަށް ބުންޏެވެ. “ބައްޕަގެ އަތުގައި އެހާގިނަ ފައިސާ ހުރި އިރުވެސް އަޅުގަނޑަށް ތިޔަ ދިނީ ހަމައެކަނި ފޮތެކެވެ.” މިހެން ބުނެފައި، ބައްޕައަށް ވާހަކަދައްކާނެ އިތުރު ފުރުޞަތެއްނުދީ، ފޮތް ބާއްވައިފަ ގެއިން ނިކުމެގެން ވަރަށްބާރަށް ހިނގައްޖެއެވެ.\nއެހާދިސާއަށްފަހު ވަރަށްގިނަ އަހަރުތަކެއް ފާއިތުވެގެން ހިނގައްޖެއެވެ. އެ ޒުވާނާ ވަނީ ވިޔަފާރީގެ ރޮނގުން ވަރަށް ކާމިޔާބު މީހަކަށް ވެފައެވެ. އޭނާގެ އަމިއްލަ ވަރަށްރީތި ގެއަކާއި، އުފާވެރި އާއިލާއެއް ވެއެވެ. އެއްދުވަހަކު އޭނަގެ ހިތަށްއެރިއެވެ. މިހާރު އޭނާގެ ބައްޕަ ވަރަށް މުސްކުޅިވެދާނެއެވެ. އެހެންވީމާ ބައްޕައަށް ޒިޔާރަތްކުރަންވީއެވެ. އޭނާގެ ގުރެޖުއޭޝަންދުވަހު، ގެއިން ނިކުމެގެން އައިފަހުން އޭނާއާ އަދި ބައްޕައާ ބައްދަލުވެފައެއް ނެތެވެ. މިޚިޔާލު އޭނާގެ ހިތުގައި އުފެދުނު ނަމަވެސް ބައްޕައާ ބައްދަލުކުރަން ދިއުމަށް މުޅިން ތައްޔާރު ނުވެވިގެން އުޅެނިކޮށް އޭނާއަށް ޓެލެގްރާމެއް ލިބިއްޖެއެވެ. އޭގައިވަނީ ބައްޕަ ނިޔާވެއްޖެ ވާހަކައާއި ބައްޕަގެ ހުރިހާ މުދަލެއް އޭނާއަށް ދިނުމަށް ވަސިއްޔަތް ކޮށްފައިވާ ވާހަކައެވެ. އެހެންވީމާ ވީހާވެސް އަވަހަކަށް އޭނާ ބައްޕަގެ ގެއަށް ޒިޔާރަތްކޮށް ހުރިހާ ތަކެއްޗަކާ ޙަވާލުވާން ވެއްޖެވާހަކައެވެ.\nބައްޕަގެ ގެއަށް އާދެވުމުމާއެކު އޭނާގެ ހިތަށް ކުއްލި ހިތާމަވެރިކަމެއްގެ އިޙްސާސް ވެރިވެގެންދިޔައެވެ. ބައްޕަގެ ވަޞިއްޔަތާ އެއްގޮތަށް ހުރިހާ ތަކެއްޗަކާ ޙަވާލުވުމުގެ ގޮތުން އޭނާގެ ބައްޕަގެ މުހިއްމު ހުރިހާ ލިޔެކިއުންތައް ބަލަމުން ދިޔައިރު، އޭނާ ގްރެގުއޭޓްވީ ދުވަހު ބައްޕަ ހަދިޔާއަކަށްދިން އެއްކަލަ ފޮތް މިހާރުވެސް ވަރަށް އާކޮށް އޮތްވައި ފެނުނެވެ. މީގެ އެތަށް އަހަރުތަކެއް ކުރިން އެ ދޫކޮށްފައި އޭނާ ދިޔަގޮތަށް އަދިވެސް އެބައޮތެވެ. އޭނާގެ ލޮލުން ކަރުނަ ފައިބަމުންދާ ޙާލުގައި އެފޮތުގެ ގަނޑުތައް އުކަން ފަށައިފިއެވެ. ގަނޑުތައް އުކަމުން ދަނިކޮށް ކުއްލިއަކަށް ފޮތުގެ ބަނޑޭރިގަނޑުގެ ތެރެއިން ކާރެއްގެ ތަޅުދަނޑި ބިންމައްޗަށް ވެއްޓިއްޖެއެވެ. އޭނާ އެތަޅުދަނޑި ނަގައިގެން ބެލިއިރު އޭގައި ކާރުވިއްކާފިހާރައިގެ ނަންޖަހައިފަ އޮތް ޓެގްކޮޅެއް އޮތެވެ. އޭގައި ލިޔެފައިއޮތް ނަމަކީ އޭނާ ގަންނަން ބޭނުންވި ސްޕޯރޓްސްކާރު ވިއްކަން ބަހައްޓައިފަހުރި ފިހާރައިގެ ނަމެވެ. އޭގައި ލިޔެފައިވާ ތާރީޚަކީ އޭނާ ގްރެޖުއޭޓްވި ދުވަހުގެ ތާރީޚެވެ. އަދި “ފައިސާދައްކައި ނިމިފަ” މިހެން ލިޔެފައި އޮތެވެ.\nމިފަދައިން ކިތައްފަހަރު އަޅުގަނޑުމެނަށް ލިބޭ ނިޢުމަތްތަށް ލިބިގަތުމުގައި ޢާފިލުވެވޭ ތޯއެވެ. ސަބަބަކީ އެފަދަ ކަންކަން އަޅުގަނޑުމެންނާ ހަމައަށް ގިނަފަހަރު އަންނަނީ އަޅުގަނޑުމެން ހީކުރާ ގޮތްގޮތަށް ނޫންކަމެވެ.\nތަރުޖަމާ: އަޙުމަދު ނާޞިޙު


Hiyaa flat libunu meehunnahethanthan kuyyakah nudheveyne: Minister | Mihaaru\nހިޔާ ފްލެޓް ލިބުނު މީހުންނަށް އެ ތަންތަން ކުއްޔަކަށް ނުދެވޭނެ: މިނިސްޓަރު\nއެޗްޑީސީގެ އެމްޑީ ވިދާޅުވީ ދިރިއުޅެން ހޯދާ ފްލެޓް ކުއްޔަށް ދީގެން އާމްދަނީ ހޯދާ ކަމުގެ ޝަކުވާ ނުރަސްމީކޮށް ލިބޭ ކަމަށާއި އެކަމަކު އެކަން ހުއްޓުވަން ހުރަސްތައް އެބަހުރި ކަމަށް.\nހިޔާ މަޝްރޫއުގެ ޓަވަރެއް: މި ޓަވަރުތަކުން ފްލެޓް ލިބޭ މީހުން އެތަންތަން ކުއްޔަށް ދޫކުރުމަކީ މަނާ ކަމެއް. -- އަހުމަދު އަވްޝަން އިލްޔާސް /މިހާރު\n04 މާޗް 2021 - 14:45\nސަރުކާރުތަކުން ކުރިއަށް ގެންގޮސްފައިވާ ބޯހިޔާވަހިކަމުގެ އެހެން މަޝްރޫއުތަކެކޭ އެއްގޮތަށް ހިޔާ ފްލެޓް ކަށަވަރުވި މީހުންނަށް ވެސް އެތަނުގައި ދިރިނޫޅެ އެ ފްލެޓް ކުއްޔަށް ނުދެވޭނެ ކަމަށް ހައުސިން މިނިސްޓަރު މުހައްމަދު އަސްލަމް މިއަދު ވިދާޅުވެއްޖެ އެވެ.\nކުރީގެ ސަރުކާރުގައި ހުޅުވާލި ހިޔާ މަޝްރޫއުގެ ފްލެޓްތަކާ ގުޅޭ ގޮތުން މަޖިލީހުގެ ގައުމީ ތަރައްގީ އާއި ތަރިކައިގެ ކޮމިޓީއަށް މުއައްސަސާތައް ހާޒިރުކޮށް މެމްބަރުން ކަންބޮޑުވުންފާޅުކުރެއްވި އެއް ކަމަކީ ހިޔާ ފްލެޓް ލިބުނު މީހުން ވެސް އެތަންތަން ކުއްޔަށް ދޫކުރުމެވެ.\nއެ މަޝްރޫއުގައި 12 ކެޓަގަރީއަކަށް ފްލެޓް ދޫކުރިއިރު އޭގެތެރޭގައި ޑޮކްޓަރުންނާއި ނަރުހުންނާއި ސިވިލް ސާވިސްގެ މުވައްޒަފުން ފަދަ މީހުން ހިމެނެ އެވެ. ހުޅުމާލޭގެ ދެ ވަނަ ފިޔަވަހީގައި އިމާރާތްކޮށްފައިވާ ހިޔާ ޓަވަރުތަކުގައި ތޮއްޖެހިގެން އެތައް ބަޔަކު ދިރިއުޅެން ޖެހުމުން ނުކުމެދާނެ މައްސަލަތަކަށް ބަލައި، އެކަށީގެންވާ އާމްދަނީއެއް ލިބޭ މީހުން އެތަނުގައި ދިރިނޫޅުމުގެ ފުރުސަތު އެބައޮތެވެ.\nމިފަދަ ހާލަތްތަކުގައި، އަޅާނެ ފިޔަވަޅުތަކާ ގުޅޭ ގޮތުން މެމްބަރަކު ސުވާލު ކުރެއްވުމުން އަސްލަމް ވިދާޅުވީ މަޝްރޫއުތަކުން ފްލެޓްތައް ލިބޭ މީހުން އެތަން ކުއްޔަށް ދޫކުރުމަކީ މިހާރު ވެސް ހިނގަމުން އަންނަ ކަމެއް ކަމަށެވެ. އެކަމަކު އެއީ، އެނާ ވިދާޅުވި ގޮތުގައި މަނާ ކަމެކެވެ.\n"ދިރިއުޅެން ހޯދާ ތަނެއްގައި ދިރިނޫޅެ ކުއްޔަށް ދިނުމަކީ މަނާ ކަމެއް،" އަސްލަމް ވިދާޅުވި އެވެ\nއެކަން ސާބިތުވެއްޖެ ނަމަ ފްލެޓް އަތުލެވޭނެ ކަން އެއްބަސްވުންތަކުގައި އޮންނަ ކަން މިނިސްޓަރު ފާހަގަކުރެއްވި އެވެ. އެކަމަކު މިހާތަނަށް ވެސް އެ ކަންކަމަކީ ތަންފީޒުނުކުރޭ ކަމެއް ކަމަށް އަސްލަމް ވިދާޅުވި އެވެ.\nއެޗްޑީސީގެ މެނޭޖިން ޑިރެކްޓަރު އަހްމަދު ސުހެއިލް ވިދާޅުވި ގޮތުގައި ދިރިއުޅެން ހޯދާ ފްލެޓް އެހެން ފަރާތްތަކަށް ކުއްޔަށް ދީގެން އާމްދަނީ ހޯދާ ކަމުގެ ޝަކުވާ ނުރަސްމީކޮށް އެޗްޑީސީއަށް ލިބެ އެވެ. އެކަމަކު އެކަން ހުއްޓުވަން އޮންނަ ހުރަހަކީ، އެޗްޑީސީން ގޮސް ބަލާއިރު އެއްބަސް ނުވުމާއި ޝަކުވާ ކުރާ ފަރާތުން އެކަށީގެންވާ ހެކި ހުށަނޭޅުމެވެ.\nހިޔާ ފްލެޓްތައް ވެސް ދޫކުރާނީ، އޭނާ ވިދާޅުވި ގޮތުގައި، އެތަންތަނުގައި ދިރިނޫޅެ ކުއްޔަށް ދޫނުކުރެވޭ ގޮތަށެވެ. އެ ފްލެޓްތައް އަންނަ މަހު ހަވާލުކުރަން ނިންމާފައިވާއިރު ދިރިއުޅެން ފެށޭވަރުވާނެ ކަމަށް ލަފާކުރަނީ ތިން މަސް ފަހުންނެވެ. އެއީ ފިނިޝިންގެ މަސައްކަތްތައް ނިންމަން ޖެހެނީ ފްލެޓް ލިބޭ ފަރާތަކުން ކަަމަށްވާތީ އެވެ.\nހައުސިން މިނިސްޓަރު ބޯހިޔާވަހިކަން ފްލެޓް ހުޅުމާލެ ހައުސިން އެޗްޑީސީ ހިޔާ މަޝްރޫއު\n48 ކޮމެންޓް, 23 ރިއެކްޝަންސް\nނިސްބަތުން މަދު ތަނެއް ނޫނީ ހުރިހާތަންތަން ވެސް ހުރީ ކުއްޔަށްދީފައި.\nކުއްޔަށްވެސް ދޭނެ. އެޗްޑީސީއަށް ކުރެވޭ އެއްކަމެއްވެސް ނެތް\nރަށްފުށުންވެސް ގޯތި ދޫކުރަނީ ހިލޭ! އެއީ ދިރިއުޅުމަށް ޓަކައި! ނަމަވެސް އެތަންތަން ގެސްޓުހައުސް ހެދުމަށާއި އެހެނިހެން ބޭނުންތަކަށް ކުއްޔަށް ދުކުރެވޭ! ދަނީ ކުއްޔަށް ދޫކުރަމުން! ނަމަވެސް ފުލެޓަކީ އެމީހަކު ފައިސާ ދައްކައިގެން ދިރިއުޅުމަށް ޓަކައި ގަންނަތަންތަން! އެހެންވީމާ ކުއްޔަށް ނުދެވެންވީ އެއްވެސް ސަބަބެއް ނެތް! ހުއްޓުވަންޏާ ފުރަތަމަ ހުއްޓުވަން ޖެހޭނީ ފައިސާއަކާ ނުލައި ސީދާ ދިރިއުޅުމަށް ހޯދާ ބިންތައް ކުއްޔަށް ދޫކުރާ މައްސަަލަ!\nމިނިސްޓަރު ފެބްރުއަރީގައި ވިދާޅުވީ އައްނަމަހު ދޫކުރާވާހަކަ، އެހެންވީމާ، މިމަހު ފްލެޓްތައް ދޫކުރާނެކަމަށް ވިދާޅުވީ\nޓެކްސް ފައިސާއިން އަޅާ ތަންތަން ލިބެންޖެހޭނީ ޓެކްސް ދައްކާ މީހުންނަށް. ތި ލިސްޓުގެ ތިބި މީހުންގެ އާމްދަނީއާ ދައުލަތަށް ދެއްކި ޓެކްސް ހާމަ ކުރޭ. މަސައްކަތްނުކޮށް މަސައްކަތް ކުރި މީހުންގެ ޓެކްސް ފައިސާ ކާލުން ހުއްޓާލާ! އެހެން ގައުމަތުގައިވެސް ޓެކްސް ނުދައްކާ މަސައްކަތް ނުކުރާ މީހުން ތިބެނީ މަގުމަތީގައި، ޓެކްސް ދައްކާ މީހުންގެ ފައިސާއިން އަޅާ ތަންތަނުގައެއް ނޫން\nފްލެޓް ބޭނުންވެގެން ފްލެޓް ދެނީ މާލޭގަ ދިރިއުޅޭ މީހުންނަށެވެ. ވީމާ މާލޭގަ ނޫޅޭ ބަޔަކަށް ފްލެޓް ދެވިގަ ހުރިނަމަ އެކަން ހައްލު ކޮށް ފޮލެޓް އަތުލާށެވެ. ޢަދި އެކަނިވެރި މައިންނަށް ފްލެޓް ދިންއިރު ފޯމު ލިއިރު އެކަނިވެރިވިޔަސް ފްލެޓް ލިބުނު އިރު މެރީކށްގެން އުޅެންޏާ ފްލެޓް އަތުލަންވާނެއެވެ މިހިރީ ހައްތާވެސް ފްލެޓް ކޮމެޓީގެ ދޯހަޅި ކަމެވެ. ތަނެއް ދޮރެއް ނުބަލާ ފްލެޓް ދިނީމަ ވާނެ ގޮތް މިފެންނަނީ\nގަރާޖަކަށް 70 ވެހިކަލް\nވަޒީރު އެވެ ތިޔަނޫން ވާހަކައެއް ދެއްކޭތޯ ބަލާށެވެ ލޯނުނަގައިގެން ބަނދެފަ ހުރި އުޅަނދު ފަހަރު ކުއްޔަށް އެބަ ދެވެއެވެ ބަންޑާރަ ގޯތި ކުއްޔަށް އެބަ ދެވެއެވެ ހިޔާ ފުލެޓު ނުނިންމާ ތޮށިގަނޑު އެކަނި ދީފަ ކުއްޔަށް ނުދެވޭނޭ ބުނީމަ ލަދުގަނެއެވެ އެއީ މާ މޮޅު ކަމެއް ނޫނެވެ ދުވަހަކުވެސް ނުވެސް ދެކޭފަދަ އަޑުވެސް ނާހާ ފަދަ ތަނތަނެއް ނޫނެވެ ޚިދުމަތް ކުރަން ލިބުނު ދަނޑިވަޅުގައި ބަރުލަމާނީ އޭކިޔާ ނިޒާމް ބަދަލް ކުރުން ހުއްޓާލާ ޚިދުމަތް ކުރެވޭތޯ ބަލާށެވެ\nހައްގުވާ މީހުނަށް ފްލެޓް ދިނީމަ ތިހެނެއް ކުއްޔަކަށް ނުދޭނެ.\nމަޖްލިހުން އިތުބާރުނެތްކަމުގެ ވޯޓް ނަގަންވީ ތި އަސްލަމުގެ. އެއްވެސް ކަމެއް ކުރެވޭ މީހެއްނޫން ބޮޑުއަނގައެއް.\nއެޗްޑީސީގެ އެމްޑީ ވިދާޅުވީ ދިރިއުޅެން ހޯދާ ފްލެޓް ކުއްޔަށް ދީގެން އާމްދަނީ ހޯދާ ކަމުގެ ޝަކުވާ ނުރަސްމީކޮށް ލިބޭ ކަމަށާއި އެކަމަކު އެކަން ހުއްޓުވަން ހުރަސްތައް އެބަހުރި ކަމަށް. ދެން ތިޔަ އެޗްޑީސީން ތިޔަ ފުލެޓް އަޅައިގެން ބޮޑުއަގުގައި ރައްޔިތުންނައް ތިޔަ ދެއްވަނީ ހިލޭތޯ އެޗްޑީސީންވެސް ރައްޔަތުންނައް ތިދެނީ ހަމަ ސަރުކާރައް އާމްދަނީ ހޯދަކައް ނޫންތޯ މުސްކުޅިން ބުނޭ ގުދޯގުދޯ ގޮވާވާހަކަ ހަމަ އެއްކަމެއްނުންތޯ ތިޔަ ކުރައްވަނީ ރައްރަށުގަ ހިލޭ ގޯތި ދޫކޮއް


"ގުނަމުން މިދާ" ގެ އޯޑިއޯ އަށް ފަހު ވީޑިއޯ\nމިދިޔަ ޖުލައި މަހުގެ ތެރޭގައި ޓޮނިކް ލައިވް ސްޓޫޑީއޯ އިން ނެރުނު އޯޑިއޯ ލަވަ "ގުނަމުން މިދާ" ވީޑިއޯއާ އެކު ގެނެސްދީފި އެވެ.\nSeptember 07, 2020 3\nSeptember 04, 2020 1\nއިއްލެގެ "ނީނާ" އަޅުވާނީ އަންނަ އަހަރު\nދާދި ފަހުން ޓީޒާއެއް ދައްކައިލި، ޑައިރެކްޓަރު އިލްޔާސް ވަހީދު (އިއްލެ) ގެ އާ ފިލްމު "ނީނާ" އަންނަ އަހަރު އަޅުވާ ގޮތަށް ނިންމައިފި އެވެ.\nއަލީ ސީޒަން ޑައިރެކްޓްކޮށް ގެނެސްދޭން ތައްޔާރުވަމުން އަންނަ ފިލްމު "ލޯބިވެވިއްޖެ" ގެ ޕްރޮމޯޝަނަލް ލަވަ ފިލްމުގެ ކާސްޓުންގެ އަޑާ އެކު ގެނެސްދޭން ނިންމައިފި އެވެ.\nމި އަހަރުގެ ޖެނުއަރީ މަހުގެ ތެރޭގައި ބެލުންތެރިންނަށް ޓީޒާ ޓްރެއިލާއެއް ދައްކައިލި، ޑައިރެކްޓަރު މޫމިން ފުއާދުގެ ވެބް ސީރީޒް "ގަމިނި" އަންނަ މަހުގެ 25 ގައި ބައިސްކޯފުން ޕްރިމިއާކުރާ...\nޓީޒާ އިން "ނީނާ" ގެ ގަދަކަން ދައްކާލައިފި\nމިދިޔަ އަހަރު ގެނެސްދިން "ބަވަތި" އާ އެކު އިލްޔާސް ވަހީދު (އިއްލެ) މިހާރު ވެފައި ވަނީ ފިލްމީ ދާއިރާގެ އެންމެ އުންމީދީ ޑައިރެކްޓަރަށެވެ. އޭނާގެ ފުރަތަމަ ފިލްމަކަށް ގެނެސްދިން ސައިކޮލޮޖިކަލް ތުރިލާ އަކީ ބެލުންތެރިންނަށް ވަރަށް ކަމުދިޔަ ފިލްމެވެ.\n"ކައުޝި" ޝޫޓްކުރީ 2017 ވަނަ އަހަރު ލަންކާގައި.\n"ހުވާކޮށްފާ ބުނަން" އަކީ ތިން ސީޒަނަކަށް ގެނެސްދޭނެ އެއްޗެއް. ކޮންމެ ސީޒަނެއްގައި ހިމެނޭނީ 26 އެޕިސޯޑް\nމަރިޔަމް ނިޝާ އެނބުރި އަންނަނީ؟\nދިވެހި ފިލްމީ ޚަބަރެއް "މިހާރު" ގައި ލިޔެފި ނަމަ ކުރާ ކޮމެންޓްތަކުގެ ތެރޭގައި ކުރީގެ ބަތަލާ މަރިޔަމް ނިޝާގެ ވާހަކަ އަންނަލެއް ވަރަށް ގިނަ އެވެ. އޭނާގެ އެކްޓިންގެ މޮޅު ވާހަކަ އާއި ރީތި ވާހަކަ އާއި ގިނަ ބަޔަކު ނިޝާ މަތިން ހަނދާންވާ ވާހަކަ އެވެ. އޭނާ އަދިވެސް ބޮޑު ސްކްރީނުން ދެކިލަން ޝައުގުވެރިވާ ވާހަކަ އާއި ނިޝާގެ އިންޓަވިއުއެއް...\n"ފުރަބަންދު" އަންނަމަހު3ގައި؛ ޓީޒާ ދައްކާލައިފި\nޕްރޮޑިއުސަަރު މުހައްމަދު އަބްދުﷲ (މުހައްމާ) ގެ ފިލްމު ކުންފުނި ދެކެދެކެވެސް ޕްރޮޑަކްޝަނުން ގެނެސްދޭ ޑްރާމާ ސިލްސިލާ "ފުރަބަންދު" އަންނަ މަހުގެ3ގައި ދައްކަން ފަށާ ގޮތަށް ނިންމައި،...\nމުހައްމާގެ އާ ޕްރޮޖެކްޓަކީ "ފުރަބަންދު"\nކުރީގެ މަޝްހޫރު ކޮމީޑިއަން އަދި ޕްރޮޑިއުސަރު މުހައްމަދު އަބްދުﷲ (މުހައްމާކަލޯ) ގެ ފިލްމު ކުންފުނި ދެކެދެކެ ވެސް ޕްރޮޑަކްޝަނުން ގިނަ ދުވަސްތަކެއް ފަހުން "ފުރަބަންދު" ކިޔާ ސިލްސިލާއެއް ގެނެސްދިނުމުގެ މަސައްކަތް ފަށައިފި އެވެ.


ތަޤްދީރު 02 ވަނަ ބައި – Esfiya – Dhivehi Vaahaka Site\n- by Xiroo Thihthi - 66- January 9, 2020\n” އަނެއްކާ އެއްޗެހިތަކެއް ދާކޮށްގެން ނިކުތީދޯ. ސައުވީސް ގަޑިއިރު ގޭގަ އޮންނަ މީހަކު އެއްޗެއްހި ދާކުރަނީ ވެސް ވަކި ވަރެއް ބަލައިގެނެއް ނޫންވިއްޔާ. ވިދާން ހީކުރަނީ އަހަރެންމީ ރޮބަޓެއް ކަމަށްތަ؟ ” ދޮންނަން ވެފަހުރި ވިދާންގެ އަންނައުނުތައް ހިފައިގެން ކޮޓަރިން ނިކުތުމުން ސިޓީންރޫމުގައި އިން ސަލީމާ ރުޅިވެރި ފާޑަކަށް ބުނެލިއެވެ. ” ދެހަފްތާވީ އެއްޗެހި ނުދޮންނަތާ. އެހެންވެ ދޮންނަން އެއްޗެހި ނެރުނީ ” ސަލީމާގެ އަޑަށް ވިދާން މަޑު ޖެހިލުމަށްފަހު އިސްދަށަށް ޖަހައިގެން ހުރެ ބުނެލިއެވެ. ” މަހެއްވިޔަސް ވިދާން ހީނުރާތި އަހަރެންމީ ވިދާންގެ ނޯކަރެއްކަމަށް. މީގެ ފަހުން ވިދާންގެ އެއްޗެހި ދޮންނަން ޖެހޭނީ އަމިއްލައަށް. ތިޔަ ވަރުކޮށްފަ ތިހުރީ އަހަރެން. އަހަރެންނަކަށް ވެސް ހުރިހާ ކަމެއްނުވާނެ ” ސަލީމާ މިހެން ބުނެ އަތުގައި އޮތް ރިމޯޓް ސޯފާއަށް ޖަހާފަ ތެދުވެގެން ކޮޓަރިއަށް ވަދެ ދޮރު ލައްޕާލިއެވެ. ސަލީމާ ސޯފާއިން ތެދުވެގެން ދިޔަ މަންޒަރު ވިދާން ބަލަން ހުރުމަށްފަހު މެޝިންކައިރިއަށް ދިޔުމަށް ހިނގައިގަތެވެ.\nމެޝިނަށް އަންނައުނުތައް އަޅާ ދޮންނަން ފެށުމަށްފަހު ވިދާން މެޝިނުގައި ލެނގިލިއެވެ. އަދި ދިރިއުޅުމާއިމެދު ވިސްނާލިއެވެ. ސަލީމާގެ އެ ވާނުވާ ނޭންގޭ ރުޅީގެ ސަބަބުން ވިދާންއަށް ގޮތް ހުސްވެފާ ކަހަލައެވެ. އެހެން ނަމަވެސް ކޮންމެވެސް އެއް ދުވަހަކުން އަދި ސަލީމާގެ ފިރުމުންތަކުން ހިތް ފުރިގެންދާނެ ކަމަށް ވިދާން އުންމީދު ކުރަމުން ވިދާން ގޮސް ކޮޓަރިއަށް ވަނެވެ.\n” ދަރިފުޅާ ވިދާން ކޮބާ؟ ” ސޯފާގައި ފޯނަށް ބަލަންއިން ޝުހާދު ކުރެން ސަކީލާ އަހާލިއެވެ. ” ގޭގަވީ. ކިހިނެއްވީ މަންމާ ” ޝުހާދު އަހާލިއެވެ. ” ނާންނާތީ މިއަހާލީ ” ކާމޭޒު ކައިރީ ހުރި ސަކީލާ ބުނެލިއެވެ. ” ކުޑަކޮށް ބަލި ވާހަކަ ބުނި ” ޝުހާދު ސަކީލާއާ ދިމާއަށް ބަލާލަމުން ބުނެލިއެވެ. ” ކުރިން ދުވަހު ގެއަށް އައިސް އިން އިރު ކަމަކާ ދެރަވެފާ ހުރިހެން މަންމައަށް ހީވި ” ސަކީލާ ބުނެލިއެވެ. ” ނޭންގެ. ކަމެއް ވެގެން އުޅޭ ވާހަކައެއް ނުބުނޭ ” ޝުހާދު ބުނެލިއެވެ.\n” ކީއްކުރަނީ ” ފަޒީލް އަހާލިއެވެ. ” ކަމެއްނުކުރަން ” ޔާނާ ބުނެލިއެވެ. ” މިރޭ އެއްވެސް ކަމެއް ޕުލޭންކޮށްފަ އެބައޮތްތަ؟ ” ފަޒީލް އަހާލިއެވެ. ” ނޫން. އަދި ނެތް ކަމެއް ” ޔާނާ ބުނެލިއެވެ. ” މިރޭ މިއުޅެނީ ރައްޓެހިން ތަކަކާއެކު ކޮފީއަކަށް ދާން. ޔާނާ ދާނަންތަ؟ ” ފަޒީލް އަހާލިއެވެ. ” ފަޒީލް އަހަރެން ގެންދަން ބޭނުމިއްޔާ ދެވިދާނެ. އެހެން ނޫނީ އަހަރެން ނުދާނަން ” ޔާނާ ބުނެލިއެވެ. ” ގެންދަން ބޭނުންވާތީދޯ މިބުނީވެސް ” ފަޒީލް ބުނެލިއެވެ. ” ގެންދަން ބޭނުންނަމަ ދާނަންހޭ ނާހާނެ ” ޔާނާ ބުނެލިއެވެ. ” އޯކޭ. އަށަކަށް ރެޑީވެގެން ހުންނާތި. ދާނަން ބަލާ ” މިހެން ބުނެ ފަޒީލް ފޯން ކަޑާލިއެވެ.\nއާދައިގެ މަތިން ޝުހާދާއި ވިދާން ރަސްފަންނަށް އައެވެ. އަދި އެހެން ދުވަސްތަކާ ހިލާފަށް ދެމީހުން ގޮސް އިށީނީ ރަސްފަންނުގެ ބޭރު ތޮށީގެ ހިލަތައްމަތީއެވެ. ” މިހާރު ކިހިނެއްތަ ބޮލުގެ ރިހުން ” ޝުހާދު އަހާލިއެވެ. ” މިހާރު ކުރިއަށް ވުރެއް ރަނގަޅު ” ވިދާން ބުނެލިއެވެ. ” ސުވާލެއް ކޮށްލަންތަ؟ ” ޝުހާދު ވިދާންގެ މޫނަށް ބަލާލުމަށްފަހު ބުނެލިއެވެ. ” ކޮން ސުވާލެއް. ” ވިދާން ފަޒީލްއަށް ބަލާލަމުން ބުނެލިއެވެ. ” ދެން ސުވާލު ކުރެވުނީމާ ދާންއަށް ވެސް އެނގޭނެއްނު އަހަރެން ކުރަނީ ކޮންކަހަލަ ސުވާލެއްކަން ” ޝުހާދު ބުނެލިއެވެ. ” އެހެންވިއްޔާ ތި ސުވާލެއް ކޮށްބަލަ ” ވިދާން ފުރަގަހުން ދެއަތް ހިލަގަނޑުމަތީ ވިއްދާލަމުން ބުނެލިއެވެ. ” ގޭތެރޭގަ ކަމެއްވެގެންތަ ތިއުޅެނީ ” ޝުހާދުގެ ސުވާލުން ދުރު ބަލަހައްޓައިގެން އިން ވިދާން ޝުހާދަށް ބަލާލިއެވެ. ” ކިހިނެއްވީ ތިހެން ތި އެހީ ” ވިދާން އަހާލިއެވެ. ” ސުވާލު ނުކޮށް ބުނެބަލަ. ކިހިނެއްވެގެން ތިއުޅެނީ ” ޝުހާދު އަނެއްކާވެސް ބުނެލިއެވެ. ” ނުވޭ އެއްވެސް ކަމެއް ” ވިދާން ބުނެލިއެވެ. ” ބުނަން ވިދާން ވާހަކައެއް. އަހަރެންމީ ވިދާންގެ އެންމެ ގާތް އެކުވެރިޔާ. އަހަރެންނަށް އެނގޭ ކޮންމެވެސް ކަމެއް ވެގެން ކަން ތިއުޅެނީ. ވެގެން އުޅޭ ގޮތެއް ދާން އަހަރެން ގާތުގައި ނުބުނާން ވެގެން ތިއުޅެނީ ” ރާގު ބަދަލުކޮށް ޝުހާދު ބުނެލިއެވެ. ” ކަމެއް ނުވަންޏާ ނުވާ ވާހަކަ އެއްނު ބުނާނީ ” ވިދާން ޝުހާދަށް ބަލާލަމުން ހިނިތުން ވުމަކާއެކު ބުނެލިއެވެ. ” ހުން ދޮގު ތިހަދަނީ. އަހަރެންނަށް ދާންގެ މޫނުމަތިން ކަމެއް ވެގެން އުޅޭކަން ފާހަގަވޭ. ޖަވާބު ނޭންގޭ ސުވާލުތަކެއްގެ ތެރޭގަ ދާން ހުރިކަމުގެ އިހުސާސް އަހަރެންނަށް ކުރެވޭ. މިއަދު މަންމަ ވެސް އަހަރެން ގާތުގަ އެހެން ބުނެފި ” ޝުހާދު ބުނެލިއެވެ. ” މަންމަ ކީކޭ ބުނީ ” ވިދާން އަަވަސް އަވަހަށް އަހާލިއެވެ. ” މަންމަ ބުނި އެއްޗެއް ނުބުނާނަން. ދާންވެސް އަހަރެންނަށް އެއްޗެއް ކިޔާދެނީ އެއްނޫން ” ޝުހާދު ބުނެލިއެވެ. ” ބުނެބަލަ. ކީކޭތަ މަންމަ ބުނީ ” ވިދާން ޝުހާދުގެ ކޮޑަށް އަތް ވައްޓާލަމުން ބުނެލިއެވެ. ” ޝަރުތެއްގެ މަތިން މަންމަ ބުނި އެއްޗެއް ބުނާނީ ” ވިދާންގެ އަތް ކޮޑުމަތިން ފޮޅުވާލަމުން ޝުހާދު ބުނެލިއެވެ. ” ކޮން ޝަރުތެއް ” ވިދާން ބުނެލިއެވެ. ” ތިވެގެން އުޅޭ ގޮތެއް ސާފުކޮށް އަހަރެންނަށް ކިޔާދޭ މަތިން މަންމަ ބުނި އެއްޗެއް ބުނާނީ ” ޝުހާދު ބުނެލިއެވެ. ” އޯކޭ. ކިޔާދޭނަން. މަންމަ ބުނި އެއްޗެއް ބުނެބަލަ ” ވިދާން ބުނެލިއެވެ. ” މަންމަ ބުނީ ދާން ގެއަށް އައި ދުވަހަކު ކަމަކާ ދެރަވެފަ އިންކަން ފާހަގަވިޔޭ. ދެން ނުބުނާތި ކަމެއް ނުވެޔޭ. މަންމަ އެހެން ބުނާނީ ޔަގީނާގާތަށް އެއްޗެއް ހީވެގެން ” ޝުހާދު ބުނެލިއެވެ. ” ދެން ތިކަމާ އަހަރެން ކިކޭ ބުނާނީ ” ވިދާން ބުނެލިއެވެ. ” އެކަމާ އެއްޗެއް ބުނާނެ ކަމެއްނެތް. ތިވެގެން އުޅޭ ގޮތެއް ކިޔާދީބަލަ ” ޝުހާދު ބުނެލިއެވެ. ” އަހަރެންނަށް ނޭންގެ މިވާހަކަ ފަށާނެ ހިސާބެއްވެސް ” ވިދާން ބުނެލިއެވެ. ” ދެން ކޮންމެވެސް ހިސާބަކުން ފަށާބަލަ ” ޝުހާދު ބުނެލިއެވެ.\n” އަހަރެންނަށް ކަންތައްތައް އެނގެން ފެށީއްސުރެން މަންމަ އަހަރެންނާ ރީތިކޮށް ވާހަކަ ނުދައްކާ. ހުންނަނީ އަބަދުވެސް ރުޅި އައިސްފަ. މިހާރަކަށް އައިސް އަހަރެންނަށް ރަނގަޅަށް ކުރެވޭ އެއްވެސް ކަމެއް ނެތް. ކުރެވޭ ކުޑަކުޑަ ކަމަކުން ވެސް އަހަރެން ދެކެ ރުޅި އައިސް ދާނެ. މިއަދުވެސް އަހަރެން ދާވެފަ ހުރި އަންނައުނު ހިފައިގެން ކޮޓަރިން ބޭރަށް ނިކުންނަ ތަނުން މަންމަ ބުނެލީ އަމިއްލައަށް އެއްޗެހި ދޮންނާށޭ ” ވިދާން ބުނެލިއެވެ. ” ދެން ވިދާން ކިހިނެއް ހެދީ ” ޝުހާދު އަހާލިއެވެ. ” އަހަރެންނަށް ވަކި ކޮންއެއްޗެއް ހެދޭނީ. އެހެންވެ އަހަރެން އަމިއްލައަށް އެއްޗެހި ދޮވުނީ ” ވިދާން ބުނެލިއެވެ. ” އަމިއްލައަށް ދޮންނާނެ ކަމެއްނެތް. ގެނޭ އަހަރެން އަތަށް. އޭރުން މަންމަ ލައްވާ ދޮވެފަ ގެނެސްދޭނަން ” ޝުހާދު ބުނެލިއެވެ. ” ނޫނޭ ޝުހާދު. އަހަރެން އަމިއްލައަށް ކަންތައްތައް ކޮށްލަފާނަން. އަހަރެން ވެސް އަމިއްލަ ކަންތައްތައް ކުރަން ޖެހޭނެއްނު. އަބަދަކު މަންމަ އެއްވެސް ނުހުންނާނެއްނު. އެހެން ނޫނަސް ތިގެއަށް އެއްޗެހި ގެންގޮސްފިނަމަ ޝުހާދު މަންމަ އެހާ ސުވާލު ކުރާނެ. އޭރުންވެސް އެހެން މީހުންގެ ނަޒަރުގަ މަންމަގެ އަގު ވެއްޓިގެން އެދަނީ. އަހަރެން ބޭނުމެއްނޫން އެހެން ވާކަށް ” ވިދާން ބުނެލިއެވެ.\n” އެހެންވިއްޔާ ދާންގެ ބައްޕަ ކޮބާތަ؟ ” ޝުހާދުގެ ސުވާލާއެކު ވިދާން މޫނު އަނެއްފަރާތަށް އަނބުރާލިއެވެ. ” ތީއެއްނު އަހަރެންނަށް ވެސް ނޭންގޭ ކަމަކީ. އަހަރެންނަށް ނޭންގެ އަހަރެންގެ ބައްޕަ ދުނިޔޭގަ ހުރިކަމެއްވެސް ” ވިދާން މޮޅިވެރި ގޮތަކަށް ބުނެލިއެވެ. ” މަންމަ ގާތުގަ ނާހަންތަ؟ ” ޝުހާދު ބުނެލިއެވެ. ” ކިހާވަރަކަށް ސުވާލު ކުރާނީ. އެކަމަކު އަހަރެން ސުވާލު ކުރާ ކޮންމެ ފަހަރަކު މަންމަ އަހަރެންނާ ދިމާއަށް އެއްޗެހި ކިޔައި ގަންނަނީ. އެހެންވެ އަހަރެންނަށް ނުކުރޭ ގިނަފަހަރު ސުވާލު ކުރާކަށް ” ވިދާން ބުނެލިއެވެ. ” އެކަމަކު ދާންގެ ބައްޕަގެ ވާހަކަ އޮޅުންފިލުވުމަކީ ދާންގެ ހައްގެއްނު. އެހެންވީމާ ސުވާލު ކުރެވޭނެއްނު ” ޝުހާދު ހައިރާންވެފަ ބުނެލިއެވެ. ” އެނގޭ ތިހުރިހާ ކަމެއްވެސް އޮޅުންފިލުވުމަކީ އަހަރެންގެ ހައްގެއްކަން. އެކަމަކު މިހާރު ކާކު ހައްގު ހޯދަން އުޅެނީ. ކާކު ހައްގު ހޯދަދޭން އުޅެނީ ” ވިދާން ބުނެލިއެވެ. ” މިހުރިހާ ކަމަކާ ވިސްނާ ވިސްނާ އަހަރެން ބޮލުގެ ރިހުން ނުކެޑޭ. ބައްޕަ ވީތަނެއް ނޭންގުނަސް މަންމަ ހިތް ހެޔޮ ކަމާއެކު އެއްޗެއް ބުނާނަމަ ވެސް ކޮންމެވެސް ވަރެއްގެ ހަމަޖެހުމެއް ލިބުނީސް. އެކަމަކު އަހަރެންގެ ނަސީބުގަ ނެތްކަމެއް އަހަރެން ކުރަން އުޅުނަސް އެކަމަކުން ވާނެ ފައިދާއެއް ނޯއްނާނެ ” ވިދާން ބުނެލިއެވެ. ” ތިހެން ނުބުނޭ. ކައްތައްތައް ކާމިޔާބު ވަނީ ހިތްވަރާއެކު މަސައްކަތް ކޮށްގެން. މަންމަ ދާން ދެކެ ރުޅި އަންނަ ސަބަބު ހޯދަން އުޅެފިނަމަ އެކަންވެސް ވާނެ ” ޝުހާދު ބުނެލިއެވެ. ” ނުވާނެ. ޝުހާދަށް އަހަރެންގެ މަންމަގެ ގޮތް ނޭންގޭތީ ތިހެން ތިބުނަނީ. އަހަރެން މިހާވަރު ވެފާ ހުއްޓަސް މަންމަގެ ކުރިމަތީ ގިނަ ވާހަކަ ދައްކާ ސުވާލުތަކެއް ކުރުމަކީ އަހަރެންނަށް ކުރަން ފަސޭހަ ކަމެއްނޫން. އެހެންވެ އަހަރެން ސުވާލުތަކެއްވެސް ނުކުރަނީ. ތަގްދީރުގަ އަހަރެންނަށް ހުރީ މިގޮތްކަމަށް ވެދާނެއްނު ” ވިދާން ޝުހާދަށް ބަލާލަމުން ބުނެލިއެވެ.\n” ތީދެން ދައްކާ ކަހަލަ ވާހަކައެއްތަ؟ ” ޝުހާދު ބުނެލިއެވެ. ” އަދި އަހަރެން އެއްވެސް މީހެއްގެ ގާތުގަ ނުބުނާނާ ވާހަކަ އެއް ބުނަންވެފަ އެބައޮތް ” ވިދާން ބުނެލިއެވެ. ” ކޮން ވާހަކައެއް އަނެއްކާ! ” ޝުހާދު ބުނެލިއެވެ. ” އަހަރެން މިވާހަކަ ބުނީމާ ވާހަކަޔާ ގުޅޭ ގޮތުން އެއްވެސް ކަމެއް ކުރަން ޝުހާދު ނުބުނާމަތިން ބުނަނާނީ ” ވިދާން އެހެން ބުނެލީ ވާހަކައިގެ ބާވަތުން ޝުހާދު ގޮތެއްގައި ހިފަހައްޓާނެކަން ޔަގީންވާތީއެވެ. ” ހޫމް… ނޫޅެމޭ އެއްޗެއް ކިޔާކަށް. ދެން ތިވާހަކައެއް ބުނެބަލަ ” ޝުހާދު ބުނެލިއެވެ. ” ކުރިން ދުވަހު އަހަަރެން ނިދާ ހޭލި އިރު ބެޑް ޝީޓްގަޔާ އަހަރެން އަނގަކައިރީގައި ލޭހުރި ” ވިދާން ބުނެލިއެވެ. ” ލޭ ހުންނަންވީ ކީއްވެ؟ ” ޝުހާދު ހީލުމަށްފަހު ބުނެލިއެވެ. ” ނޭންގެ. އަހަރެންވެސް ވަރަށް ހައިރާންވި ” ވިދާން ބުނެލިއެވެ. ” އެހެންވެ އަހަރެން ކުރިންވެސް ބުނީ، ދާން ބޮލުގަ ރިއްސާ ވާހަކަ ބުނީމާ ޑޮކްޓަރަށް ދައްކަންދާން. އެކަމަކު ގޮތްދޫނުކުރާންވެގެން ތި ހުންނަނީ ” ޝުހާދު ބުނެލިއެވެ. ” އެހާ ކުޑަ ކަމަކާ ދެން ހޮސްޕިޓަލަށް ގޮސް ނުހުރެވޭނެ. އެހެން ނޫނަސް އަހަރެން ކުރިންވެސް ބުނެފަ އޮންނާނެ ޑޮކްޓަރަށް ދައްކަންދާން ރުފިޔާ ނުލިބޭނެ ވާހަކަ ” ވިދާން ބުނެލިއެވެ. ” ދާން ބުންޏަސް އެއީ ކުޑަކަމެއްނޫން. ދާން އަށް ތިބުނާ ކުޑަ ކަންތައް ބޮޑު ވާނީ ކަފުނަށްލާ ބަނދެލީމަދޯ ” ޝުހާދު ހިތްހަމަ ނުޖެހޭ ފާޑަކަށް ބުނެލިއެވެ. ” ތިހެން އަހަރެން ނުބުނަމެއްނު. ދެން އެވާހަކަ ބާއްވާ. މިހާރު އެހެރަ އިރުއޮށްސެންވަނީ. ދެން ހިނގާ ގެއާދިމާއަށް ” މިހެންބުނެ ވިދާން ހިލަގަނޑުމަތިން ތެދުވުމުން ޝުހާދުވެސް ތެދުވިއެވެ. އެއަށްފަހު ދެމީހުން އެކުގައި ގެއަށް ދިޔުމަށް ހިނގައިގަތެވެ.\n” ކޮބާ ތައްޔާރު ވެވިއްޖެތަ؟ ” ފަޒީލް އަހާލިއެވެ. ” އަދި ފަސްމިނިޓް ” ޔާނާ ފޯން ނާގާ ސްޕީކަރަށް ލުމަށްފަހު ބުނެލިއެވެ. ޔާނާ ވާހަކަދައްކަމުން ދިޔައިރު ވެސް ދިޔައީ މޭކަޕް ކުރަން ގެންގުޅޭ ފިހި މޫނުގެ ދެފަރާތު ހާކަމުންނެވެ. ” ދެން އަވަސް ކޮށްބަލަ. ރީތިވާށޭ ކިޔާފަ އަހަރެން ގުޅިތާވެސް ކިހާއިރެއް ވެއްޖެތަ؟ ” ލަސްވެފާ ހުރި ފަޒީލް ބުނެލިއެވެ. ” މި ނިމެނީ. މަޑުކޮށްލާ ” މިހެންބުނެ ޔާނާ ފޯން ކަޑާލިއެވެ. ޔާނާ ފޯން ކާޑާލުމުން ފޯން ޖީބަށް ލަމުން ފަޒީލް މަގުގެ ކޮޅަަށް ބަލާލިއެވެ. އޭރު ފަޒީލް ސައިކަލް މަޑުކޮށްލައިގެން އިން ފަރާތު ޕޭމަންޓް މަތިން ޒުވާން ދެ އަންކުދިން ހިނގަމުން އާދެއެވެ. އެދެކުދިން ހިނގަމުން އައިސް ފަޒީލާ އަރާ ހަމަވުުން ފަޒީލް އެމީހުންނާ ދިމާއަށް ބަލާލުމަށްފަހު ތުބުން ފުމެލިއެވެ. އެވަގުތު އެއަޑަށް އެދެ ކުދިން ހުއްޓި ފަޒީލްއަށް ބަލާލިއެވެ. ” ކޮންދިމާއަކަށް ދަތުރުކޮށްލަނީ ” ފަޒީލް ބުނެލިއެވެ. ” ނުބެހޭ ކަންތައްކާ ނުބެހި ހުރެބަލަ ” އޭގެތެރެއިން އެއްކުއްޖަކު އެހެން ބުނެލުމުން ފަޒީލް ލާނެއްފާޑަށް ހީލިއެވެ. ފަޒީލްގެ އެ ހަރާކާތުން އެދެކުދިން ރުޅިގަދަގެން ހުރެ ކުރިއަށް ހިގަނއިގަތެވެ. އޭރު އެމަންޒަރު ބަލަން ހުރި ޔާނާގެ މޫނުމަތިން އިންތިހާއަށް ރުޅިވެރިކަން ފާޅުވަމުން ދިޔައެވެ. އަދި ފަޒީލް ބަލާލުމުގެ ކުރިން ޔާނާ މޫނުގެ ކުލަވަރު ބަދަލުކޮށް ހިނގާފައި އައިސް ސައިކަލް ކައިރީ މަޑުކޮށްލިއެވެ. ” ކޮންއެއްޗެއް ތި ހޯދަނީ ފަތަށް އެނބުރިގެން ” ޔާނާގެ އަޑަށް އެދެކުދިންނަށް ބަލަން ފަސްއެނބުރިގެން އިން ފަޒީލް ދިޔައީ ސިހިގެންނެވެ.\n” އެއްޗެއް ނުހޯދަން ” ފަޒީލް އަވަސް އަވަހަށް ހަމަޖެލިމުން ބުނެލިއެވެ. ” އެކަމަކު ހީވަނީ އެއްޗެއް ހޯދާހެން ” ޔާނާ ވެސް ޒަފީލްގެ ފުރަގަހުން މަގަށްބަލާ ހޯދަމުން ބުނެލިއެވެ. ” ސާބަހޭ. އެއްޗެއް ނުހޯދަން. ދެން ވެސް އަވަސްކޮށް އަރާބަލަ. އެމީހުން ލަސްވެގެން މިހާރުވެސް އުޅެނީ ” ޔާނާ އެހެން ކިޔަން ފެށުމުން ފަޒީލް ވާހަކަ އޮޅުވާލަންވެގެން އަވަހަށް އެހެން ބުނެލުމުން ޔާނާ ސައިލަށް އަރާ ހަމަޖެހިލުމުން ފަޒީލް ސައިކަލް ދުއްވާލިއެވެ.\n” އޭ ވިދާން ކާން އާދޭ! ” ވިދާން ކޮޓަރީ އެނދުގައި އޮށޯވެލައިގެން އޮށްވާ ސަލީމާ އައިސް ކާން ދިޔުމަށް ބުނުމަށްފަހު ދިޔައެވެ. ވިދާން ކާން ވެގެން ކޮޓަރިން ބޭރަށް ނިކުތް އިރު މޭޒުމަތީގައި ކާން ހަދާފަ ހުއްޓެވެ. ނަމަވެސް ސަލީމާ ގޭތެރެއިން ފެންނާކަށް ނެތެވެ. ސަލީމާ ވިދާންއަށް ކާން ގޮވުމުން ލިބުނު ކުޑަ ހިތްހަމަ ޖެހުމާއެކު ކާމޭޒާ ދިމާއަށް ވިދާން ހިނގައިގަތެވެ. އަދި މޭޒު މަތީ ހުރި ތަށިތަކުގެ މަތި ނަގަމުން ދިޔައެވެ. އެވަގުތު ގަރުދިޔަ އަޅާފަ ހުރި ތަށިމަތީގައި ބަންޑުން ބާއްވާފަ އޮތް ތަށި ނަގަނިކޮށް ވިދާންގެ އަތުން ތަށި ދޫވެގެން މޭޒުމައްޗަށް ވެއްޓި ތަށި ތަޅައިގެން ދިޔައެވެ. އެވަގުތު ވިދާންއަށް ސަލީމާގެ ކޮޓަރިއާދިމާއަށް ބަލާލެވުނެވެ. ހަމަ އެހިނދު ސަލީމާ ތަށީގެ އަޑަށް ކޮޓަރީ ދޮރުހުޅުވާލާފަ ނިކުތެވެ. އަދި ބާރު ހިނގުމެއްގައި އައިސް މޭޒް ކައިރީ ހުއްޓި މޭޒުމައްޗަށް ބަލާލިއެވެ. އޭރު ވިދާން ހުރީ އަމިއްލަ ދިފާއުގައި ބުނާނެ އެއްޗެއް ނޭންގި އިސްދަށަށް ޖަހާލައިގެންނެވެ. މޭޒުމަތީގައި ހުރި ބިއްލޫރިތައް ފެނުމުން ސަލީމާގެ ރުޅިގަނޑު އިންހާއަށް ގަދަވެގެން ދިޔައެވެ. ވިދާން އިސްއުފުލާ ސަލީމާއަށް ބަލާލި ވަގުތު ސަލީމާގެ ރުޅިގަނޑު އަތުގެ މުލައްދަޑިން އަތްތިލަޔާ ހަމަޔަށް ދިޔަކަމުގެ އިހުސާސާއެކު، އަތުގައި ހުރި ބާރެއްލާފަ ވިދާންގެ ކޯތާފަތަށް ސަލީމާގެ ރުޅިގަނޑު ހުސްކޮށްލިއެވެ. އެވަގުތު ހިނދުކޮޅަކަށް ވިދާންގެ ވިންދު ކެޑުންކަހަލަ އިހުސާސެއް ކުރެވުނެވެ. އަދި ލޯމައްްޗަށް އަނދިރިވެގެން ދިޔަ ވަގުތު ދެލޯމަރާ ބާރުކޮށްލިއެވެ.\nMI part vc vvv reethi… Keep it up…… Whn nxt part\nV reethi. Thankolhen kuree.. next part dhigu konlahchey.. waiting for next part.\nWooooowwww … haadha ryhchey mi part vx … ma sha allah\nI think vidhaan ah huriii cancer jehifa hn…\n❤❤❤Waiting fr nxt part\nnd very heart touching stry eh inge …\nAslu vx hama rovey goiy vey …😭


Amana Takafulah midhiya aharu libunu faidhaage 15 % bahan ninmaifi\nއަމާނާ ތަކަފުލް ފައިދާގެ 15 ޕަސެންޓް ބަހަން ނިންމައިފި\nއަމާނާ ތަކަފުލް އިން އަހަރީ އާއްމު ޖަލްސާ ބާއްވަނީ: މި ދިޔަ އަހަރު ފައިދާގެ 15 ޕަސެންޓް ބަހަން ވަނީ ނިންމާފަ -- ފޮޓޯ: އަމާނާ ތަކަފުލް\nއަމާނާ ތަކަފުލް މޯލްޑިވްސް އަށް މިދިޔަ އަހަރު ލިބުނު ފައިދާގެ 15 ޕަސެންޓް ބަހަށް ބޯޑުން ފާސްކޮށްފި އެވެ.\nރާއްޖޭގައި އެންމެ ފުޅާކޮށް އިސްލާމީ އިންޝުއަރަންސްގެ ހިދުމަތް ދެމުން ގެންދާ ކުންފުނި ކަމަށްވާ އަމާނާ ތަކަފުލް މޯލްޑިވްސް އިން އޮންލައިކޮށް ބޭއްވި އެ ކުންފުނީގެ އަހަރީ އާއްމު ޖަލްސާގައި ކުންފުނީގެ ޑިރެކްޓަރުންގެ ބޯޑުން ވަނީ މިދިޔަ އަހަރު އެ ކުންފުންޏަށް ލިބުނު ފައިދާ އިން ހިއްސާދާރުންނަށް ބޮޑު އަދަދެއް ބަހަން ނިންމާފަ އެވެ.\nއެ ކުންފުނީގެ ފައިދާ ބަހަން ނިންމާފައިވަނީ މިދިޔަ އަހަރުގެ ނޮވެމްބަރު މަހު އިންޓެރިމް ފައިދާގެ ގޮތުގައި ދޫކުރި 7.5 ޕަސެންޓް ހިމެނޭ ގޮތަށް ޖުމްލަ 15 ޕަސެންޓެވެ. މިއީ މިދިޔަ އަހަރު ބަހަން ނިންމި 12 ޕަސެންޓާ އަޅާ ބަލާއިރު ބޮޑު އިތުރު ވުމެކެވެ.\nއަމާނާތަކާފުލްގެ އާމްދަނީ އަދި ވިޔަފާރީގެ ފައިދާ އަންނަނީ އަހަރުން އަހަރަށް އިތުރުވަމުންނެވެ. މިދިޔަ އަހަރުގެ ވިޔަފާރީގެ ފައިދާ އިން ނަގާ ޓެކްސް ކެނޑުމުގެ ކުރިން 23 މިލިއަން ރުފިޔާ ލިބިފައިވެ އެވެ. އަދި ކުންފުނީގެ ޖުމްލަ އާމްދަނީގެ (ގްރޮސް ރިޓްން ޕްރީމިޔަމް) ގޮތުގައި ފާއިތުވި އަހަރު 127 މިލިއަން ދިވެހި ރުފިޔާ ލިބިފައިވެ އެވެ. މިއީ 2019 ވަނަ އަހަރަށް ބަލާއިރު ހަތް ޕަސެންޓް ދަށް މިންވަރެއް ކަމުގައި ވިޔަސް، ދުނިޔެ އަށް ދިމާވެފައިވާ އިގްތިސާދީ ހީނަރުކަމަށް ބަލާއިރު ރަނގަޅު ކުރިއެރުމެކެވެ.\nމިދިޔަ އަހަރު ބަދަލަށް 37 މިލިއަން ރުފިޔާ ދޫކުރި\nއެ ކުންފުނިން އިންޝުއަރަންސް ބަދަލުގެ ގޮތުގައި 37 މިލިއަން ރުފިޔާ މިދިޔަ އަހަރު ދީފައިވެ އެވެ.\nއެ ކުންފުނިން ބޭއްވި އޭޖީއެމްގައި ކުންފުނީގެ ޗެއާމަން ތައްޔިބު އަކުބަރު އަލީ ވިދާޅުވީ ޓޫރިޒަމް ދާއިރާ ވަރަށް ބޮޑަށް ބަރޯސާވެފައިތީ ރާއްޖޭގެ އެކި ސިނާއަތްތަކަށް ވަނީ ދަތުރުފަތުރުކުރުމުގައި ދިމާވެފައިވާ ހުރަސްތަކާއެކު ވަރަށް ބޮޑަށް އަސަރުކޮށްފައިވާ ކަމަށެވެ. އަދި ދުނިޔެ އަށް ދިމާވެފައިވާ ހާލަތުގެ ސަބަބުން ކުރިމަތިވެފައިވާ ގޮންޖެހުންތަކާއެކު ސިއްހީ ކުއްލި ނުރައްކަލުގެ ހާލަތާއެކު މި ފަހަރު ވެސް އަމާނާތަކާފުލް މޯލްޑިވްސް އިން ވަނީ މާލީގޮތުން އެކަށޭނެ ނަތީޖާއެއް ހާސިލްވެފައިވާ ކަމަށެވެ.\nއޭނާ އިތުރަށް ވިދާޅުވީ ކުންފުނީގެ ޖުމްލަ އާމްދަނީ ދަށްވި ނަމަވެސް ކުންފުނީގެ ޕީބީޓީ 60 ޕަސެންޓުގެ ކުރިއެރުމަކާއެކު 19.96 މިލިއަނަށް ރުފިޔާ އަށް އަރާފައިވާ ކަމަށެވެ. އަދި ކުންފުނީގެ އަމާޒަކީ ދެމެހެއްޓެނިވި ގޮތެއްގައި ކުރިއަށްދާ އިންޝުއަރަންސް ކުންފުންޏެއް ގޮތުގައި އޮވެ ކުންފުޏާ ގުޅުންހުރި ހުރިހާ ސްޓޭކްހޯލްޑަރުންގެ އުއްމީދުތައް ހާސިލް ކޮށް ދިނުން ކަމަށް ވިދާޅުވި އެވެ.\nއެ ކުންފުނީގެ މެނޭޖިން ޑިރެކްޓަރު ހަރީޒް ސުލައިމާން ވިދާޅުވީ ކުންފުނިން ގެންގުޅޭ ކަންކަން ތަޖުރިބާކުރުމުގެ ހަމަތަކުގެ ތެރެއިން މާކެޓަށް އަންނަ ބަދަލުތަކަށް ޖަވާބުދާރީ ވެވޭނެ އިސްތިރާޖީ ތަކެއް އެ ކުންފުނިން ވަނީ ބިނާކޮށްފަ އެވެ. މިކަމުގެ ސަބަބުން އެ ކުންފުނީގެ ވިޔަފާރި ފައިދާ ކުރިއަރާ ހިއްސާދާރުންނާ އަދިވެސް ކުންފުންޏާ ގުޅުންހުރި އެކިއެކި ފަރާތްތަކުގެ އުއްމީދުތަކަށް އިތުރު ތާޒާކަމެއް ގެނެސް ދީފައިވާ ކަމަށް އޭނާ ވިދާޅުވި އެވެ.\nމި އޭޖީއެމްގައި އަމަނާތަކަފުލްގެ ބޯޑަށް މިނިވަން ދެ މެންބަރުން އައްޔަން ކޮށްފައިވެ އެވެ. އަލަށް ކުންފުނީގެ ބޯޑަށް އައްޔަންކުރައްވާފައިވަނީ އަހްމަދު އަލާއު އަލީ އާއި އަހްމަދު އިނާޒް އެވެ. އަމާނާ ތަކަފުލްއަކީ ރާއްޖޭގައި ފުލީފްލެޖު އިސްލާމީ އިންޝުއަރަންސް ހިދުމަތްދޭ ހަމައެކަނި ކުންފުންޏެކެވެ.\nސީއެމްޑީއޭ ސްޓޮކް އެކްސްޗޭންޖް އަމާނާ ތަކާފުލް


ކެރެލާގެ އެންބިޔުލެންސް ޑްރައިވަރެއް ބަލިމީހަކު ރޭޕުކޮށްގެން ހައްޔަރުކޮށްފި – DhiDaily\nކެރެލާގެ އެންބިޔުލެންސް ޑްރައިވަރެއް ބަލިމީހަކު ރޭޕުކޮށްގެން ހައްޔަރުކޮށްފި\nކެރެލާގެ އެންބިޔުލެންސް ޑްރައިވަރެއް ކޮވިޑް-19 ޖެހިފައިވާ ބަލި މީހަކު ރޭޕުކުރުމުގެ ތުހުމަތުގައި ހައްޔަރުކޮށްފިއެވެ.\n108 އެންބިޔުލެންސް ގުރޫޕަށް ނިޞްބަތްވާ މި ޑްރައިވަރު މި އަންހެން ކުއްޖާ ރޭޕު ކޮށްފައިވަނީ ކެރެލާގެ ހޮސްޕިޓަލަކަށް މި ކުއްޖާ ގެންދިޔުމުގެ މަގުމަތީގައެވެ. އަދި މި ކަން ހިނގާފައިވަނީ ޓްރިވެންޑްރަމް އާއި 100 ކިލޯމީޓަރު ދުރުން އޮންނަ ޕަތަނަމްތިއްޓާގައެވެ.\nޕަންޑަލަމް ޕޮލިހުންނާއި ހަވާލާދީ ނޫސްވެރިންނަށް މަޢުލޫމާތު ދެމުން އެ ޕޮލިސް ސްޓޭޝަންއިން ބުނެފައިވަނީ، މިދިޔަ ހޮނިހިރު ދުވަހުގެ ރޭ މި ކަން ހިނގިއިރު އިތުރު އަންހެނެއްވެސް މި ކުއްޖާއާއި އެކު ވަނީ ހޮސްޕިޓަލަށް ގެންގޮސްފައެވެ. އަދި އިތުރު އަންހެން މީހާ ވަނީ އެހެން ހޮސްޕިޓަލަކަށް ލާފައި ކަމަށާއި، ޑްރައިވަރު އެ އަންހެން ކުއްޖާ ރޭޕު ކުރަން އުޅެފައިވަނީ އޭގެ ފަހުން ކަމަށް މަޢުލޫމާތު ދީފައިވެއެވެ.\n19 އަހަރުގެ މި އަންހެން ކުއްޖާ ގޮވައިގެން ހޮސްޕިޓަލަށް ދިޔަ މަގުމަތީގައި، މި ޑްރައިވަރު ވަނީ ހުސް ބިމެއް ކައިރީ މަޑުކުރުމަށް ފަހު އެ އަންހެން ކުއްޖާ ރޭޕު ކޮށްފައިކަމަށް ޕޮލިހަށް ހުށަހެޅި މައްސަލައިގައިވެއެވެ. މި މައްސަލައާއި ގުޅިގެން ނައުފަލް ނަމަކަށް ކިޔާ މި ޑްރައިވަރު ވަނީ 108 އެންބިޔުލެންސް ސާރވިސަސްއިން ވަކިކޮށްފައެެވެ.\nކެރެލާގެ ހެލްތު މިނިސްޓަރު ކޭކޭ ޝައިލާޖާ ވަނީ ޕޮލިހުންނަށް ދެވެން އޮތް އެންމެ ހަރުކަށި އަދަބު ދިނުމަށް ގޮވާލާފައެވެ.\nކޮވިޑް-19 އާއި ގުޅިގެން މުޅި އިންޑިޔާގައިވެސް ގިނަ ޢަދަދެއްގެ ޖިންސީ ފުރައްސާރައިގެ މައްސަލަތައް ވަނީ ފެންމަތިވެފައެވެ. ދިއްލީގައި ޖުލައި މަހު ދެ މީހަކު ވަނީ ފުރާވަރުގެ ކުޑަ ކުއްޖަކު ރޭޕު ކޮށްގެންވެސް ހައްޔަރުކޮށްފައެވެ. މި ކުއްޖާއަކީ ކޮވިޑް-19 ޖެހިގެން ފެސިލިޓީއެއްގައި އެކަހެރި ކޮށްފައި ހުރި ކުއްޖެކެވެ.


މަޑަވެލި-ހޯޑެއްދޫ ކޯޒްވޭ ބުރިކޮށްލައިފި\nހޯޑެއްދޫ މަޑަވެލި ކޯޒްވޭ އަކުން ގުޅާލާފައި -- ފޮޓޯ: ހޯޑެއްދޫ ކައުންސިލް\nގދ. ހޯޑެއްދޫ އާއި މަޑަވެލި ގުޅާލާފައިވާ ކޯޒްވޭގެ ހޯޑެއްދޫ ސަރަަހައްދުން ދެ ބުރި ކޮށްލައިފި އެވެ.\nމަޑަވެލީ ކައުންސިލްގެ ރައީސް ފިޔާޒް ހަސަން ވިދާޅުވީ އެ ކޯޒްވޭގެ ހޯޑެއްދޫއާ ވީކޮޅުން ފާލަމަށް ގެއްލުންދީ ބުރުކޮށްލީ ރޭގެ ވަގުތެއްގައި ކަމަށާއި އެކަން ކޮށްފައި ވަނީ އުދައްޔާއި ކައްޓި ފަދަ އާލާތް ބޭނުންކޮށްގެން ކަމަށް ބެލެވޭ ކަމަށެވެ.\n“އަޅުގަނޑުމެން މިހާރު ވާނީ އެ މައްސަލަ ފުލުހުންނަށް ވެސް ހުށަހަޅާފައި. ދިޔަވަރު ބޮޑުވާ ގަޑީގައި ކޯޒްވޭ ސަރަހައްދު އެއްކޮށް ބުރިވާނެ ކަމަށް ބެލެވޭ” ފިޔާޒް ވިދާޅުވި އެވެ.\nމިއީ އެ ކޯޒްވޭއަށް ގެއްލުން ދީ ބުރުކޮށްލި ދެވަނަ ފަހަރެވެ. މީގެ ކުރިން 2018 ވަނަ އަހަރު ވެސް ކޯޒްވޭ ބުރިކޮށްލި އެވެ.\nކޯޒްވޭއަށް ގެއްލުން ދިން އިރު އެ ކޯޒްވޭ ނަގައިދިނުމަށް ހޯޑެއްދޫ ކައުންސިލުން އޮތީ ސަރުކާރުގައި އެދިފަ އެވެ. އެހެންވެ މަޑަވެލީ ކައުންސިލުން ތުހުމަތުކުރާ ގޮތުގައި ކޯޒްވޭ ކަނޑާލި ބަޔަކު އެކަން ކުރީ ކައުންސިލުގެ ނިންމުމާ ގުޅިގެން ހިތްވަރު ލިބިގެން ނެވެ.\nކޯޒްވޭ ކަނޑާލުމާ ދެކޮޅަށް މަޑަވެލީ ކައުންސިލުން އެންމެ ކުރިއްސުރެ ވެސް ދިޔައީ ވަރަށް ބޮޑަށް ދެކޮޅު ހަދަމުން ނެވެ. އަދި ހޯޑެއްދޫ ކައުންސިލުގެ ނިންމުން ކުށްވެރިކޮށް މަޑަވެލީ ކައުންސިލުގެ ފަސް މެމްބަރުން ވަނީ ގަރާރެއް ވެސް ނެރެފަ އެވެ.\nމަޑަވެލީ ކައުންސިލުން ބުނީ ކޯޒްވޭއަކީ ދެ ރަށުގެ މަސްލަހަތު ވެސް ހިމެނޭ ތަނަކަށް ވުމާއި ދެ ރަށުގެ ދިރިއުޅުމާއި ވަޒިފާ ނިސްބަތްވާ ފަރާތްތައް ބޭނުންކުރާ ތަނަކަށް ވެފައި، ކޯޒްވޭ ދެ ރަށުގެ އިގްތިސާދަށް ވެސް ވަރަށް މުހިންމު ކަމަށެވެ.\nކޯސްވޭ ނަގަން އެދުނު ހޯޑެއްދޫ ކައުންސިލުން ބުނެފައިވާ ގޮތުގައި ކޯޒްވޭގެ ސަބަބުން އެ ރަށަށް ރާޅު އަރައި އޭގެ ސަބަބުން އެ ރަށުގެ 6.7 ހެކްޓަރުގެ ބިމުގައިވާ ގުދުރަތީ ދިރުންތައް މަރުވެ، ބިންގަނޑަށް ބޮޑެތި ގެއްލުން ލިބިފައި ވެއެވެ. އަދި ކޯޒްވޭ ނުނެގި ދޮޅު އަހަރު ފާއިތުވެ ވެއްޖެނަމަ އެރަށުގެ ބިމުގެ 30 ޕަސަންޓަށް ވަރަށް ބޮޑެތި ގެއްލުންތައް ލިބި ބިންގަނޑު އޮންނާނެ ކަމާ ދޭތެރޭވެސް ސުވާލު އުފެދިފައި ވެއެވެ.\nހޯޑެއްދޫ އާއި މަޑަވެލި ގުޅާލަން ރައީސް އަބްދުﷲ ޔާމީންގެ ވެރިކަމުގައި ހިންގި މަޝްރޫއުގެ ސަބަބުން މަޑަވެއްޔާއި ހޯޑެއްދޫ އަށް ތިމާވެށީގެ ގޮތުން ބޮޑެތި ގެއްލުންތަކެއް ލިބެމުންދާތީ އެ މަޝްރޫއު ކުރިއަށް ގެންދިއުމުގައި އިހުމާލުވި ފަރާތްތަކުގެ އަތުން ބަދަލު ހޯދަން ރައްޔިތުންގެ މަޖިލީހުން މިދިޔަ އަހަރުގެ ތެރޭގައި ފާސް ކޮށްފައިވެ އެވެ. އެ މަޝްރޫއު ކުރިއަށް ގެންދިއުމުގައި އުސޫލުތަކާއި ހިލާފަށް އަމަލު ކޮށްފައިވާކަން މަޖިލީހުގައި މައްސަލަ ދިރާސާކުރި އެންވަޔަރަންމަންޓް ކޮމިޓީގެ ރިޕޯޓްގައި ވެސް ފާހަގަ ކޮށްފައިވެ އެވެ. ނަމަވެސް އޭގެ ފަހުން އެކަމުގައި ފިޔަވަޅު އެޅުމަށް އަދި އެއްވެސް ކަމެއް ކުރިކަން އެނގިފައެއް ނުވެ އެވެ\nހޯޑެއްދޫ އާއި މަޑަވެލި ގުޅާލުމަށް ހަދާފައިވާ 440 މީޓަރުގެ ދިގު އަދި ހަތް މީޓަރު ފުޅާ ކޯޒްވޭގެ މަސައްކަތް ފެށީ 2016 ވަނަ އަހަރު އެވެ.\nމުބާރާތަށް ސަޕޯޓަރުންނަށް ވަދެވޭނެ\nދައުލަތުގެ ބަޖެޓުން 29 މިލިއަން ރުފިޔާ ހަރަދުކޮށްގެން ހޯޑެއްދޫއާއި މަޑަވެލި ކޯޒްވޭ އަކުން ގުޅާލާފައިވަނީ އެ ދެ ރަށުގެ މެދުގައިވާ ހާދޫ ކޔާ ފަޅު ރަށަކާ ވެސް އެކު އެވެ.\nހޯޑެއްދޫ އާއި މަޑަވެލި ކޯޒްވޭގެ ހަދާފައިވާ ގޮތާ ގުޅިގެން ދެ ރަށަށް ބޮޑެތި ގެއްލުންތަކެއް ލިބޭތީ ރައްޔިތުންގެ ތެރެއިން ބަޔަކު ނިކުމެ މީގެކުރިން އެ ކޯޒްވޭ ކަނޑަލާފައިވެ އެވެ. ނަމަވެސް ސަރުކާރުން އިތުރު ހަރަދުތަކެއް ކޮށްގެން ކޯޒްވޭ ފަހުން އަލުން ގުޅާލި އެވެ. ފަހުން ކުރި މަސައްކަތާ އެކު އެ މަޝްރޫއަށް ދައުލަތުން ކުރި ހަރަދު ވަނީ 31 މިލިއަން ރުފިޔާ އަށް އިތުރުވެފަ އެވެ.\nރައްޔިތުންގެ ތެރެއިން ބަޔަކު ނިކުމެ ކޯޒްވޭ ކަނޑާލާފައި ވަނިކޮށް އަލުން ކޯޒްވޭ ގުޅާލުމަށް ދައުލަތުގެ ބަޖެޓުން ހަރަދުކުރުމުން ވެސް މަޖިލީހުގެ ބައެއް މެންބަރުން ފާޑު ވިދާޅުވެފައިވެ އެވެ.